ހައްދުންމައްޗަށާއި ކޮޅުމަޑުލަށް ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ކުރެއްވި ދަތުރުފުޅުގައި ކޮޅުމަޑުލު މަޑިފުށީގެ ރައްޔިތުންނާ ބައްދަލުކުރައްވައި ދެއްކެވި ވާހަކަފުޅު - The President's Office\nހައްދުންމައްޗަށާއި ކޮޅުމަޑުލަށް ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ކުރެއްވި ދަތުރުފުޅުގައި ކޮޅުމަޑުލު މަޑިފުށީގެ ރައްޔިތުންނާ ބައްދަލުކުރައްވައި ދެއްކެވި ވާހަކަފުޅު\n13 މާރިޗު 1982، ރިފަރެންސް: MAG/1982/27\nالسّلام عليــكم ورحـمــة اللّـه.\nاللّـه سبحـانـه وتعـالىގެ ޙަޟްރަތަށް ޙަމްދާއި ޝުކުރުކޮށް، އަދި އެކަލާނގެ ފޮނުއްވި މާތް ނަބިއްޔާއަށް ޞަލަވާތާއި ސަލާމް ލެއްވުން އެދި ދުޢާކުރަން. އެއަށްފަހު މަޑިފުށީގެ ރައްޔިތުން ތިޔަ ފާޅުކުރެއްވި މަރުޙަބާގެ އިޚުލާސްތެރި ޝުޢޫރުތަކަށްޓަކައި ހިތުގެ އެންމެ ފުންމިނުން މަޑިފުށީގެ ވެރިންނަށާއި ރައްޔިތުންނަށް ޝުކުރު އަދާކުރަން.\nއާދެ، ރައްޔިތުން ވަރަށް ބޮޑެތި މަސައްކަތްތަކެއް ކުރައްވައިގެން މިއަދަށްޓަކައި ރަށުތެރެ ވަރަށް ބޮޑަށް ޒީނަތްތެރި ކުރައްވައިފައިވޭ. ވަރަށް އެކަށީގެންވާ ގޮތެއްގައި ހުރިހާ ކަމެއްވެސް ފުރިހަމަކުރައްވައިފައިވޭ. އެއިން ދޭހަވާ އެއްޗަކީ، ރައްޔިތުންގެ ހިތްތަކުގައި ދިވެހި ސަރުކާރާ ދޭތެރޭގައި އުފެދިފައިވާ އިޚުލާސްތެރިކަމުގެ ބޮޑުކަން. އެކަމަށްޓަކައި އަޅުގަނޑު ވަރަށް ބޮޑަށް އުފާކޮށް އަދިވެސް އެއްފަހަރު މިރަށުގެ ރައްޔިތުންނަށް އިޚުލާސްތެރިކަމާއެކު ޝުކުރު ދަންނަވަން.\nއަޅުގަނޑު ރާއްޖެތެރެއަށް ކުރާ ދަތުރުތަކާ ގުޅިގެން ރާއްޖެތެރޭގެ ރައްޔިތުން މާގިނަ ކަންތައްތަކެއް ކުރެއްވުމަކީ، އަޅުގަނޑު އެދޭ ކަމެއް ނޫން. އަޅުގަނޑު އެދެނީ، އަޅުގަނޑު ދާ ދަތުރުތަކުގެ ސަބަބުން ތަނަށް ދާއިމީގޮތެއްގައި ފައިދާކުރާނެކަހަލަ ކަންތައްތައް ކުރެއްވުން. މިސާލަކަށް، ފާލަން ހެދުން، އަދި ރަށްވެހިކަމުގެ ގޮތުން މަގުފާރުލުން ނުވަތަ މަގުތައް ރަނގަޅުކުރުން. މިކަހަލަ ކަންތައްތައް. އެއީ އޭގެ ސަބަބުން ލިބޭ ފައިދާ އެއީ، ދާއިމީގޮތެއްގައި ރައްޔިތުންނަށް ލިބޭ ފައިދާއަކަށްވާތީ. އޭގެއިތުރަށް ކުރެވޭ ބައެއް އެހެންކަހަލަ ކަންތައްތައް އެއީ ވަގުތީ ކަންތައްތަކެއް. އެކަމުގައި ވަރަށްގިނަ ވަގުތު ރައްޔިތުން ހޭދަކުރައްވައި އަދި ބައެއްފަހަރަށް ހަރަދުވެސް ކުރައްވާ. އަދި އެކަމަކީ ދާއިމީގޮތެއްގައި ހުންނާނެ ކަންތައްތަކެއް ނޫން. އެހެންވީމާ، އެބާވަތުގެ ކަންތައް ކުރެއްވުން މަދުކުރެއްވުން އެއީ އަޅުގަނޑުގެ ވަރަށްބޮޑު އެދުމެއް. ކޮންމެއަކަސް މަޑިފުށީގެ ރައްޔިތުންވެސް އެހުރިހާ ކަމެއް ކުރައްވައިފައިވަނީ އަޅުގަނޑު ކުރިންވެސް އިޝާރާތްކުރި ފަދައިން، މިރަށުގެ ރައްޔިތުންގެ ހިތުގައިވެސް އުފެދިފައިވާ ޝުޢޫރުތައް ފާޅުކުރެއްވުމުގެ ގޮތުން ކަމަށްވާތީ، އެކަންތައްތައް އަޅުގަނޑު ގަބޫލުކުރަނީ ޝުކުރު އަދާކުރުމާއެކު.\nއާދެ، އަޅުގނޑު ރާއްޖެތެރެއަށް މިކުރާ ދަތުރުތަކުގެ ބޭނުމަކީ، ރާއްޖެތެރޭގެ ރައްޔިތުންނާ ބައްދަލުކޮށް، ރައްޔިތުންގެ ހާލުއަހުވާލު ބަލައި ހެދުން. އަދި ރައްޔިތުންނަށް ދަތިވެފައިވާ ކަންތައްތަކަކީ ކޮބައިތޯ އޮޅުންފިލުވައި، އެކަންތައްތައް ރަނގަޅުކުރުމަށްޓަކައި ސަރުކާރުން ވެދެވެން އޮންނާނީ ކޮންކަހަލަ އެހީތަކެއްތޯ ބަލައި، އެއީ ސަރުކާރުން ވެވެންއޮތް އެހީއެއް ކަމަށްވާނަމަ، އެ އެހީވެދިނުން. މިގޮތުން އަޅުގަނޑު ރާއްޖެތެރެއަށް ދަތުރުކުރަން ފެށީ މީގެ ތިން އަހަރުދުވަސް ކުރިން. އާދެ، 1979 ވަނަ އަހަރުގެ ކުރީކޮޅުގައި. ރާއްޖޭގައި މީހުން އުޅޭ ރަށްތަކުގެ އަދަދު ގިނަކަމާއެކު އަދި ހުރިހާ ރަށަކަށް ނުދެވޭ. އެހެންނަމަވެސް، އަޅުގަނޑު ގަސްދުކޮށްފައިވަނީ ފުރުޞަތު ލިބުނުހާ އަވަހަކަށް ހުރިހާ ރަށަކަށް ޒިޔާރަތްކޮށް ނިންމަން. އަދި އުންމީދު ކުރެވޭގޮތުގައި، މިއަހަރު ނިމުމުގެ ކުރިން، ރާއްޖޭގައި މީހުން އުޅޭ ހުރިހާ ރަށަކަށް ދިޔުމުގެ ފުރުޞަތު ލިބޭނެކަމަށް އަޅުގަނޑު ހީކުރަން.\nއާދެ، އަޅުގަނޑު މީގެ ކުރިން ކުރި ދަތުރުތަކުން ލިބުނު މަޢުލޫމާތުތަކުގެ މައްޗަށް ބަލައި، އަދި ސަރުކާރުގެ އެހެން ބައެއް ބޭފުޅުންވެސް ރާއްޖެތެރެއަށް ކުރައްވައިފައިވާ ދަތުރުތަކުން ލިބިފައިވާ މަޢުލޫމާތުތަކުގެ މައްޗަށް ބަލައި، ރާއްޖެތެރޭގެ ކަންތައްތައް ރަނގަޅު ކުރުމަށް މިހާރު ސަރުކާރުގެ ފަރާތުން ވަރަށްބޮޑު މަސައްކަތްތަކެއް ރާވައިގެން ހިންގަމުން އެބަގެންދޭ. އޭގެތެރޭގައި ވަރަށްގިނަ ތަފާތު ކަންތައްތައްވޭ. މިސްކިތްތައް ޢިމާރާތް ކުރުން، ރަށްރަށުގައި އޮފީސްތައް އެޅުން، ބައެއް ރަށްރަށުގެ ފަޅުކޮނުން، ނެރު ގޮއްވުން، އެހެންގޮސް ވަރަށްގިނަ ކަންތައްތައް އެ މަޝްރޫޢުގެ ދަށުން މިހާރު ހިނގަމުން އެބަދޭ. މިރަށަކީވެސް އެ މަޝްރޫޢުގެ ދަށުން އެތައް އެހީއެއް ލިބޭގޮތަށް ހަމަޖެހިފައިވާ ތަނެއް. އެންމެ ފުރަތަމަ ކަމަކީ މިސްކިތެއް ޢިމާރާތް ކުރުން. ތިޔަބޭފުޅުންނަށްވެސް އެނގިވަޑައިގަންނަވާނޭ ފަދައިން، މިހާރު އެ މިސްކިތުގެ ބިންގާވަނީ އެޅިފައި. އަދި މަސައްކަތް ދަނީ ހިނގަމުން. އެހެންވީމާ، އެއީ ސަރުކާރުގެ އެހީގައި މަޑިފުށްޓަށް ލިބޭ އެންމެ ފުރަތަމަ ޚިދުމަތް، މިދެންނެވި މަޝްރޫޢުގެ ދަށުން. ހަމައެފަދައިން ރަށުގެ ފަޅު ފުންކުރުން އެއީ ވަރަށް ބޭނުންތެރި ކަމެއް. އަޅުގަނޑު ދެންމެ މިރަށަށް މި ފޭބި ފޭބުމުގައިވެސް، އެކަން އިހުސާސް ކުރެވިއްޖެ ވަރަށް ރަނގަޅަށް. ރަށުގެ ރައްޔިތުންގެ ވަރަށްގިނަ ބަޔަކު ތިއްބެވީ މޫދުގައި. އެ މަންޒަރު އެއީ އަޅުގަނޑު މާ ދެކޭހިތްވާ މަންޒަރެއް ނޫން. އަޅުގަނޑު ރަށަށް ފޭބުމަށްޓަކައި ރައްޔިތުންގެ ފަރާތުން އެހާބުރަ ތަކުލީފެއް އުފުއްލަވަންޖެހުން އެއީ. އެހެންނަމަވެސް، ރަށުގެ ފަޅަކީ، ވަރަށްދަތި ފަޅަކަށްވެފައި، އެނޫންގޮތެއް ނެތުމާއެކު، އެކަންތައް އެހެން ހިނގައި އެދިޔައީ.\nއާދެ، ފަޅު ފުންކުރުން އެއީ، ސަރުކާރުން މިމަޝްރޫޢުގެ ދަށުން ހަމަޖައްސައިފައިވަނީ ރަށުގެ ރައްޔިތުން ކުރާގޮތަށް، ސަރުކާރުން ހަރަދު ދިނީމާ. އެގޮތުން މިހާރު މިތަނަށްވެސް ކޮންމެވެސްވަރަކަށް ފައިސާ ވަނީ ލިބިފައި. ދެން އޮތީ ނެރު ގޮއްވުން. ނެރު ގޮއްވުމަކީ، ރައްޔިތުންނަށް ވެވޭވަރުގެ ކަމެއް ނޫން. އެއީ ވަކިބަޔަކު ވަކިވައްތަރެއްގެ ސާމާނުތަކެއް ބޭނުންކޮށްގެން ކުރާ މަސައްކަތެއް. އެހެންވީމާ، އެކަންތައް ސަރުކާރުގެ ފަރާތުން އިރާދަކުރެއްވިއްޔާ ކޮށްދޭނެ. މިހާރުވެސް ރާއްޖެތެރޭގައި އެކަންތައް ކުރެވެމުން އެބަދޭ. ވަރަށްގިނަ ރަށްރަށުގައި ނެރުގޮއްވަން ބޭނުންވެފައިވާތީ، އެކަންތައް ކުރިއަށްދަނީ މަޑުމަޑުން ފަހަރަކު ތަނެއްގައި އެ މަސައްކަތް ކުރާގޮތަށް. އަނެއްކާ އެ މަސައްކަތް ކުރެވެން އޮންނަނީވެސް ވަކި މޫސުމެއްގައި. ވިއްސާރަ މޫސުމެއްގައި އެއްގޮތަކަށްވެސް ނުކުރެވޭނެ. އެހެންވުމާއެކު، ތަންކޮޅެއް ގިނަ ދުވަހުން ނަމަވެސް، އެކަންތައް ދަނީ ކުރިއަށް. މުސްތަޤުބަލުގައި މާލަސްތަކެއްނުވެ މިރަށަށްވެސް އެ މަސައްކަތުގެ ފައިދާ ލިބޭނެކަމަށް އަޅުގަނޑު އުންމީދު ކުރަން.\nއާދެ، މިދެންނެވި މަޝްރޫޢުގައި ހިމެނޭ އެންމެބޮޑު އެއްކަމަކީ، ރާއްޖެތެރޭގެ ދަރިންނަށް ކިޔަވައިދިނުމުގެ ފުރުޞަތު ހޯދައިދިނުން. އަދި އެކުދިންނަށް ތަޢުލީމު ހާސިލު ކުރެވޭނެ ފުރުޞަތު ހޯދައިދިނުން. އެގޮތުން ކޮންމެ އަތޮޅެއްގައި ސަރުކާރުގެ ހަރަދުގައި މަދަރުސާއެއް ހިންގުން ހިމެނޭ. އަދި ކޮންމެ އަތޮޅެއްގައި އަތޮޅު ތަޢުލީމީ މަރުކަޒެއް ހިންގުން ހިމެނޭ. އަދި ބައެއް ތަންތާނގައި އެއަށްވުރެވެސް އިތުރަށް ސަރުކާރުގެ ފަރާތުން ހިންގާ މަދަރުސާތައް ހިންގުން ހިމެނޭ. އާދެ، ކުރިން އެއްގޮތަކަށްވެސް ތަޢުލީމު ހާސިލު ކުރުމުގެ ފުރުޞަތު ލިބިފައިނުވާ ބައެއް، ރާއްޖެތެރޭގައި ދިރިއުޅެމުންދާ ކިޔަވާ ޢުމުރުގެ ކުދިންނަކީ. އެހެންވީމާ، އެ ފުރުޞަތު އެކުދިންނަށް ހޯދައިދިނުން އެއީ ސަރުކާރުން ދެކޭގޮތުގައި ވަރަށް މުހިންމު ކަމެއް. ކޮންމެ އަތޮޅެއްގައި ސަރުކާރުގެ ފަރާތުން އެއް މަދަރުސާ ނުވަތަ ދެ މަދަރުސާ ނުވަތަ ތިން މަދަރުސާ ހުރެގެންވެސް އަތޮޅުގައި ތިބޭ ކިޔަވާ ޢުމުރުގެ ހުރިހާ ކުދިންނަށް ކިޔެވުމުގެ ފުރުޞަތެއް ހޯދައެއްނުދެވޭނެ. އެކަން އަޅުގަނޑަށްވެސް އެނގޭ. އެހެންނަމަވެސް، ކަންތައް ހުރިގޮތުން އަދި ސަރުކާރުން ކުރަންޖެހޭ ހަރަދުތައް ބޮޑުކަމާއި، ސަރުކާރަށް ލިބޭ އާމްދަނީވެސް މަދުކަމުން، އެއަށްވުރެ ގިނަ އަދަދަކަށް މަދަރުސާ، އެއްވެސް އަތޮޅެއްގައި ސަރުކާރަށް ހިންގެންނެތީ. ކޮންމެ ރަށެއްގައި ސަރުކާރުން މަދަރުސާއެއް ހިންގޭކަށް ނޯންނާނެ. އެކަން އަޅުގަނޑު ހިތުން މިރަށުގެ ރައްޔިތުންނަށްވެސް ގަބޫލުކުރެއްވޭނެ.\nއެހެންވީމާ، ހަދަންވީގޮތަކީ ކޮންމެރަށެއްގައިވެސް އެރަށުގެ ރައްޔިތުން އެކުވެރިވެގެން، ބައިވެރިވެގެން މަކްތަބެއް ހިންގޭތޯ ބަލަންވީ. އެގޮތަށް ތެދުވެރިކަމާއެކު މަކްތަބެއް ހިންގަމުން ދާކަމަށްވަންޏާ، ސަރުކާރުގެ އެހީވެސް ލިބޭނެ. މިހާރުވެސް ރާއްޖެތެރޭގެ ވަރަށްގިނަ ރަށްރަށުގައި ހިނގަމުންދާ އަމިއްލަ މަކްތަބުތަކަށާއި މަދަރުސާތަކަށް ސަރުކާރުގެ ފަރާތުން އެހީވަމުން އެބަގެންދޭ. މެދުނުކެނޑި 10 އަހަރު ވެފައިވާ ތަންތަނަށް ފައިސާގެ އެހީއެއްދޭ. އަދި އެނޫން ތަންތަނަށްވެސް އެކިއެކި ޢިނާޔަތް ދެމުންދޭ. މިސާލަކަށް، މުދައްރިސެއްގެ މުސާރަ ހަމަޖައްސައިދިނުން. ނޫނީވިއްޔާ ތަނުގެ ފުރާޅު އާކޮށްދިނުން. ތަން މަރާމާތުކޮށްދިނުން. ނުވަތަ ގޮނޑި، މޭޒު، ޑެސްކުފަދަ އެއްޗެތި ހޯދައިދިނުން. މިގޮތުން ވަރަށްގިނަ އިތުރު އެހީތައްވެސް އެކަހަލަ ތަންތަނަށް ވަމުންގެންދޭ. އެހެންނަމަވެސް، އެންމެ ފުރަތަމަ ވާންވީގޮތަކީ ރައްޔިތުން އެކަން ފަށަންވާނީ. ރައްޔިތުން ފަށައިގެން އެކަށީގެންވާ މުއްދަތަކަށް އެކަން ހިންގަންވާނެ. އޭރުން ސަރުކާރުން އެހީވެވެން އޮންނާނީ. އެހެންނޫނީ އަމިއްލައަށް އެއްވެސް މަސައްކަތެއް ނުކޮށް ތިބޭ ބަޔަކަށް ސަރުކާރުންވެސް އެހީވެދިނުމަކީ ފަސޭހަކަމަކަށް ނުވާނެ.\nއާދެ، އެހެންވީމާ، ތަޢުލީމުގެ ކަންތައްވެސް މިރަށުގެ ރައްޔިތުންވެސް ކުރިއަށް ގެންދަވާނެ ކަމަށް އަޅުގަނޑު އުންމީދު ކުރަން. މިރަށުގައިވެސް ހިނގަމުންދާ މަކްތަބެއް މިހާރު އެބަހުރި. އެ މަކްތަބު ވީހާ ރަނގަޅަކަށް ކުރިއަށް ގެންދެވޭތޯ ބައްލަވަންވާނެ. އެއީ އަޅުގަނޑުމެންގެ މިތިބަ ކުދިންކޮޅަށް ތަޢުލީމު ހާސިލުކޮށްދިނުމަކީ، އަޅުގަނޑުމެންގެ ކޮނޑުގައި އެޅިފައިވާ، ވަރަށްބޮޑު ވާޖިބެއްކަން އަބަދުވެސް ހަނދާންކުރަންވާނެ. ދީނީގޮތުންވެސް އެއީ އަޅުގަނޑުމެންގެ ވާޖިބެއް. އަދި ޤައުމީގޮތުންވެސް އެއީ ވާޖިބެއް. އެކުދިންނަށް ކިޔަވައިދިނުމުގެ ފުރުޞަތު އަޅުގަނޑުމެން ހޯދައިނުދޭކަމަށްވަންޏާ، މުސްތަޤުބަލުގައި އެކުދިން ބޮޑެތިވުމުން އެއީ އެއްވެސް ބޭނުންހުރި ބަޔަކަށް ނުވާނެ. ހަމަޖެހޭ ރަނގަޅު ދިރިއުޅުމެއް ފެންނަ ބަޔަކަށްވެސް ނުވާނެ. އަޅުގަނޑުމެންގެ ތެރެއިން އެކަކުވެސް ނޭދޭނެ، އެމީހާގެ ކުދިންނަކީ މުސްތަޤުބަލުގައި ރަނގަޅު ދިރިއުޅުމެއް ނުފެންނަ ބަޔަކަށްވާކަށެއް. އެހެންވީމާ، އެގޮތް އަޅުގަނޑުމެން ހަނދާންކޮށްގެން މިއަދު އެ ފުރުޞަތު ގެއްލިގެންދިޔަނުދީވޭތޯ ބަލަންވާނެ.\nއާދެ، ދެން އަޅުގަނޑު ބަލައިލާހިތްއޮތީ، އަޅުގަނޑުމެން ދިރިއުޅުމަށް ކުރާ މަސައްކަތްތަކުގެ މައްޗަށް. މަޑިފުށްޓަކީ މަސްވެރިކަމުގެ ރަށެއް. މިއަތޮޅުގެ ވަރަށްގިނަ ރަށް އެބަހުރި، މަސްވެރިކަމުން ދިރިއުޅޭ. އެހެންވީމާ، އެމަސައްކަތް ކުރިއަށް ގެންގޮސް، މަސްވެރިކަމުން ލިބޭ އެއްޗެއް އިތުރުކުރެވޭތޯ ބެލުން އެއީ މިރަށުގެ ރައްޔިތުން ވަރަށް ބޮޑަށް ބައްލަވަންޖެހޭނެ ކަމެއް. ސަރުކާރުގެ ފަރާތުން މަސްވެރިކަން ކުރިއަރުވައި ތަރައްޤީ ކުރުމަށް ވަރަށް ބޮޑެތި މަސައްކަތްތަކެއް ކުރަމުންދޭ. އަދި ވަރަށްގިނަ ގޮތްގޮތުން މަސްވެރިންނަށް އެހީވަމުންވެސްދޭ. އެހެންވީމާ، ސަރުކާރުން އެކުރާ މަސައްކަތްތަކުގައި ތެދުވެރިކަމާއެކު ބައިވެރިވެގެން އެ މަސައްކަތުން އެދެވޭ ނަތީޖާއެއް ހޯދޭތޯ ބެލުމަކީ، އެމަސައްކަތް ކުރާ ބައެއްގެ މަސްއޫލިއްޔަތެއް ކަމުގައިވާނެ.\nއެހެންވީމާ، އަޅުގަނޑުގެ ނަޞޭޙަތަކީ މިރަށުގެ ރައްޔިތުންވެސް މިހާރު އެކުރައްވާ މަސައްކަތް، އާދެ، މަސްވެރިކަމުގެ މަސައްކަތް މިހާރަށްވުރެ ރަނގަޅަށް ކުރެއްވޭތޯ ބެއްލެވުން. މަސައްކަތް އިތުރުކޮށްގެން އެ މަސްވެރިކަމުން ލިބޭ އާމްދަނީއެއް އިތުރުކުރުމުން، އޭގެ ފައިދާ ލިބޭނީވެސް ހަމަ އަޅުގަނޑުމެންނަށް ކަމަށްވާތީ. އަޅުގަނޑުމެންނޭ މިދެންނެވީ ރަށުގެ ރައްޔިތުން. މަހަށް ދާ ބަޔަކަށް، މަހަށްގޮސްގެން ލިބޭ ފައިދާއެއްވެސް އެ ލިބެނީ. އަދި އެމީހުންގެ ދިރިއުޅުން ތަނަވަސްވާނީވެސް. އެމީހުން އެކުރާ މަސައްކަތަކުން މަސްވެރިކަން ފިޔަވައި ދެން ކުރެވެންހުރި ކަންތައްތައްވެސް ހަމަ ކުރަންވާނެ. އެކި ރަށްރަށުގައި އެކިބާވަތުގެ ކަންތައްތައް ކުރެވެން ހުންނާނެ. މިރަށުގައި ހިސާބަކަށް އޮޅުއަލަ ހެއްދޭ. އެހެންވީމާ، އެ މަސައްކަތްވެސް ކުރިއަށް ގެންދިޔުން ރަނގަޅު. އަދި އެނޫންވެސް ފަލަމަޑީގެ ބާވަތްތަކާއި، ކާނާއަށް ފުދޭކަހަލަ އެއްޗެތި އަޅާ ގަސްގަހާގެހި ހެއްދޭނެކަންނޭނގެ. އެހެންވެއްޖެއްޔާ އެ މަސައްކަތްވެސް ހަމަ ކުރިއަށް ގެންދެވެންވާނެ. އެއީ އިތުރަށް މަސައްކަތް ކުރުމުން ލިބޭ އެއްވެސް ގެއްލުމެއް ނެތް. ލިބޭނީ ހައްތާވެސް ފައިދާ. މަސްވެރިކަން ރަނގަޅު ނޫން ދުވަސްވަރެއްގައި ފަރުޖެއްސޭގޮތްވެދާނެ. އިތުރު އެހެން މަސައްކަތް ކުރާކަމަށްވަންޏާ، އަދި މަހަށް ނުގޮސް ރަށުގައި ތިބޭ މީހުން، ޚާއްޞަކޮށް އަންހެނުން ކޮންމެވެސް މަސައްކަތެއް ކުރަންވާނެ. އެއީ އެމީހުން އެކުރާ މަސައްކަތެއްގެ ސަބަބުން އެމީހުންނަށް އެއްޗެއް ލިބޭނީ. ދިރިއުޅުން ތަނަވަސްވާނީ.\nއާދެ، މިރަށުގެ އަންހެނުންނަކީ ވަރަށް މަސައްކަތްތެރި ބައެއްކަން، އަޅުގަނޑަށް މިއަދު މިރަށަށް އައިސް ހޭދަކޮށްލި ވަގުތުކޮޅުންވެސް އެނގޭ. އުތުރު އަވަށުގައާއި ދެކުނު އަވަށުގައި ވަރަށް އެކަށީގެންވާ ގޮތަކަށް ތައްޔާރުކުރައްވާ މިސްކިތްތަކެއް އެބަ ރޭނެމުންދޭ، ބިނާވަމުންދޭ. އެއިން ދައްކާ އެއްޗަކީ ރަށުގެ އަންހެނުންގެ ހީވާގިކަން، މަސައްކަތްތެރިކަން. އެހެންވީމާ، އެކަހަލަ މުހިންމު މަސައްކަތްތައް ކުރެއްވުމުގެ އިތުރަށް، އެމީހުންގެ އަމިއްލަ ދިރިއުޅުންވެސް ތަނަވަސްވާނެ، އިތުރަށް މަސައްކަތްކޮށްގެން ލިބޭ އެއްޗެއް އިތުރުކުރާ ކަމަށްވަންޏާ. އެހެންވީމާ، ހުރިހާ އެންމެންވެސް، ފިރިހެނުންވެސް، އަންހެނުންވެސް، މަސައްކަތްކުރެވޭ ޢުމުރުގެ އެންމެން، ގަދަވެ ސަލާމަތުން ތިބެވޭ އެންމެން ދިރިއުޅުމަށްޓަކައި ކޮންމެވެސް މަސައްކަތެއް ކުރުމަށް ވަރަށްބޮޑު ސަމާލުކަމެއް ދޭންޖެހޭނެ. އެއްވެސް މީހަކު މަސައްކަތެއްނުކޮށް ހުރެގެން ނުވާނެ. އެއީ ރަނގަޅު ކަމެއް ނޫން. އެހެން މީހުންގެ އެހީގައި ދިރިއުޅުން އެއީ ރީތިކަމެއްނޫން. ދީނީގޮތުންވެސް އެދެވޭ ކަމެއްވެސް ނޫން. ކޮންމެ މީހަކުވެސް ޞިއްޙަތު ސަލާމަތުން ހުރިކަމަށްވަންޏާ، މަސައްކަތް ކުރެވޭވަރު މީހަކަށްވަންޏާ، ވާނެ ކޮންމެވެސް މަސައްކަތެއް ކުރަން. އަދި ދިރިއުޅެންވާނީ އެމީހަކު އެކުރާ މަސައްކަތަކުން ލިބޭ އެއްޗަކުން.\nއާދެ، އަޅުގަނޑުމެން ބޭނުންވޭ، ދިރިއުޅުން ތަރައްޤީކުރަން. ކޮންމެ މީހަކުވެސް ބޭނުންވާނެ، އެމީހެއްގެ ދިރިއުޅުން މިހާރަށްވުރެ ރަނގަޅުކުރަން، އެމީހެއްގެ ގެދޮރު ހަދާލަން އަދި ދަރިންނަށް ކިޔަވައިދޭން. ރަނގަޅު ފެންވަރެއްގައި ހުރިހާ ކަމެއްވެސް ގެންދަން. އެކަން އެހެންވާނީ އަޅުގަނޑުމެން އެކުރާ މަސައްކަތްތައް އިތުރުކޮށްގެން. މަސައްކަތްތައް އިތުރުކުރަމުންދާއިރު، އަދި އާމްދަނީ އިތުރުކުރުމުގެ ގޮތުން އިތުރު މަސައްކަތްތައް ފަށަމުންދާއިރުވެސް އަޅުގަނޑުމެން އަބަދުވެސް ހަނދާން ބަހައްޓަންވާނެ، އަޅުގަނޑުމެންނަކީ ކޮންބައެއްކަން. އަޅުގަނޑުމެންނަކީ މުސްލިމުންކަން އެންމެ ފުރަތަމަ. އެހެންވީމާ، މުސްލިމުންގެ މެދުގައި އޮންނަކަހަލަ ގުޅުންކަން އަޅުގަނޑުމެންގެ މެދުގައި އޮންނަންވާނީ. އަޅުގަނޑުމެންގެ މެދުގައި އޮންނަންޖެހޭނީ މުސްލިމުންގެ މެދުގައި އޮތުމަށް اللّـه سبحـانـه وتعـالى ކަނޑައަޅުއްވައިފައިވާ ގުޅުން. އެއީ އެއްބަނޑުއެއްބަފާކަމުގެ ގުޅުން. އުޚުއްވަތްތެރިކަމުގެ ގުޅުން. ކޮންމެ މީހަކުވެސް އެއީ އެހެން މީހުންގެ އަޚެއް. އަދި ކޮންމެ މީހަކުވެސް އެހެން މީހުން ދެކެންވާނީ ތިމާގެ އަޚުންގެ ގޮތުގައި. ނުވަތަ ތިމާގެ އުޚުތުންގެ ގޮތުގައި. ތިމާގެ އެއްބަނޑުއެއްބަފާ ބައެއްގެ ގޮތުގައި.\nއަޅުގަނޑުމެން އެންމެން މިއީ އެއް ޢާއިލާއެއްގެ ބައެއް. އެހެންވީމާ، އެއް ޢާއިލާއެއްގެ މެދުގައި އޮންނަންޖެހޭ އެކުވެރިކަމާއި ލޯބި އަޅުގަނޑުމެންގެ މެދުގައިވެސް އޮންނަންވާނެ. ހުރިހާ އެންމެންގެ މެދުގައި އޮންނަންވާނެ. ކޮންމެ މީހަކުވެސް އެހެން މީހުން ދެކެންވާނީ ތިމާގެ އަޚުންގެ ގޮތުގައި. ތިމާގެ އުޚުތުންގެ ގޮތުގައި. އެހެންވީމާ، ތިމާގެ އަޚާއަށް ގެއްލުންވާ ކަހަލަ ކަމެއް ނުވަތަ ތިމާގެ އުޚުތަކަށް ގެއްލުންވާކަހަލަ ކަމެއް އަޅުގަނޑުމެންގެ ބަހުންވިޔަސް އަދި ޢަމަލުންވިޔަސް ކޮށްގެންނުވާނެ. ކުރާ ކަމަކުންވެސް އެހެން މީހަކަށް އެއްވެސްކަހަލަ ގެއްލުމެއް، އުނިކަމެއް ލިބޭނެކަހަލަ ކަމެއް ކޮށްގެންނުވާނެ. އަދި ބުނާ ބަހަކުންވެސް އެހެން މީހަކަށް އިހާނާތްތެރިކަމެއް ރައްދުވާކަހަލަ ބަހެއް ބުނެގެނެއްނުވާނެ. ކޮންމެ މީހަކުވެސް އެހެން މީހުންނަށް ކަމޭހިތައި، އެހެން މީހުންނާ އެކުވެރިވެގެން، އެހެން މީހުންނާ ބައިވެރިވެގެން ހުރިހާ ކަމެއްވެސް ކުރެވޭތޯ ބަލަންވާނެ. އެކަހަލަ އެކުވެރިކަމުގެ ރޫޙެއް އަޅުގަނޑުމެންގެ މެދުގައި އުފައްދައިގެން ކުރިއަށްދާ ކަމަށްވަންޏާ، ވަރަށް އެދެވޭ ހަމަޖެހޭ ބާއްޖަވެރި ދިރިއުޅުމެއް އަޅުގަނޑުމެންނަށް ފެންނާނެކަމާމެދަކު އެއްވެސް ޝައްކެއްނެތް. އެއާޚިލާފަށް އަޅުގަނޑުމެންގެ މެދުގައި އެކިއެކި ހަމަނުޖެހުން އުފެދޭ ކަމަށްވަންޏާ، އެއްބަޔަކު އަނެއް ބައެއްގެ ޙައްޤުތަކަށް އަރައިގަނެ ދެކޮޅުވެރިކަން އުފައްދައި އެކަހަލަ ކަންތައްތައް ދިމާވާ ކަމަށްވަންޏާ އަޅުގަނޑުމެންގެ މެދުގައި އެއްވެސް ކަހަލަ ހަމަޖެހޭ ރަނގަޅު ދިރިއުޅުމެއް ނޯންނާނެ. އެއްދުވަހުން އަނެއްދުވަހަށްދާނީ ހުރިހާ ކަމެއްވެސް ދަށަށް.\nއެހެންވީމާ، އަޅުގަނޑުގެ ނަޞޭޙަތަކީ، އަޅުގަނޑުމެންނަކީ، މުސްލިމުންކަން ހަނދާންކޮށް، މުސްލިމުންގެ މެދުގައި އޮންނަކަހަލަ އެކުވެރިކަމާއި އެއްބާރުލުމުގެ ގުޅުން އަޅުގަނޑުމެންގެ މެދުގައިވެސް އުފައްދައިގެން، އެގޮތުގެ މަތިން އަޅުގަނޑުމެންގެ ހުރިހާ ކަމެއްވެސް ގެންދެވޭތޯ އެންމެންވެސް މަސައްކަތް ކުރުން. އެއީ ހަމައެކަނި ވަކި މީހެއްގެ ކަމެއް ނޫން. އެއީ ހަމައެކަނި ރަށުގެ ވެރިންގެ ކަމެއް ނޫން. ވެރިންނާއި ރައްޔިތުންނާ އެދެފަރާތްވެސް ގުޅެންވާނެ. އަދި ރައްޔިތުންގެ ކޮންމެ މީހަކުވެސް ދެކެންވާނެ، އެމީހެއްގެ ވާޖިބު ކަމުގައި. އެންމެންގެ މެދުގައި ހަމަޖެހުން އުފެއްދުމަކީ، އެންމެން އެކުވެރިވެގެން މަސައްކަތްކުރާގޮތަށް ކަންތައްތައް ކުރުމަކީ، ހަމަ ކޮންމެ މީހަކުވެސް އެކަމުގައި ޙިއްޞާއެއް އަދާކުރަންވާނެ ކަމެއް ކަމުގައި ކޮންމެ މީހަކުވެސް ގަބޫލުކުރަންވާނެ.\nއާދެ، އަޅުގަނޑުގެ ވާހަކަކޮޅު ނިންމައިލާނީ، މިރަށަށް އައުމުގެ ފުރުޞަތު ލިބުނުކަމަށްޓަކައި އުފާކުރަމުން. އަދި މިރަށުގެ ރައްޔިތުންގެ ފަރާތުން އަޅުގަނޑަށް މި ފެނިގެންދިޔަ މަރުޙަބާގެ މަންޒަރުތަކަށްޓަކައި، މިރަށުގެ ރައްޔިތުންނަށާއި ވެރިންނަށް ޝުކުރު އަދާކުރަމުން. އަދި މަޑިފުށްޓަށް ހުރިހާ ގޮތަކުންވެސް މިއަދަށްވުރެ ރަނގަޅު ތަނަވަސް ބާއްޖަވެރި މުސްތަޤުބަލެއް اللّـه سبحـانـه وتعـالى ދެއްކެވުން އެދި ދުޢާކުރަމުން.


ޢަޤީދާގެ ޢާންމު ލިޔުންތައް – Page4– DhiSalafiyyah\nމިތަނުގައި މަޤްޞަދަކީ ބިދުޢައާއި މަގުފުރެދުމުގެ އަހުލުވެރިންގެ ތެރެއިން ޝަރީޢަތުގައި އައިސްފައިވާގޮތާ ޚިލާފަށް އަޅުކަންކޮށް ޒުހުދުވެރިވާމީހުން އެމީހުން އާދަޔާ ޚިލާފުކަންކަން ކުރުމަށްޓަކައި ޝައިޠާނުން އުޅޭ ތަންތަނަށާއި އެތަންތަނުގައި ނަމާދުކުރުން ނަހީކުރައްވާފައިވާ ތަންތަނަށް ދެއެވެ.\n26/05/2016 ޢަޤީދާއާއި ފިރުޤާތައް, ޢަޤީދާގެ ޢާންމު ލިޔުންތައްއަލް އުޚްތު އުއްމު ޢަބްދިﷲ\nފުރަތަމަ ކަންތަކާމެދު ދަންނައެވެ. އެއީ ﷲ ތަޢާލާ ޙަރާމްކުރައްވާފައިވާ ފާޙިޝްކަމެކެވެ. އެއީ އިންސާނުންގެ ތެރޭގައިވެސް ދެމީހުންގެ ރުހުމުގައިވެސް އެކަން ޙަރާމްކުރައްވާފައިވާ ފަދައިންނެވެ. ފަހެ، އަނެކާގެ ނުރުހުމުގާކުރަނަމަ ވާނީ ކޮންފަދައަކުން ހެއްޔެވެ؟ ފަހެ، އެއީ ފާޙިޝްކަމާ އަނިޔާވެރިކަން ނޫން ހެއްޔެވެ؟ މިޙާލަތުގައި ޖިންނިއާ މުޚާޠަބުކޮށް އެއީ ފާޙިޝް ޙަރާމްކަމެއްކަން އަންގައިދޭން ޖެހޭނެއެވެ. ނުވަތަ އެއީ ފާޙިޝް، އަނިޔާވެރި ޢަމަލެއްކަމާ އެފަދައިން ޤިޔާމަތްދުވަހުން އެސޮރުގެ މައްޗަށް ޙުއްޖަތް ޤާއިމުވާނެކަން އަންގައިދޭން ޖެހޭނެއެވެ. އަދި އެސޮރުމެންނަށް ޙުކުމްކުރެވޭނީ ﷲ ތަޢާލާ އާއި…\n18/02/2016 ޢަޤީދާއާއި ފިރުޤާތައް, ޢަޤީދާގެ ޢާންމު ލިޔުންތައްއަލް އުޚްތު އުއްމު ޢަބްދިﷲ\nޖިންނީންނަކީ ބުއްދިދެއްވާފައިވާ ދިރޭ އެއްޗެކެވެ. އެސޮރުމެންނަށް އަމުރުކުރައްވާފައިވާ ކަންތައްތަކާއި ނަހީކުރައްވާފައިވާ ކަންތައްތައް ވެއެވެ. އަދި އެސޮރުމެންނަށް ޘަވާބާއި ޢަޛާބުވެއެވެ. ނަބިއްޔާ صلى الله عليه وسلم އެސޮރުމެންގެ ގާތަށް ފޮނުއްވާފައިވުމުން ހެޔޮކަންތައްތަކަށް އަމުރުކޮށް ނުބައިކަންތައް މަނާކުރުމުގައި މުސްލިމުންގެ މައްޗަށް ވާޖިބުވެގެންވަނީ އެހެން އިންސާނުންނާމެދު ޢަމަލުކުރާގޮތަށް އެސޮރުމެންނާމެދުވެސް ޢަމަލުކުރުމަށެވެ. އަދި ﷲ ތަޢާލާއަށާއި، އެއިލާހު ޝަރުޢުކުރައްވާފައިވާކަންކަމަށް ނަބިއްޔާ صلى الله عليه وسلم އެސޮރުމެންނަށް ދަޢުވަތުދެއްވިފަދައިން ދަޢުވަތުވޭންވާނެއެވެ. އަދި ޖިންނީންގެ ތެރެއިން ނުކިޔަމަންތެރިވާ ޖިންނީންނާމެދު ކަންތައްކުރަންޖެހޭނީ އިންސީންގެ ތެރެއިން…\n09/02/2016 ޢަޤީދާއާއި ފިރުޤާތައް, ޢަޤީދާގެ ޢާންމު ލިޔުންތައްއަލް އުޚްތު އުއްމު ޢަބްދިﷲ\nއެބޭފުޅުން ވިދާޅުވަނީ “ފަހެ، މިއާޔަތުން ދަލީލުކޮށްދެނީ އެސޮރުމެންނަށް ބީހެވޭނެކަމެވެ. އެއީ ސުވަރުގޭގައި ޙޫރުލްޢީނުންނާ ބީހުމެވެ.”\n26/12/2015 ޢަޤީދާއާއި ފިރުޤާތައް, ޢަޤީދާގެ ޢާންމު ލިޔުންތައްއަލް އުޚްތު އުއްމު ޢަބްދިﷲ\nއެސޮރުމެން އެކަލޭގެފާނުގެ އަރިހަށް އައުމުން އެސޮރުމެނަށް ޤުރުއާން ކިޔަވައި ދެއްވިއެވެ.\n24/12/2015 ޢަޤީދާއާއި ފިރުޤާތައް, ޢަޤީދާގެ ޢާންމު ލިޔުންތައްއަލް އުޚްތު އުއްމު ޢަބްދިﷲ\nޞަޙީޙް ބުޚާރީއާ އަދި އެނޫންވެސް ޙަދީޘް ފޮތްތަކުގައި އަބޫހުރައިރާގެ އަރިހުން ރިވާވެގެންވެއެވެ.\n19/12/2015 ޢަޤީދާއާއި ފިރުޤާތައް, ޢަޤީދާގެ ޢާންމު ލިޔުންތައްއަލް އުޚްތު އުއްމު ޢަބްދިﷲ\nއިންސާނާގެ ނަފްސު ނުވަތަ މިޒާޖު ފަސާދަވެއްޖެނަމަ އޭނާއަށް ގެއްލުންހުރި ކަންކަމަށް އެދުންވެރިވެއެވެ. އެފަދަ ކަންކަމަށް ލޯބިކުރުމުގެ ސަބަބުން އޭނާގެ ބުއްދިއާއި، ދީނާއި، އަޚްލާޤާއި، ހަށިގަނޑާ އަދި މުދާ ފަސާދަވެއެވެ. ޝައިޠާނާއަކީ އޭގެ ނަފްސުގައިވެސް ނުބައި އެއްޗެކެވެ. ފަހެ، ޝައިޠާނުން ލޯބިވާފަދަ ކުފުރާއި ޝިރުކު އެކުލެވޭ ރުޤްޔާތަކާއި، ހުވާތަކާއި، ރޫޙާނިއްޔަތާއި ސިޙުރުގެ ފޮތްތަކާ އަދި މިނޫންވެސް ކަންކަމުން ޝައިޠާނުންނާ ގާތްވާނަމަ އޭނާ އެއެދޭ ބައެއް ކަންތައް އެބައިމީހުން ކޮށްދެއެވެ. އެއީ އެބައިމީހުންނަށް ރިޝްވަތު ދިނުންފަދަ ކަމެކެވެ. އެއީ މިޘާލަކަށް…\n08/11/2015 ޢަޤީދާއާއި ފިރުޤާތައް, ޢަޤީދާގެ ޢާންމު ލިޔުންތައްއަލް އުޚްތު އުއްމު ޢަބްދިﷲ\nމާނައީ: ” އެކަލޭގެ ދެންނެވިއެވެ. ފަހެ، އިބައިލާހުގެ ޢިއްޒަތްތެރިވަންތަކަން ގަންދީ ބުނަމެވެ. ހަމަކަށަވަރުން، އެއުރެންގެ އެންމެން މަގުފުރައްދާ ހުށީމެވެ. އެއުރެންކުރެ، އިބައިލާހު ޚިޔާރުކުރައްވާފައިވާ އަޅުން މެނުވީއެވެ.”\n28/10/2015 ޢަޤީދާއާއި ފިރުޤާތައް, ޢަޤީދާގެ ޢާންމު ލިޔުންތައްއަލް އުޚްތު އުއްމު ޢަބްދިﷲ\nފަހެ އެބައިމީހުން މަތިވެރިކުރާ ޖިންނީންގެ ނަންތަކުން އެބައިމީހުން ހުވާކުރެއެވެ. އޭރުން ޖިންނީންގެ ކިބައިން އިންސާނުން އެދޭ ބައެއް ކަންތައްތައް އެ ޖިންނީން ފުއްދައިދެއެވެ. މިކަމުގެ ސަބަބުން އިންސާނުންގެ މައްޗަށް ޖިންނީން މަތިވެރިވެ ޝަރަފުވެރިވެއެވެ. އެހެނެއްކަމަކު ޖިންނީންނަށްވުރެ އިންސާނުން ޝަރަފުވެރިވެގެންވާކަމާއި އެބައިމީހުންގެ ޤަދަރު މަތިވެރިވެގެންވާކަން ޖިންނީންނަށް އެނގެއެވެ. އިންސާނުން ޖިންނީންގެ ގާތުން ރައްކާތެރިކަމަށް އެދޭނަމަ އޭނާގެ މިސާލަކީ، މީސްތަކުންގެ ތެރެއިން ބޮޑުން، ނިކަމެތިންގެ ގާތުން އޭނާގެ ޙާޖަތެއް ފުއްދައިދިނުމަށް އެދުންފަދަ ކަމެކެވެ.\n18/10/2015 ޢަޤީދާއާއި ފިރުޤާތައް, ޢަޤީދާގެ ޢާންމު ލިޔުންތައްއަލް އުޚްތު އުއްމު ޢަބްދިﷲ\nމާނައީ: “އަދި އިންސީންގެ ތެރެއިން ފިރިހެންބަޔަކު، ޖިންނީންގެ ތެރެއިން ފިރިހެންބަޔެއްގެ ކިބައިން ރައްކާތެރިކަމަށް އެދޭކަމުގައިވޫއެވެ. ފަހެ، (އެކަމުގެ ސަބަބުން) އެއުރެންނަށް (އެބަހީ: ޖިންނީންނަށް) އެއުރެން (އެބަހީ: އިންސީން) ކާފިރުކަމާއި ބޮޑާކަން އިތުރުކުރޫއެވެ.”\n17/10/2015 ޢަޤީދާއާއި ފިރުޤާތައް, ޢަޤީދާގެ ޢާންމު ލިޔުންތައްއަލް އުޚްތު އުއްމު ޢަބްދިﷲ\nމާނައީ: “އާދަމުގެ ދަރިންގެ ހަށިގަނޑުގައި ލޭ ދައުރުވާފައިން، ޝައިޠާނާ ދައުރުކުރެއެވެ.” …\n15/10/2015 ޢަޤީދާއާއި ފިރުޤާތައް, ޢަޤީދާގެ ޢާންމު ލިޔުންތައްއަލް އުޚްތު އުއްމު ޢަބްދިﷲ\nޝަހާދަތުގެ ދެކަލިމައިގެ ޝަރުޠުތަކަކީ ކޮބާ؟\nޝަހާދަތުގެ ދެކަލިމައިގެ7ޝަރުޠެއް ވެއެވެ.\n19/04/2015 ޢަޤީދާއާއި ފިރުޤާތައް, ޢަޤީދާގެ ޢާންމު ލިޔުންތައްއަލްއަޚް ޙުސައިން ނަޝާޠު އިބްރާހީމް\nޝަހާދަތުގެ ދެކަލިމައިގެ މާނައަކީ ކޮބާ؟\n“لا إله إلا الله” ގެ މާނައަކީ “ﷲ މެނުވީ ޙައްޤުގޮތުގައި އަޅުަކަންވެވޭ އިލާހަކު ނުވެއެވެ.”– އެއީ ނަފީކުރުމާ އެއްކޮށް ހިތުންތެދުކޮށް ކަށަވަރުކުރުމެކެވެ.\n08/04/2015 ޢަޤީދާއާއި ފިރުޤާތައް, ޢަޤީދާގެ ޢާންމު ލިޔުންތައްއަލްއަޚް ޙުސައިން ނަޝާޠު އިބްރާހީމް\nއަނިޔާވެރިކަމާއި ހައްދުފަހަނަ އެޅުން އަށަގަންނުވައި ތަކެތި ކެއުން ﷲ ތަޢާލާ ވަނީ ޙަރާމްކުރައްވާފައެވެ.\n15/12/2014 ޢަޤީދާއާއި ފިރުޤާތައް, ޢަޤީދާގެ ޢާންމު ލިޔުންތައްއަލް އުޚްތު އުއްމު ޢަބްދިﷲ\nއަދި މުޙައްމަދު صلى الله عليه وسلمގެ މައްޗަށް ބާވައިލެއްވުނު އާޔަތްތަކުން މުޚާޠަބު ކުރެވިފައިވަނީ ޚަލްޤުތަކުންގެ ތެރެއިން އެންމެހާ އިންސީންނާއި ޖިންނީންނަށެވެ.\n28/11/2014 ޢަޤީދާއާއި ފިރުޤާތައް, ޢަޤީދާގެ ޢާންމު ލިޔުންތައްއަލް އުޚްތު އުއްމު ޢަބްދިﷲ\nއަދި އެހެންކަމުން މުސްލިމު ޢިލްމުވެރިން، މާނަ ނޭނގޭ ރުޤްޔާތައް ނަހީކުރެއްވިއެވެ. އެއީ ރާޤީއަށް އެއީ ޝިރުކެއްކަން ނޭނގުނުނަމަވެސް އޭގައި ޝިރުކު ހިމެނުން ގާތްވެގެންވާ ކަމަކަށްވާތީއެވެ.\n30/10/2014 ޢަޤީދާއާއި ފިރުޤާތައް, ޢަޤީދާގެ ޢާންމު ލިޔުންތައްއަލް އުޚްތު އުއްމު ޢަބްދިﷲ


Aa kameh nethumun, smartphone viyafaari dhavvanee | Mihaaru\nސްމާޓްފޯން މާކެޓްގައި ފޯރިނެތީ އާ ޓެކްނޮލޮޖީ އުފައްދާނެ ބަޔަކު ނެތުމުން ކަމަށް ބުނެ ދަނީ ފާޑުކިޔަމުން\n26 ފެބުރުއަރީ 2019 - 07:352comments\nސްމާޓްފޯން މަސްރަހުގައި ދެކެވޭ ވާހަކަތަކަށް ބަލާއިރު، ފޯނުތައް ނުވިކޭ މައިގަނޑު ސަބަބަކީ، އާކަމެއް ނެތުމެވެ. ބޭނުންކުރާ މީހުން ސިހޭ ވަރުގެ ކަމެއް ނެތުމެވެ. އާކަމެކޭ ބުނެ އިންތިޒާރުކުރެވޭ ވަރުގެ ކަމެއް ވެސް ނެތުމެވެ. ފޯނުތަކުގެ އަގު ބޮޑުވުމަކީ ވެސް ބައެއް މަރުކާތަކަށް ތަރުހީބުކުޑަވާ ކަމެކެވެ.\nސްމާޓްފޯން މާކެޓްގެ ރަސްގެފާނަކީ ސެމްސަންގެވެ. ސެމްސަންގް ގެލަކްސީ މަރުކާގެ ބާރުގަދަ ފޯނުތަކުގައި ވެސް، އެހެން ފޯނެއްގައި ނެތް ކަމެއް ނުހުރެ އެވެ. ޗައިނާގެ އަގު ހެޔޮ ފޯނުތައް ވެސް، ގެލަކްސީ ފޯނުތަކާ ވާދަކުރެވެ އެވެ. ފީޗާތަކަށް ބަލާއިރު ވާދަކޮށް ގިނަ ފަހަރު ކުރި ވެސް ހޯދަ އެވެ. އެހެންކަމުން، ބާރުގަދަ ފޯނެއް، އަގަށް ބަލައި، ދެނެގަތުން ބޭނުންކުރާ މީހުންނަށް ކޮންމެހެން މުހިންމެއް ނޫނެވެ.\nއެންޑްރޮއިޑް ފޯނުތަކުގެ ވިޔަފާރި އޮތީ ވަރަށް ހާވިޔާވެފަ އެވެ. ބޭނުންތައް ފަހަނައަޅާ ދާވަރުގެ ޓެކްނޮލޮޖީއެއް ނެތެވެ. އާ ބޭނުންތަކަށް ޓެކްނޮލޮޖީ އުފެެއްދުމަށްޓަކައި އިންވެސްޓްކުރަން ޝައުގުވެރިވާ ބަޔަކު ވެސް ނެތެވެ. ފޯނުގެ އެތަން މިތަނުގައި ކެމެރާ ހަރުކުރުމާއި، ސްކްރީން ވަށައި ދާރަ ނެތް ބައްޓަންތަކަށް ފޯނު ޑިޒައިންކުރުން ނޫން ކަމެއް ނެތެވެ. މިއީ ފޯނުތަކުގެ ސިފަ އަށް ގެނެވޭ ބަދަލެކެވެ. ދެމެހެއްޓެނިވި ގޮތަކަށް ބޭނުންހިފުމަށް އާ ޓެކްނޮލޮޖީއެއް ނޫނެވެ.\nސްމާޓްފޯނުތަކުގެ ވިޔަފާރި ރަނގަޅުކުރުމަށްޓަކައި އާ ޓެކްނޮލޮޖީ ތައާރުފުކުރަން މާހިރުން ލަފާ ދެ އެވެ. އަދި އަމަލީ މައިދާނުގައި ނެތް ބޭނުންތައް އުފެއްދުމަށް އަތްފުނާއަޅަން ވެސް ޖެހެ އެވެ. މިއީ މަގުޗާޓެއް އޮވެގެން ކުރެވެން ހުރި މަސައްކަތްތަކެކެވެ. މި މަސައްކަތްތަކުން ނެރެންޖެހޭ ހައްލަކީ، ސްމާޓްފޯނަށް ބޭނުންވާ ބައިތައް އުފެއްދުމަށްޓަކައި އަގު ހެޔޮ ވަސީލަތްތައް ބިމުން ނެރުމެވެ. މައިގަނޑު ބޭނުމަކީ ފޯނުތައް ބޭނުންކުރާ މީހުން އަވަސް އަވަހަށް ފޯނު ބަދަލުކުރާނެ ގޮތް ހެދުމެވެ.\nއިތުރު ލިޔުންތައް ސެމްސަންގް އެޕަލް ޗައިނާ ސްމާޓް ފޯން ވާވޭ


Raees kamah kurimathili Candidate'in ge nan haamakuran Adhaalathun dhekolhu! | Jazeera\tރައީސް ކަމަށް ކުރިމަތިލި ކެނޑިޑޭޓުންގެ ނަން ހާމަކުރަން އަދާލަތުން ދެކޮޅު! - Jazeera\nރައީސް ކަމަށް ކުރިމަތިލި ކެނޑިޑޭޓުންގެ ނަން ހާމަކުރަން އަދާލަތުން ދެކޮޅު!\nޢަލީ ސަމާހު January 20, 2021 133 views0\nއަދާލަތު ޕާޓީގެ ރައީސް އަދި ނައިބް ރައީސް ހޮވަން ބާއްވާ، ރިޔާސީ އިންތިހާބު ގައި ވާދަކުރާ ކެނޑިޑޭޓުންގެ ނަންތައް ހާމަކުރަން ޕާޓީން ދެކޮޅު ހަދައިފިއެވެ.\nއަދާލާތު ޕާޓީގެ ރިޔާސީ އިންތިހާބު ބާއްވާން ތާވަލުކޮށްފައިވަނީ މި މަހުގެ 30 ވަނަ ދުވަހުއެވެ. ދެ ފަހަރެއްގެ މަތިން ޕާޓީގެ ރައީސް ކަމަށް ކުރިމަތިލަން ވަނީ ފުރުސަތު ހުޅުވާލާފައެވެ. ދެވަނަ ފަހަރަށް އިއްޔެ ފުރުސަތު ހުޅުވާލާއިރު، ޕާޓީގެ ރައީސް ކަމަށް ވާދަކުރައްވާނެކަން ރަސްމީ ގޮތުން އިއުލާން ކޮށްފައިވަނީ މިހާރުވެސް ޕާޓީގެ ރައީސް ކަމުގެ މަގާމު ފުރުއްވަމުންގެންދަވާ އިމްރާން އަބްދުﷲއެވެ.\nމިހާރު ކުރިމަތިލާފައިވާ ކެނޑިޑޭޓުންގެ މައުލޫމާތު ހޯދާލަން ''ޖަޒީރާ'' އިން ގުޅާލުމުން ޕާޓީގެ ސެކެރެޓަރީ ޖެނެރަލް ޝޭހް އަބްދުﷲ ރަޝީދު ވިދާޅުވީ، ކެނޑިޑޭޓުންގެ ނަންތައް ހާމަކުރެވެން މިވަގުތު ނެތް ކަމަށެވެ. އަދި ފަހުން ހާމަކުރައްވާނެ ކަމަށް އޭނާ ވިދާޅުވިއެވެ. ނަމަވެސް އިންތިހާބު ވެގެންދާނީ ވަރަށް ވާދަވެރި އިންތިހާބެއްގެ ގޮތުގައި އަބްދުﷲ ރަޝީދު ވިދާޅުވިއެވެ.\nއިންތިހާބުގައި ވޯޓުލުމުގެ ހައްގު ލިބިގެންވާ މީހުންގެ ލިސްޓު ހިމެނޭ ޕޯޓަލްއެއް އަދާލަތުން ވަނީ ގާއިމްކޮށްފައެވެ. އެ ޕޯޓަލް ގައި މޯބައިލް ނަންބަރާއި، އައިޑީ ކާޑު ނަންބަރު ޖެހުމުން މެމްބަރުންގެ މައުލޫމާތު ލިބޭނެއެވެ. އިލެކްޝަން ކޮމިޝަން (އީސީ) ގެ ދަފްތަރުގައި ދައްކާ ގޮތުން އަދާލަތު ޕާޓީގެ 6629 މެމްބަރުން އެބަތިބިއެވެ. ކޮވިޑްގެ ހާލަތާއި ގުޅިގެން މި ފަހަރުގެ އިންތިހާބު ބާއްވަނީ އޮޮންލައިންކޮށެވެ.


(9 ފެބްރުއަރީ 2020 އާ ގުޅޭ)\n"ދެން ބުނެބަލަ" ހޭޒަލް އާދޭސްކޮށްލިއެވެ.\n"އަހަންނަށް އިތުބާރެއް ނުކުރެވޭތަ؟" ދާރިއަން ހިނިތުންވެ އިނދެ އަހާލިއެވެ.\n"އިތުބާރު... އަހަންނަށް ދާރިއަންއަށް އިތުބާރުކުރެވޭތަ؟... ކުރެވޭހެން ހީވަނީ، އިތުބާރުނުކުރެވޭނަމަ އަހަރެން ދާރިއަންއާއެކު މިކާރުގައި މިވަގުތު ނީންނާނެ..." ދާރިއަން ކުރި ސުވާލާމެދު ހޭޒަލްއަށް ވިސްނާލެވުނެވެ. އޭނާ ހިމޭންވެއްޖެކަން އެނގި މަގުމައްޗަށް ސަމާލުވެ އިން ދާރިއަންގެ ނަޒަރު ހޭޒަލްއަށް ހުއްޓުނެވެ.\n"ހޭއި!... ކިހިނެއްވީ؟ ގޯސް އެއްޗެއްތަ އަހާލެވުނީ" ދާރިއަން އަހާލިއެވެ.\n"ކޮންތާކަށްތަ މިދަނީ؟" ހޭޒަލް ވާހަކަ ބަދަލުކޮށްލިއެވެ.\n"އަދި ކުޑަކުޑަ ވަގުތުކޮޅަކަށް ކެތްކޮށްލާ، ހުޅުމާލެއަށް މިދަނީ... އަހަރެންގެ ބައްޕަގެ ރައްޓެއްސެއް ހުޅުވަން ތައްޔާރުވެފައި ހުރި ރެސްޓޯރެންޓަކަށް، އެތަން ފަރުމާކުރީ އަހަރެމެންގެ ކުންފުނިން، ރަސްމީކޮށް ހުޅުވަނީ މާދަމާ ރޭ، އެންމެ ފުރަތަމަ ކަސްޓަމަރަށް ވާން ފުރުޞަތު ލިބުނީ އަހަންނަށް... މާދަމާ ރޭ މާ މީހުން ގިނަވާނެ، އެކަހަލަ މާޙައުލަކަށް ހޭޒަލް ގޮވައިގެން ދާކަށް އަހަރެން ބޭނުމެއްނޫން، ސޯ... ވާހަކަދައްކާލައިގެން މިރެއަށް ހަމަޖެއްސީ... މީ އަހަންނާއެކު ޑިނާއެއްގައި ޒެލް ބައިވެރިވާ ފުރަތަމަ ފަހަރު، ވަރަށް އުފަލުން މިހުރީ" ކުރިމަތިން ފެންނަން އޮތް މަގަށް ބަލަމުން ދާރިއަން ވާހަކަދެއްކި ނަމަވެސް އޭނާގެ އެންމެ ފަހު ޖުމްލައާއެކު ހޭޒަލްއަށް ބަލާލީ ތަފާތު އަސަރަކާއެކުއެވެ. ބޯއަރިކޮށް ހޭޒަލްއަށް ހަދިޔާކުރި ލުއި ހިނިތުންވުމުގައި ޖާދޫއެއްވިއެވެ. ރަކި ހިނިތުންވުމަކާއެކު ހޭޒަލް ނަޒަރުވަކިކޮށްލީއެވެ.\nކާރުގެ ދޮރުފަތުގެ ބިއްލޫރިގަނޑުން ބޭރަށް ހޭޒަލް ބަލާލިއެވެ. ޓްރެފިކް ލައިޓަށް ކާރުގެ ދުވެލި ހުއްޓުމަކަށް ދާރިއަން ގެނައީއެވެ. އެމީހުންގެ ކުރިމައްޗަށް އޮތީ މާލެއާއި ހުޅުމާލެ ގުޅުވާލެވިފައި އޮތް ބުރިޖެވެ. ހޭޒަލްގެ ޚިޔާލުތަކުގައި މާޒީގެ ކުލަތައް ސިފަވާންފެށިއެވެ. ހަނދާނަކީ އެކަހަލަ އެއްޗެކެވެ. އަމިއްލަ ބާރެއް ލިބިފައިވާ އެއްޗެކެވެ. ހޭޒަލް ނޭދުނަސް އެ ހަނދާންތައް އާވަމުންދިޔައެވެ. މަގުމައްޗަށް ނުބަލަން ހޭޒަލް އިސްޖަހާލިއެވެ. ސިކުނޑީގައި ތިލަވަމުން އައި މަންޒަރުތަކަށް ހުއްޓުމެއް އަންނާނޭކަމަށް ހޭޒަލް ހީކުރިއެވެ. ނަމަވެސް އެކަމަށް އޭނާގެ އެއްވެސް ބާރެއް ނުފޯރިއެވެ. ކުއްލިއަކަށް އަނދިރިކަމުގެ ތެރެއަށް ނަފްސު ދަމާފައި ގެންދާ ފަދަ އިޙްސާސެއް ހޭޒަލްއަށް ކުރެވުނެވެ. އޭނާގެ ހަޔާތުގައި ދުށް އެންމެ ބިރުވެރި ދުވަސް ފެންނަމުންދިޔައެވެ. ދިގު ފިނި ނޭވާއެއް އޭނާގެ ދެތުންފަތުގެ ދޭތެރެއިން ދެމިގަތެވެ. ހީވީ މަޑު އާހެއްގެ އަޑު ހެންނެވެ. އެ ދުވަހު ނަފްސަށް ލިބުނު ވަރުގެ ވަރުބަލިކަމެއް ދުވަހަކުވެސް ހޭޒަލް ތަހައްމުލުކޮށްފައެއް ނުވެއެވެ. ފިރިމީހާ ހިލޭ އަންހެނެއް ގޮވައިގެން ހަރާމް ކަމެއްގައި އުޅެނިކޮށް ފެނުނު ވަގުތަކީ ފުރާނަ އޭގެ ވެރިފަރާތުން ގެންދަވަން ހޭޒަލް އެދުނު ވަގުތެވެ. އެކަމަކު އަދި އޭނާގެ ވަގުތެއް ނުޖެހެއެވެ. ހުރެވުނީ ފުރިހަމައަށް ތައްޔާރު ވެސް ނުވެކަން އެނގުނީ އެ ހިތްދަތި ދުވަސްތަކުގެ ތެރޭއެވެ.\n"ހޭޒަލް..." ދާރިއަންއަށް ކުލަފަނޑުވެފައިވާ ހޭޒަލްގެ މޫނު ފެނުނީ ބަދަލުކޮށްލި އަވަސް ނަޒަރަކުންނެވެ. އޭނާއަށް ހާސްކަމެއް ލިބުނެވެ. ހޭޒަލް ޖަވާބެއް ނުދިނުމުން އޭނާގެ އަތުގައި ދާރިއަން އަތްޖައްސާލިއެވެ. އެވަގުތު ދާރިއަންގެ އަތް ހޭޒަލް ފޮޅުވާލީ ސިހިގެންދިޔަ މީހަކު ހެންނެވެ.\n"ރަނގަޅުތަ؟... ކޮންކަމަކަށް ގެއްލިފަ އިނީ" ދާރިއަންއަށް އަހާލެވުނެވެ.\nލުއި ހިނިތުންވުމަކުން ހުރިހާ ހާސްކަމެއް ފަރުދާކޮށްލައި ހޭޒަލް ބޯހޫރާލިއެވެ. ލިއަމްއާ ވަކިވީފަހުން އޭނާ ހުޅުމާލެއަށް އަރާ ފުރަތަމަ ފަހަރޭ މީ ބުނުން މުހިއްމު ކަމަކަށް ހޭޒަލް ނުދެކުނެވެ. ގިނަ ވާހަކަތަކެއް ދާރިއަންއާ ދައްކާކަށް ވެސް އޭނާގެ ނެތެވެ. އަނެއްކޮޅުން އޭނާ ޖެހިލުންވާ ކަންކަމާ ކުރިމަތިލައިގެންނޫނީ އެކަމުން އަރައިގަންނަން އުނދަގޫވާނޭކަން އެނގެއެވެ. އިޝްވާ ވެސް އޭނާއަށް ވިސްނައިދިނީ އެގޮތަށެވެ. ހިތްވަރަކާއެކު ކަންކަމާ ކުރިމަތިލާށެވެ.\nހުޅުމާލޭގެ އުސް އިމާރާތެއްގެ ކައިރީ ދާރިއަން ކާރު މަޑުކޮށްލިއެވެ. މަންޒިލަށް އާދެވިއްޖެކަން ދާރިއަން ބުނެލިއެވެ. އޭނާ ކާރުން ފޭބިއިރު އަނެއްފަރާތުން ހޭޒަލް ވެސް ކާރުން ފޭބީއެވެ. ފުޅާ ދުވާރުމަތީ ދެމީހުން މަޑުކޮށްލިއެވެ. ދާރިއަން ފޯނުކޯލެއް ކުރަންދެންނެވެ.\n"ހިނގާ ވަންނަމާ، އަހަރެމެން އައި ވާހަކަ ބުނެލީ މީ... މިގަޑީގަ ޝެޕް އެކަނި އުޅެނީ، އެހެންމީހަކުނެތް" ވަންނަން ޖެހޭ ދޮރު ދާރިއަން ދައްކާލިއެވެ. އަދި އޭނާ ކުރި ފޯނުކޯލުގެ ބޭނުން ބުނެދިނެވެ. ހޭޒަލްއާ ވާހަކަދައްކަމުން ދާރިއަން ކުރިއަށް ހުރެ އެތެރެއަށް ވަނެވެ. އެލެވޭޓާއަށް އަރަމުން ރެސްޓޯރެންޓް ހުންނަނީ އެންމެ މަތީގައިކަން ދާރިއަން ބުންޏެވެ.\nއެލެވޭޓާގެ އެތެރޭ ބިތްތައް ހުރީ ސޫރަ ފެންނަ ގޮތަށެވެ. އެހެންވެ ކުރިމައްޗަށް ނަޒަރު ހުއްޓާލައިގެން ދާރިއަން ހުއްޓެއްކަމަކު އޭނާއަށް ހޭޒަލްގެ ސޫރަ އެއްވެސް ހުރައެއްނެތި ފެންނަމުންދިޔައެވެ. މިރޭ ހޭޒަލް ވަކިން ރީއްޗޭ ދާރިއަންގެ ހިތް ބުންޏެވެ. އޭނާ ދާރިއަންގެ ދަޢުވަތު ޤަބޫލުކުރި ނަމަވެސް އޭނާ ނަލަވެގެން އެ ހުރީ ދާރިއަންއަށް ފަރިދެއްކުމުގެ ގަސްދުގައިނޫންކަން އެނގެއެވެ. އެހެންވިޔަސް އެހާ ގާތުން އެ ރީތިކަން ދުށުމުގެ ނަސީބު ލިބުނީތީ އެވަރުން ދާރިއަން ހުރީ ހިތްހަމަޖައްސާލައިގެންނެވެ.\nދާރިއަންގެ ބެލުން ތިރި ނުވީތީ ހޭޒަލް އިސްޖަހާލިއެވެ. އޭނާ ހުރީ ކަޅުކުލައާއި ނޫޑް ކުލަ ގުޅުވާފައި ހުރި ކިމޯނޯ އަބާޔާއެއް ލައިގެންނެވެ. ކިމޯނޯގެ ފުޅާ ދެއަތުގެ ކުރިއަށް ނޫޑްކުލައިގެ ލޭސް ލައްވާފައެވެ. އަދި އޭގެ ދެ ކޮނޑާ ދިމާއިން ބަޔަކާއި މެދުން ބައެއްގައި ހަމައެކަނި ކުރިމައްޗަށް ފެންނާނޭހެން އެކިވަރުގެ މިނާ ހަރުކޮށްފައި ހުއްޓެވެ. އަޅާފައި ހުރި ކަޅު ޝޯލްގެ ކޮޅުގައި ވެސް ހުރީ މިނާ ޖަހާފައެވެ. މަޑުމަޑުން ހެދުން ރީތިކޮށްލުމާއެކު ހޭޒަލް ސިއްރުން ބަލާލިއެވެ. ދާރިއަން އަދިވެސް ހުރީ ބަލާށެވެ. އެ ބެލުން ތަފާތޭ ހޭޒަލްއަށް ހީވަނީއެވެ. ހޭޒަލްއަށް ނަގައިގަންނަން އުނދަގޫ އެތައް ޖަޒުބާތެއް އިޙްސާސް ކުރެވެމުންދިޔައެވެ. އޭނާ ހީކުރީ ދާރިއަންއާއެކު ރޭގަނޑުގެ ވަގުތުގައި ބޭރަށް ނުކުތީމައި ވެގެންއުޅޭ ގޮތެއް ކަމަށެވެ. އަނެއްކޮޅުން އޭނާ އައީ ވެސް ދާރިއަންގެ ކާރުގައި ވިއްޔާއެވެ. ހިތުގެ ސުވާލުތަކާއެކު މަޑުމަޑުން ތުންފަތުގައި ހޭޒަލް ދަތް އަޅާލިއެވެ.\nހުޅުވުނު އެލެވޭޓާގެ ދޮރުފަތުގައި އެއްއަތް ޖައްސާލައި ދާރިއަން މަޑުކޮށްލިއެވެ. ހޭޒަލްއަށް ނިކުންނަން ކޮށްލި އިޝާރާތެއްކަން އޭނާ ދެނެގަތެވެ. އެމީހުން އެލެވޭޓާއިން ނުކުމެ އެތަނުގައި ފެންނަން ހުރި ދޮރުން ވަނެވެ. ފެނުނީ ޒަމާނީ ފެންވަރަށް ހަދާފައިވާ ބޮޑު ރެސްޓޯރެންޓެކެވެ. ހިޔާކޮށްފައި އޮތަސް ވަށައިގެން ހުރީ ހުޅުވާލެވިފައެވެ. އެ ދެ މީހުން ފިޔަވާ އެއްވެސް މީހަކު އެތާކުނެތެވެ. މޭޒުތަކުގެ ތެރެއިން މޭޒެއް އެ ދެމީހުންނަށް ޚާއްޞަކޮށްފައި ހުއްޓެވެ. އެ މޭޒާ ހަމައަށް އައިތަނާ އެތަނުގެ ބަންދުކޮށްފައި ހުރި ބައިން މީހަކު ނުކުމެން އަންނާތީ ފެނުނެވެ. އޭނާ ލާފައި ހުރި ޝެޕްކޯޓު ފެނުމުން އެއީ ކާކުކަން ދާރިއަންއާއި ހޭޒަލްއަށް އެނގިއްޖެއެވެ.\nދާރިއަންއާ ސަލާމްކޮށްލުމާއެކު ޝެފް ވާހަކަދައްކަން ފެށިއެވެ. އެމީހުންނާ ހަވާލުވެގެން ހުރީ އޭނާކަމާއި އަވަހަށް އިށީނުމަށް ބުންޏެވެ. އޭނާއަކީ އެތަނުގެ އެންމެ އިސް ޝެޕްއެވެ. މިރޭ ދާރިއަންމެން ބުނާ ކޮންމެ އެއްޗެއް ތައްޔާރުކުރާނީ އޭނާކަން ވެސް ބުންޏެވެ.\nހޭޒަލްއަށް އިނދެވުނު މާޙައުލު ކަމުދިޔައެވެ. ރޭގަނޑުގެ ކެއުމަކަށް އައިއިރު ދާރިއަން މިހާ ތައްޔާރުތައް ވެފައި އޮވެދާނޭ ހޭޒަލް ހިޔެއްނުކުރެއެވެ. އެމީހުން ތިބި މޭޒާއި ގޮނޑިތަކުގެ އިތުރުން އެ ސަރަޙައްދު ވެސް ޒީނަތްތެރިކޮށްފައި އޮތް ގޮތުން އެތަނަކީ ދެއެކުވެރިއަކު ކާލަން އަންނަ މާޙައުލަކާ ވައްތަރެއްނޫނެވެ. ބޮޑަށް ހީވަނީ ލޯބިވެރިން "ޑޭޓަކަށް" އަންނަ ކަހަލަ މާޙައުލެއްހެންނެވެ.\n"ކަމުދޭތަ؟" ހޭޒަލް ވަށައިގެން ބަލާވަރުން ދާރިއަން އަހާލިއެވެ.\n"ހޫމް!... އެކަމަކު މީ ތަންކޮޅެއް ބޮޑުވަރުހެން ހީނުވޭތަ..." ހޭޒަލް މޫނަށް ވައްތަރެއް ޖައްސާލިއެވެ. އެއާއެކު ވަށައިގެން ނަޒަރު ހިންގާލި ދާރިއަން ހީނލިއެވެ. އޭނާ އެތަން ތައްޔާރުކުރުމުގެ ކުރީން ވަރަށް ދިރާސާތައް ކުރިއެވެ. ލޯބީގެ އަސަރު އެކުލެވޭ މާޙައުލެއް ހުންނާނެ ގޮތެވެ. އޭނާއަށް ނުވިސްނުނީ އެ ދެމީހުންނަކީ ލޯބިވެރިންނޫންކަމެވެ. އެހެންވިޔަސް މިރެއަކީ ހަނދާނުން ފުހެލަން ދަތި ޚާއްޞަ ރެއަކަށްވާން ދާރިއަން ބޭނުމެވެ.\n"ހީވޭ ދޯ..." ހިނިއައިސްފަ އިނދެ ދާރިއަން ބުނެލިއެވެ.\nކެއުންތައްޔާރު ކުރުމުގައި ޝެޕް އުޅުނެވެ. ދާރިއަން ގަސްދުކޮށްފައި އޮތް ހަޤީޤީ މައުޟޫޢުއަށް ދާނޭ ގޮތަކާމެދު އޭނާ ވިސްނިއެވެ. މޭޒުމަތީ ހުރި އުލާ ސަމްސަލާ ކުޅެލަކުޅެލާ ހޭޒަލް އިނެވެ. ވާހަކައެއް ދައްކަން އުޅެފައި ވެސް ދާރިއަންއަށް ފުންނޭވާއެއް ބޭރުކޮށްލެވެއެވެ. އެކަން ހޭޒަލްއަށް ފާހަގަވާން ގިނައިރެއް ނުނެގިއެވެ.\n"ހާދަ ވަރަކަށް ތި ނޭވާލަނީ" ހޭޒަލް ބުނެލިއެވެ.\n"ނޭވާ ނުލާ ދިރިހުންނާނީ ކިހިނެއް" ދާރިއަންގެ ތުންފަތަށް ވެރިވީ ސަމާސާގެ ހިނިތުންވުމެކެވެ.\n"ޔޫ ނޯ ވަޓް އައި މީން... ފިނިފިނި ވައި ޖެހޭތީ ނިދިއައީތަ؟" ހޭޒަލް އަހާލިއެވެ.\n"ހޭޒަލްގެ އުނގުގައި ބޯއަޅަން ލިބިއްޖެނަމަ ނިދާފާނަން... ދޭނަންތަ؟" ދާރިއަން ބުނެލިއެވެ.\n"ދާރިއަން..." އަބުއި ގޮތަކަށް ހޭޒަލް ގޮވާލިއެވެ. އެހެންވިޔަސް އޭނާ ހިނިތުންވެލިއެވެ. ދާރިއަންގެ ސަމާސާ ކުރުމުގައި ފޮރުވިފައިވާ ހަޤީޤަތް ހޭޒަލް ނުދެނަހުއްޓެވެ.\nޝެފް ތަށިތައް ގެނެސް މޭޒުމަތީ އަތުރާލުމުން ކާއެއްޗިއްސަށް އިންސާފުކުރަން ދާރިއަންއާއި ހޭޒަލް ފެށިއެވެ. ދާރިއަންގެ ތަށިން ސަމްސަލެއް ނަގައި ހޭޒަލްއަށް ދިއްކޮށްލިއެވެ. ދާރިއަންގެ އެ ހަރަކާތައް ޢަމަލުކުރަންވީ ކިހިނެއްކަން ނޭނގިފައި އިންހެން ހޭޒަލް އިނެވެ. އެހިނދު ދާރިއަން އަނގަހުޅުވާލައި "އާން" ލައްވާލިއެވެ. ހޭޒަލްއަށް ޤަބޫލެއްނުކުރެވެއެވެ. ދާރިއަންގެ ފުށުން މުޅިން އާކަންތައްތަކެއް ފެންނަ ރެއެކެވެ.\n"ދެން އަނގަ ހުޅުވަބަލަ... ޓޭސްޓް ދިސް... ވަރަށް މީރު" ސަމްސާ ދިއްކޮށްލައިގެން އިނދެ ދާރިއަން ބުނެލިއެވެ. ރަކި ހިނިތުންވުމަކާއެކު ހޭޒަލް ލަދުން އިނދެ އަނގަ ހުޅުވާލިއެވެ. ދާރިއަން ގޮނޑިން ތެދުވެލައި ހޭޒަލްއަށް ލަވައިދިނެވެ.\n"ކިހިނެއް؟... މީރު ދޯ" ދާރިއަން އަހާލީ އެ ދެމެދުގައި މާބޮޑުކަމެއް ނުވާ ފަދައިންނެވެ. ޖަވާބުގައި ހޭޒަލް ބޯޖަހާލީއެވެ. އެވަރުން ދާރިއަން ހުއްޓައެއްނުލިއެވެ. ހޭޒަލްގެ ތަށިން ރަހަބަލަން ވެއްޖެއެވެ. އޭނާއަށް ލަވައިދޭން އެދުނެވެ.\n"ތީ ކުޑަކުއްޖެއްތަ ލަވައިދޭން... ރަހަބަލަން ބޭނުމިއްޔާ އަމިއްލައަށް މިތަށިން ނަގާ" ހޭޒަލްއަށް ނުކެރިގެން ބުނެލިއެވެ.\n"ދެޓްސް ނޮޓް ފެއާ" ޝަކުވާގެ ރާގެއްގައި ދާރިއަން ބުނެލިއެވެ. އަދި އަމިއްލަ ސަމްސަލުން ހޭޒަލްގެ ތަށިން އެތިކޮޅެއް ނަގައި ރަހަބަލާލައިފިއެވެ.\nކައިނިމި ގަޑިންވީއިރެއް ބަލާލަން ހޭޒަލް ބޭނުންވިއެވެ. އަތްދަބަހުގެ ތެރެއިން އޭނާ ފޯނު ބަލާލިއެވެ. އެމީހުން އެތަނަށް އައިފަހުން ގަޑިއެއްގެ އިރު ފާއިތުވެއްޖެކަން އެނގުމުން ހޭޒަލްއަށް ލިބުނީ ހައިރާންކަމެވެ. ދާރިއަން ގޮވާލުމުން ހޭޒަލްގެ ސަމާލުކަން އޭނާއަށް ދިނެވެ. އޭނާ އެބައަންނަން ކަމުގައި ބުނެ ތެދުވިއެވެ. ދާރިއަން ގޮސްވަނީ އެތަނުގައި ހުރި ބަދިގެއަށެވެ. ހޭޒަލް ވެސް ގޮނޑީގައި ނީންނަން ތެދުވީއެވެ. މަޑުމަޑުން އައިސް ހުއްޓިލީ މަގުމަތި ފެންނަން ހުރި ދިމާ ރެއިލިން ކައިރީއެވެ. ލަކުޑިން ހަދާފައި ހުރި އެ ރެއިލިންގައި ދެއަތުން ހިފަހައްޓާލައި މަގާ ދިމާއަށް ހޭޒަލް ބަލާލީ ކުޑަކޮށް ހަށިގަނޑު ގުދުކޮށްލަމުންނެވެ.\n"ޒެލް..." ގިނައިރެއްނުވެ ހޭޒަލްގެ ދާދި ގާތުން ދާރިއަންގެ އަޑުއިވުނެވެ. އަރިއަކަށް އެނބުރިލައި ހޭޒަލް ބަލާލިއެވެ. ދާރިއަން އެއްއަތް ފުރަގަހަށް ލައިގެން ހުއްޓެވެ. ޖެހެމުންދިޔަ ވައިރޯޅީގެ ގޯނާކުރުންތަކާއެކު ދާރިއަންގެ އޮމާންކުރެވިފައި ހުރި އިސްތަށިގަނޑުގެ ތަރުތީބު ގެއްލިފައި ވިއެވެ.\n"މީ ޒެލްއަށް" ފުރަގަހަށްލާ ފޮރުވައިގެން ހުރި ކަނާއަތް ކުރިމައްޗަށް ގެންނަމުން ދާރިއަން ބުންޏެވެ. އޭނާގެ އަތުގައި އޮތީ ހުދު ފިނިފެންމަލެކެވެ. ހިނިތުންވުމަކާއެކު ހޭޒަލް އޭގައި ހިފިއެވެ. ޝުކުރު އަދާކުރިއެވެ. މިހާތަނަށް ދުވަހަކުވެސް މީހަކު އޭނާއަށް ހުދު ފިނިފެންމަލެއް ނުދެއެވެ. ހޭޒަލްގެ ނޭފަތާ މައު ކައިރިކޮށްލައި ވަސްބަލާލިއެވެ. މަލުގައި ހިފައިގެން ހުރެ ކުރިން ހުރި ގޮތަށް ހޭޒަލް އެނބުރިލިއެވެ. ކަނާއަތް ރެއިލިންގައި އަޅުވާލައިގެން އެ އަތް މައްޗަށް ބުރަވެ ދާރިއަން ހުރީ ހޭޒަލްއާ ދިމާއަށް ބަލާށެވެ.\n"މިރޭ ވަރަށް ރީތި" ދާރިއަން ބުންޏެވެ. ލުއި ހިނިތުންވުމަކާއެކު ހޭޒަލް ޝުކުރިއްޔާއޭ ބުނެލިއެވެ.\n"ހޭޒަލް!... އަހަރެން... އަހަރެން ބޭނުން ކައިވެނިކުރަން" ދާރިއަން ހިތްވަރުކޮށްފައި ބުންޏެވެ.\n"ހަމަކުރަންވީ... ކާކު ބުނީ ނުކުރާށޭ..." ހޭޒަލް ބޯއަރިކޮށް ހީނލިއެވެ. މިރޭ ދާރިއަން ވަރަށް ސަމާސާކޮށްފިއެވެ. އެހެންވެ ހޭޒަލް ވެސް ސަމާސާއެއްކޮށްލީއެވެ.\n"އަހަރެން އިންނަން ބޭނުންވަނީ ހޭޒަލްއާ" ދާރިއަން ތަފްސީލުކޮށްލިއެވެ.\n"ދާރިއަން... ތިކަހަލަ ޖޯކްސް އަހަންނަށް ކަމަކުނުދޭ" ދާރިއަންގެ ސަމާސާ ކުރުން ބޮޑުވެއްޖެހެން ހޭޒަލްއަށް ހީވީއެވެ.\n"ސީރިއަސްކޮށް މިބުނީ، އަހަންނާ އިންނަންވީނު" ދާރިއަންގެ މޫނުން ފާޅުވި އަސަރުން ބަހުގެ ޔަގީންކަން ހާމަވެއެވެ. ހޭޒަލްއަށް ވާހަކަދެއްކުނީ އިރުކޮޅެއް ފަހުންނެވެ.\n"ކީއްވެ؟..." ޤަބޫލުނުކުރެވިފައި ހުރި މީހަކު ފަދައިން ހޭޒަލްއަށް ބުނެވުނެވެ.\n"ލޯބިވެވުނީ..." ހޭޒަލްއާ ގާތަށް ދާރިއަން ޖެހިލިއެވެ.\n"ދާރިއަން، އަހަރެން ކައިވެނިކުރާކަށް ބޭނުމެއްނޫން، އަހަރެން ލޯތްބެއްނުވޭ... އަހަންނަށް ލޯތްބެއްނުވެވޭނެ... އެކަނި ހުރުން މާރަނގަޅު، އެއްވެސް އިންސާނެއްދެކެ އަހަރެން ދެން ލޯތްބެއްނުވާނަން... ލޯބީގެ ސަބަބުން ހިތްދަތިކަންނޫން އެއްޗެއް ނުލިބޭނެ" ހޭޒަލް ވަގުތުން ދެކޮޅުހެދިއެވެ.\n"ތިހެން ނުބުނޭ ޒެލް، ލޯބި ތަކުލޯފަކަށްވީ އެ ލޯބި ވެވުނީ ނުބައި މީހަކުދެކެ ކަމަށްވީމަ، އެންމެން އެއްގޮތެއްނުވާނެ... އަހަރެން ދުވަހަކުވެސް ޒެލްގެ ހިތުގައި ޖެއްސިންތަ، ނުރުހޭ ކަމެއްކުރީންތަ... ހަރާންކަމަކަށް ގޮވާލިންތަ... އަހަންނަށް ހޭޒަލް ފެނުނު ދުވަހުން ފެށިގެން ލޯބިވެވިއްޖެ، އަހަރެންގެ ވެރިފަރާތަށް އެކަން އެނގޭނެ" ދާރިއަންގެ ވާހަކަ އަހާފައި ހޭޒަލް ބަލަން ހުރީއެވެ. އެގޮތުގައި ވަގުތުކޮޅަކު ހުރެފައި ވާހަކަދެއްކިއިރު ހޭޒަލްގެ އަޑުގައިވީ މަޑުމައިތިރިކަމެވެ.\n"އަހަންނަކީ މީހަކާ އިނދެ ވަރިވެފައި ހުރި އަންހެނެއް، ދާރިއަން އަދި އަލަށް ވެސް މީހަކާ ނީނދޭ... އަހަރެން ކަމުދާންވީ ކީއްވެ... އަހަރެން އަދި ކައިވެންޏަކަށް ތައްޔާރެއްނޫން، މީހަކާ އިނުމުގެ ވިސްނުމެއް ވެސް ނެތް، އެހާ ހިތްވަރެއް ވެސް ނެތް، އަނތްބެއްގެ ޒިންމާ އަހަންނަކަށް ނޫފުލޭނެ... އެހެނެއްނޫޅެވޭނެ..." އިންތިހާ ދަރަޖައިގެ މާޔޫސްކަން ހޭޒަލްގެ މޫނުން ފާޅުވޭވޭ ހުއްޓެވެ. އެ ދެލޯ މަޑުމަޑުން ފެންކަޅިވަމުން އައެވެ.\n"ހުރިހާ ފަހަރަކު އެއްގޮތަކަށް ކަންތައް ހިނގާނޭ ހީނުކުރޭ، މުސްތަޤުބާލުގައި ވާނޭ ގޮތެއް ނޭނގޭތީކަން އެނގޭ ޒެލް ބިރުގަންނަނީ، އެކަމަކު ކާކަށްތަ އެނގެނީ މުސްތަގުބަލުގެ ކަންކަން... އަހަރެމެންނަށް އޮތީ ﷲއަށް ވަކީލުކުރުން، ތިމާގެ ޢަމަލުތައް ސީދާވެއްޖެ މީހަކަށް ގެއްލުމެއް ލިބުމެއްނުވޭ... އަހަރެންނަކީ ދޮގު ހަދަން އާދަވެފައި ހުރި މީހެއްނޫން، މީހުންނަށް އޮޅުވާ މަކަރު ހަދާ މީހެއްނޫން، އެއަށްވުރެ ﷲގެ އަޒާބާމެދު ބިރުގަންނަ މީހެއް، ކުރިން މީހަކާ އިނދެ ވަރިވެފައި ހުއްޓަސް އަހަންނަށް އެކަން މައްސަލައަކަށްނުވޭ، އަހަރެން މިއުޅެނީ ޒެލް ގޮވައިގެން މާޒީއާ ކުރިމަތިލާކަށްނޫން، ހޭޒަލް!... އަހަރެން ޔަގީންކަން ދެން... ހޭޒަލްގެ އަތުގައި ހިފުމަށްފަހު ދުލެއްނުކުރާނަންކަން، އަހަރެން މިވަގުތަށް ވަރަށް އިންތިޒާރުކޮށްފިން، ވަރަށް ބޮޑަށް ކެތްތެރިވީން... ވަރަށް ދުޢާކުރީން، މިކަމުގައި ގޯހެއްވާނަމަ މިރޭ މިތާކު ހޭޒަލްއާ ވާހަކަދައްކާކަށް އަހަންނަކަށް ނުހުރެވުނީސް... ކައިވެންޏަށް އަހާނޭ ފުރުޞަތެއް ނުލިބުނީސް، މިއުޅެނީ ވަގުތީ އެދުމެއް އޮވެގެން ކައިވެނިކުރާކަށްނޫން، ދާއިމީ ބައިވެރިއެއް ހަޔާތަށް ބޭނުންވެގެން... އަހަރެންގެ އުނިކަމެއް ހުރިއްޔާ ޒެލް ބުނެބަލަ، އިރާދަކުރެއްވިއްޔާ އެކަމެއް އަހަރެން ރަނގަޅުކުރާނަން..." ދާރިއަންއަށް ހޭޒަލްގެ އަތުގައި ހިފާލަން އަތްދިއްކޮށްލެވުނެވެ. އެހެންނަމަވެސް އެއަށްވުރެ ކުރީން ހޭޒަލް ދެއަތްއުރާލިއެވެ.\n"އަހަރެން ގެއަށް ދާން ބޭނުމީ..." ހޭޒަލްއަށް ރޮވެނީއެވެ.\n"ގެއަށް ގެންގޮސްދޭނަން، އެކަމަކު އަހަރެން ބުނާ އެއްޗެއް އިހަށް އަޑުއަހާލަ ދީ... އަހަންނަށް ޖަވާބެއް ދޭކަށް މިވަގުތު ހޭޒަލްއަށް މަޖުބޫރެއްނުކުރާނަން، އަހަރެން ހޭޒަލްއަށް ވަގުތު ދޭނަން... މާދަމާ ރެއިން ފެށިގެން ހަތް ރޭ ފަހުން އަހަރެން ގުޅާނަން، ހޭޒަލް ދޭ ޖަވާބެއް އަޑުއަހާނަން، ކޮންމެ ޖަވާބެއް ދިނަސް ޤަބޫލުކުރާނަން، ﷲގެ މިންވަރުފުޅަށް ރުހޭނަން، ޒެލް އުފަލުގައި ހުރުމަށް އަބަދުވެސް ދުޢާ ކުރާނަން، އަހަރެން ނޫން މީހަކާއެކުވީ ނަމަވެސް އަހަރެންގެ ހިތުގެ ދުޢާ ބަދަލެއްނުވާނެ... އަހަރެމެންގެ އެކުވެރިކަން ވެސް ބަދަލެއްނުވާނެ، ހޭޒަލް ދަންނަ އެކުވެރިޔާގެ އެހީތެރިކަން އަބަދުވެސް ލިބޭނެ... ޒެލް ރޮއި ހިތާމަކުރާކަށް އަހަރެން ނޭދެން، މުއުމިނެއްގެ ކިބައިން ކަމެއް އުނިކުރެވިއްޖެނަމަ އެއަށްވުރެ ރަނގަޅު ހެވެއް ލިބުމަށް ނަސީބުގައި އޮތީކަން ހަނދާންނައްތާނުލާ" ހޭޒަލް ނުބެލި ނަމަވެސް ދާރިއަން ވާހަކަދެއްކީ ހޭޒަލްއަށް ނަޒަރު ސީދާކޮށްލައިގެން ހުރެއެވެ. ހުރިހާ ވާހަކައެއް ދެއްކިއިރު އޭނާގެ މޭގައި ވެސް ރިހުމެއް އުފެދިއްޖެއެވެ. އޭނާގެ ހިތުގައި ވެސް އިޙްސާސް ކުރެވުމުގެ ބާރުވެއެވެ. ދެރަވެ ހިތުގައި ޖެހުމުގެ ޖަޒުބާތު ވެއެވެ. އެހެންވިޔަސް ދާރިއަން ބެލީ އެއިން އެއްވެސް އަސަރެއް ހޭޒަލްގެ ކުރިމަތީ ފަރުދާކުރެވޭތޯއެވެ.\nހޭޒަލް އެދުނު ފަދައިން ދާރިއަން އޭނާ ގެއަށް ގެންގޮސްދިނެވެ. ގެއާ ހަމައަށް އާދެވެންދެން ވެސް އެ ދެމެދަށް ވެރިވެފައި އޮތީ ހިމޭންކަމެވެ. ކާރު މަޑުކޮށްލުމުން ހޭޒަލް ނިކަން އަވަހަށް ފައިބައިފިއެވެ. ދާރިއަންއަށް ބަހެއްބުނާނޭ ފުރުޞަތެއް ނުދީ ހޭޒަލް ކާރުގެ ދޮރުފަތް ލެއްޕިއެވެ. އަދި ހަލުވިކޮށް އައިސް ދޮރޯށި ހުޅުވައި އެތެރެއަށް ދެމިގަނެއްޖެއެވެ.\nއެޕާޓްމެންޓަށް ހޭޒަލް ވަންއިރު ރިޒްވާނު ސޯފާގައި އިނެވެ. ކޮފީމޭޒަށް ދެފައި ނަގައި އެއްފައި އަނެއްފައިގަ އަޅުވާލައިގެން ރިމޯޓު އަތަށް ލައިގެންނެވެ. ހޭޒަލް ފެނުމުން ރިޒްވާނަށް ލިބުނީ ހައިރާންކަމެވެ. އެ މޫނުން ރޮއިފަ ހުރިކަމުގެ އަސަރު ފާޅުވާތީއެވެ. ހޭޒަލް އިސްއޮބާލައި ދުވެލާފައި ގޮސް ކޮޓަރިއަށް ވަދެއްޖެއެވެ. ހަރަކާތެއްކޮށްލަން ނޭނގި ރިޒްވާނަށް އިނދެވުނީއެވެ. ވިސްނުމަކަށް ގެއްލިފައެވެ.


ދުނިޔޭގެ މިސާލު – DhiSalafiyyah\n31/01/2014 ޢާންމު ލިޔުން, މުޖުތަމަޢުއައްޝައިޚް އަޙްމަދު ޝުޖާޢު ޝަރީފް\nﷲ ސުބްހާނަހޫ ވަތައާލާ ވަޙީ ކުރައްވާފައިވާ ބަސްފުޅުގެ މާނައިގައިވެއެވެ. “..އަދި ދުނިޔެއިން ތިބާއަށް ލިބެންވީ ބައި ހަނދާން ނައްތައިނުލާށެވެ.!..” [سورة القصص 77]\nއިމާމު ޤުރްތުބީ ރަޙިމަހުﷲ ވިދާޅުވެފައިވެއެވެ. “ދުނިޔެއިން ތިބާއާއި އެކު ގެންދާން ލިބޭނެ ހަމައެކަނި އެއްޗަކީ ތިބާގެ ކަފުނެވެ.”\nމިދުނިޔެއިން ތިބާއާއި އެއްކޮށް ގެންދެވޭނީ ހަމައެކަނި ތިބާގެ ކަފުނެވެ. އެހެން ހުރިހާ އެއްޗެއް ދޫކޮށްލަންޖެހެއެވެ. ތިބާގެ ކާރު ކަމުގައިވިޔަސް، އެކައުންޓުގައި ހުރި ލާރި ކަމުގައިވިޔަސް އެއިން އެއްވެސް އެއްޗެއް ނުގެންދެވޭނެއެވެ. ތިބާގެ މަޝްހޫރުކަން، ރީތި އަންނައުނު އަދި ހަމަ އެހެންމެ ހިތްގައިމު ހިތްފަސޭހަ ދިރިއުޅުމާއިވެސް އަލްވަދާޢު ކިޔަންޖެހޭނެއެވެ. ތިބާގެ ކަށްވަޅަށް (ދުނިޔަވީ މާއްދީތަކެތީގެ ތެރެއިން) ހަމައެކަނި ގެންދެވޭނީ، ތިބާ ނިވާކުރަން އަޅާ ކަފުން ފޮތިކޮޅުތަކެވެ.\nނަމަވެސް އަހަރެމެން ވަރަށް ގިނައިން ދުނިޔޭގެ ޒީނަތައް ހެއްލެއެވެ. އެގޮތުން ޢިލްމުވެރިއަކު ދުނިޔޭގެ މިސާލު ޖައްސަވާފައިވަނީ އަންނަނިވި މިސާލުންނެވެ. ޖަންގައްޔެއްގެ ތެރެއިން ހިނގަމުންދާ މީހެކެވެ. ފަހަތަށް ބަލާލުމުން ސިންގާއެއް ފެނުނެވެެ. އޭތި ޝިކާރަވެރިވެގެން އޮތީ އޭނާ ކާލާށެވެ. ކަމަކު ދާކަށް ނެތެވެ. ބޯޖެހިތާ ނަގޫޖަހާފައި ދުއްވައިގަތީ ފުރާނަ އަތަށް ލައިގެންނެވެ. ދުވަމުން ގޮސް ވަޅަކާއި ހިސާބަށް ފޯރިއެވެ. އަވަހަށް ސަލާމަތްވުމަށްޓަކައި އެވަޅަށް އޭނާ ފުންމާލިއެވެ. އެވަޅަށް ފުންމާލިއިރު ވަޅުތެރެއިން އޭނާއަށް ވަލެއް ފެނިގެން އަވަހަށް އޭގައި އެލިގަތެވެ.\nހަމަޖެހުމުގެ ނޭވާއެއްލުމަށްފަހު ވަޅުގެ މަތި ބަލާލިއިރު ސިންގާ އޭނާގެ އިންތިޒާރުގައި ހުއްޓިހުރި ތަން ފެނުނެވެ. ވަޅުގެ ތިރިއަށް ނަޒަރު ހިންގާލިއިރު މޭގަނޑު އަތަށް އައި ކަހަލައެވެ. ބޮޑު ނާގަހަރުފައެއް އަނގަ ހުޅުވައިގެން މިއޮތީ އޭނާއާއި ދިމާ ތިރީގައިއެވެ. އޭނާގެ ހަމައެކަނި ސަލާމަތަކީ އެލިގެން އޮތް ވަލެވެ. އިރުކޮޅެއްފަހުން އޭނާއަށް އެވަޅުގެ ތެރެއިން ކަޅު މީދަލަކާއި ހުދު މީދަލެއް ފެނުނެވެ. އެދެމީދާ އައިސް އޭނާ އެލިގެން އޮތް ވަލުގައި ދަތްއަޅާ ހަފަން ފަށައިފިއެވެ. އެވާ ކާން ފަށައިފިއެވެ.\nމަތީގައި ސިންގާ، ތިރީގައި ނާގަހަރުފަ، އޭނާގެ ހަމައެކަނި ދިރިހުރުމުގެ އުންމީދަކީ އެލިގެން އޮތްވާ ނަމަވެސް، އެވެސް މަޑުމަޑުން ބުރިވާން ފަށައިފިއެވެ. ދެން ކޮންމެއަކަސް މިހެން އޮއްވާ އޭނާގެ ކުރިމަތިން މާމުއި ހަތައެއް ފެނުނެވެ. އެއަށް އިނގިލިލުމަށްފަހު އެމާމުއި ފޮދު ރަހަ ބަލާލިއެވެ. އެވަގުތު ހިނދުކޮޅަކަށް އޭނާ ސިންގާ، ނާގަހަރުފަ އަދި މީދާތައް މަތީން ހަނދާން ނެތުނެވެ.\nމި މިސާލުގައި ސިންގާއަކީ އަހަރެމެންގެ ފަހަތުން އަބަދުވެސް ފާރަލަމުން އަންނަ މަރެވެ. ނާގަހަރުފައަކީ އަހަރެމެން ކޮންމެ މީހަކު ލެވޭނެ ކަށްވަޅެވެ. އެމީހަކީ ރަނގަޅު މީހެއް ކަމުގައި ވާނަމަ އެކަށްވަޅު ސުވަރުގޭގެ ބަގީޗާއަކަށް ބަދަލުވެއެވެ. އަދި އެމީހަކީ މިދުނިޔޭގައި ގޯސް މީހެއް ކަމުގައިވާނަމަ އެކަށްވަޅު ނަރަކައިގެ ހޮހޮޅައަކަށް ބަދަލުވެއެވެ. އޭނާ އެލިގެން އޮތް ވަލަކީ އޭނާގެ މިދުނިޔޭގެ ޙަޔާތެވެ. ކަޅުމީދާ ރަމްޒު ކޮށްދެނީ ރޭގަނޑެވެ. އަދި ހުދުމީދާ ރަމްޒު ކޮށްދެނީ ދުވާލެވެ. އަދި މާމުއި ހަތައަކީ މިދުނިޔޭގެ އަރާމާއި ހިތްހަމަޖެހުމެވެ. މީގެ ފޮނި ރަހަ ލިބުމުން މަރު މަތީން ހަނދާންނެތިވެ ދާން އޮތް ކަށްވަޅުމަތީންވެސް ހަނދާން ނެތިވީއެވެ. މަރުވުމަށްފަހު މާތް ﷲގެ ޙަޟްރަތުގައި ކޮޅަށް ހުންނަންޖެހޭ ދުވަސް މަތީންވެސްމެއެވެ. މިއީ ދުނިޔޭގެ މިސާލެވެ.\nދުޢާއަކީ އަޅުގަނޑުމެންނަކީ މިވަގުތީ ދުނިޔެއަށްވުރެ ތާއަބަދު ދެމިއޮންނަ ސުވަރުގެއަށް މަސައްކަތްކުރާ ބައެއް ކަމުގައި މާތް ﷲ އަޅުގަނޑުމެން ލެއްވުމެވެ. އާމީން.


SunOnline: Fathuruverin raajjein furaa iru testeh nukuraane\nފަތުރުވެރިން ރާއްޖެއިން ފުރާއިރު ޓެސްޓެއް ނުކުރާނެ\nއަހުމަދު ޖައިޝަން 16 Jul 2020, 00:28\nކޮވިޑް19އާ ގުޅިގެން ތިން މަހަށްވުރެ ގިނަ ދުވަހަށް ރާއްޖޭގެ ބޯޑަރު ބަންދު ކުރުމަށް ފަހު އަލުން ހުޅުވާލުން --- ސަން ފޮޓޯ : ފަޔާޒު މޫސާ\nރާއްޖެ އަންނަ ފަތުރުވެރިން އަނބުރާ ގައުމަށް ދާއިރު އެ ފަރާތްތަކުން ކޮވިޑް-19 އަށް ޕޮޒިޓިވްތޯ ނުވަތަ ނެގެޓިވްތޯ ބެލުމަށް ޓެސްޓެއް ހަދަން ނުޖެހޭނެ ކަމަށް ހެލްތު އިމާޖެންސީ އޮޕަރޭޝަން ސެންޓަރު (އެޗްއީއޯސީ) އިން ބުނެފި އެވެ.\nއެޗްއީއޯސީއިން ރޭ ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން ޑރ. އިބްރާހީމް އަފްޒަލް ވިދާޅުވީ އެއްވެސް ބިދޭސީއަކު ރާއްޖެއިން ފުރުމުގެ ކުރީން އެ ދާ ގައުމަކުން ބޭނުންވާ ޓެސްޓުތަކާއި އެ ޓެސްޓު ކުރުމުގެ ކެޕޭސިޓީ ރާއްޖޭގައި ހުރިތޯ ބެލުމަކީ އެ މީހެއްގެ ޒިންމާއެއް ކަމަށެވެ.\nރާއްޖެ އަންނައިރު އަދި ރާއްޖެ ފުރާއިރު ހެލްތު ޑެކްލެރޭޝަން ފޯމެއް ފުރަން ޖެހުނު އިރުވެސް ދާއިރު ޓެސްޓެއް ނުހަދާނެ ކަމަށް ޑރ އަފްޒަލް އިޝާރާތް ކުރެއްވިއެވެ. އެހެންނަމަވެސް އަމިއްލަ ބޭނުންވެގެން ނުވަތަ އަނބުރާ ދާ ގައުމުން ޓެސްޓެއް ބޭނުންވާނަމަ އެ ޓެސްޓު ހެދުމުގެ ފުރުސަތު އޮންނާނެ ކަމަށް އޭނާ ވިދާޅުވިއެވެ.\n"މިހާރު މިއޮންނަ ގޮތަކީ ރިސޯޓުތަކުން ފެސިލިޓޭޓް ކޮށްދީގެން، އެ ޓެސްޓަކީ އަމިއްލަ އަތުން ޕޭކޮށްގެން ހަދާ ޓެސްޓަކަށް ވާތީވެ ވަކި ތަނެއް ޓެސްޓު ހަދަން ކަނޑައަޅާފައި ނެތަސް ޕްރައިވެޓް ސެކްޓާއިން ޓެސްޓް ހެދޭ ތަންތަނަކީ ރިސޯޓުތަކުން އެޕްރޯޗް ކުރެވޭނެ ތަންތަން،" ޑރ. އަފްޒަލް ވިދާޅުވިއެވެ.\nރާއްޖެ އަންނަ ޗައިނާގެ ފަތުރުވެރިން އަނބުރާ ގައުމަށް ދާއިރު ރާއްޖެއިން ކޮވިޑް-19 ޓެސްޓެއް ހަދާފައި އޮތުމަށް ބޭނުންވާ ކަމަށް ޗައިނާއިން ކުރިން ބުނެފައިވެއެވެ. އެކަމާ ގުޅިގެން އިތުރު މަޝްވަރާތަކެއް ޗައިނާއާއެކު ކުރިއަށް ދާކަމަށް އޭނާ ވިދާޅުވިއެވެ. އެގޮތުން ބޭނުންވަނީ ކޮންފަދަ ޓެސްޓްތަކެއްތޯ ބެލުމަށް މަސައްކަތްކުރާ ކަމަށް ޑރ. އަފްޒަލް ފާހަގަކުރެއްވިއެވެ.\nޑރ. އަފްޒަލް ވިދާޅުވީ ރާއްޖެއިން މީހަކު ފުރާއިރު އެމީހަކު ކޮވިޑް-19 އާ ގުޅުންހުރި އަލާމާތްތައް ހުންނަ ކަމުގައިވާނަމަ އެމީހަކަށް ނުފުރޭނެ ކަމަށެވެ.\nސަފާރީތަކުން ފުރާ ފަތުރުވެރިންގެ ސާމްޕަލް ނެގުން ހުޅުމާލޭގަ\nބޯޑަރު ހުޅުވީ ނަމަކަށް، ޓެސްޓް ނުކުރެވި ޓޫރިސްޓުން ތާށިވަނީ\nމިނިސްޓަރު ފައްޔާޒު އިސްމާއީލް\nޖީޑީޕީ މައިނަސް 11 ޕަސެންޓަށް ވެއްޓޭނެ ކަމަށް ލަފާކޮށްފި


Covid vacine5aharun dhashuge kudhinnah | Jazeera\tކޮވިޑް ވެކްސިން5އަހަރުން ދަށުގެ ކުދިންނަށް - Jazeera\nކޮވިޑް ވެކްސިން5އަހަރުން ދަށުގެ ކުދިންނަށް ދިނުމުގެ ހުއްދަދީފި\nއަބްދުﷲ ނަސީރު އިބްރާހިމް June 18, 2022 72 views0\nއެމެރިކާގެ ފުޑް އެންޑް ޑްރަގް އެޑްމިނިސްޓްރޭޝަން (އެފްޑީއޭ) އިން ފަސް އަހަރުން ދަށުގެ ކުޑަކުދިންނަށް ކޮވިޑް-19 ގެ ދެ ވެކްސިނެއް ދިނުމުގެ ހުއްދަ ދީފި އެވެ.\nހުކުރު ދުވަހު އެފްޑީއޭ އިން ވަނީ ފައިޒަރ-ބައޯއެންޓެކްގެ ވެކްސިން ހަ މަހާއި ހަތަރު އަހަރާ ދެމެދުގެ ކުދިންނަށް އަދި ހަ މަހާއި 17 އަހަރާ ދެމެދުގެ ކުދިންނަށް މޮޑާނާގެ ޝޮޓް ދިނުމުގެ ހުއްދަ ދީފައެވެ.\nއެމެރިކާގެ ރައީސް ޖޯ ބައިޑަން ވިދާޅުވީ، އަންނަ ހަފްތާގެ ކުރީކޮޅު، އެމެރިކާގެ އެކި ކަންކޮޅުތަކުގައި، ފަސް އަހަރުން ދަށުގެ އުމުރުފުރާއަށް ވެކްސިން ދިނުމުގެ ކަންކަން ފައްޓަވާނެކަމަށެވެ. ނަމަވެސް، ވެކްސިން ދިނުމުގެ ބޮޑު ކެމްޕޭނެއް ފެށުމުގެ ކުރިން ވެކްސިން ޖަހަންޖެހޭ ގޮތާ މެދު ސެންޓަރ ފޯރ ޑިސީސް ކޮންޓްރޯލް (ސީޑީސީ) އިން އުސޫލުތަކެއް އެކަށައަޅަންޖެހެ އެވެ. ބައިޑަން ވިދާޅުވިގޮތުގައި އަންނަ ހަފްތާގެ ކުރީކޮޅުގައި ސީޑީސީން ނިންމަންޖެހޭ ކަންކަން އެ އިދާރާއިން ނިންމާނެ އެވެ.\n"އެމެރިކާގެ އެކި ކަންކޮޅުތަކުގައި ތިބި ބެލެނިވެރިންނަށް، މިއަދަކީ ހިތްހަމަޖެހުން ލިބޭ ދުވަހެއް،" ބައިޑަންގެ ޓްވީޓްގައި ވިދާޅުވެފައި ވެއެވެ.\nއަންދާޒާތަކުން ދައްކާގޮތުގައި5އަހަރުން ދަށުގެ ކުދިންނަށް ވެކްސިންގެ ހުއްދަ ދިންނަމަވެސް، ބެލެނިވެރިންގެ ޝައުޤުވެރިކަން އެކަމަކަށް ނުލިބޭނެ އެވެ. އަދި ވެކްސިން ޖަހާ ތުއްތު ކުދިންގެ ނިސްބަތް މަދުވާނެކަމަށް ލަފާކުރެ އެވެ.\nބައެއް އަންދާޒާތަކުން ދައްކާ ގޮތުގައި، ހުރިހާ ކުދިންގެ ތެރެއިން ތިން ބައިކުޅަ އެއްބައި ކުދިންނަށް މިހާރުވެސް ވަނީ ބަލި ޖެހިފައެވެ. އަދި ފައިޒަރގެ ޝޮޓްތައް މިދިޔަ އަހަރުގެ ނޮވެމްބަރު މަހު އެކުދިންނަށް ހުޅުވާލި ފަހުން އުމުރުން ފަސް އަހަރާއި 11 އަހަރާ ދެމެދުގެ ކުދިންގެ ތެރެއިން ވެކްސިން ޖަހާފައިވަނީ އެންމެ 30 އިންސައްތަ ކުދިންނެވެ.\nކޮވިޑްޖެހޭ ކުޑަކުދިންނަށް އާންމުކޮށް ބޮޑުވަރު ވަނީ ނިސްބަތުން މަދު ފަހަރެއްގަ އެވެ. ނަމަވެސް 2020 ވަނަ އަހަރުގެ މާޗް މަހުން ފެށިގެން ކޮވިޑަކީ އެއް އަހަރާއި ހަތަރު އަހަރާ ދެމެދުގެ ކުދިން މަރުވާ ފަސް ވަނަ ސަބަބު ކަމަށާއި އެއް އަހަރުން ދަށުގެ ކުދިން މަރުވާ ހަތަރު ވަނަ އަށް އެންމެ ބޮޑު ސަބަބު ކަމަށް ސީޑީސީން ބުނެ އެވެ.\nކޮވިޑް-19 ޖެހިގެން ފަސް އަހަރުން ދަށުގެ 440 އެއްހާ ކުދިން މަރުވެފައިވާ ކަމަށް ފެޑެރަލް ޑޭޓާތަކުން ދައްކައިފިއެވެ.\nކޮވިޑް ވެކްސިން5އަހަރުން ދަށުގެ ކުދިންނަށް


Benzema aai Kroos ge goal thakun Real anekkaaves2vana ah - One Online\nބެންޒެމާގެ ގޯލަށްފަހު ރެއާލް އުފާފާޅުކުރަނީ --- ފޮޓޯ/ ގެޓީ\nފްރާންސްގެ ފޯވަޑް ކަރިމް ބެންޒެމާއާއި ޖަރުމަނުގެ މިޑްފީލްޑަރު ޓޯނީ ކްރޫސް ޖެހި ގޯލުތަކާއެކު ވެލެންސިއާ ބަލިކޮށް، ރެއާލް މެޑްރިޑުން އަނެއްކާވެސް ލަލީގާ ތާވަލުގެ ދެވަނައަށް ޖެހިލައިފިއެވެ.\nސްޕެނިޝް ލަލީގާގައި މިރޭ ކުޅުނު މެޗުގައި ރެއާލްއިން ވެލެންސިއާގެ މައްޗަށް ކުރި ހޯދީ، 2-0ގެ ނަތީޖާއަކުންނެވެ. މިރޭ ރެއާލް މެޗަށް ނުކުތް އިރު، އެޓީމު އޮތީ ތާވަލުގެ ތިންވަނައިގައެވެ. ވާދަވެރި ބާސެލޯނާ ރޭ ކުޅުނު މެޗުން މޮޅުވެ، ދެވަނައަށް ޖެހިލާފައި އޮތްއިރު، ބާސާއަށްވުރެ މެޗެއް އިތުރަށް ކުޅެގެން މިވަގުތު ރެއާލް ދެވަނައިގައި އޮތީ 23 މެޗުން 49 ޕޮއިންޓާއެކުގައެވެ.\nބާސާއަށް 22 މެޗުން 46 ޕޮއިންޓް ލިބިފައިވާ އިރު، ބާސާއާއި ރެއާލްއިންވެސް ލީގުގެ އެއްވަނައަށް އަރަން ބުރަ މަސައްކަތްތަކެއް ކުރަން ޖެހެއެވެ. މިވަގުތު ލަލީގާގައި އެންމެ ފޯމް ރަނގަޅުކޮށް އޮތް އެތުލެޓިކޯ މެޑްރިޑް، 21 މެޗުން 54 ޕޮއިންޓް ހޯދާފައި އޮތްއިރު، ދެވަނައިގައި އޮތް ރެއާލްއާވެސް ފަސް ޕޮއިންޓުގެ ފަރަގެއް އެބައޮތެވެ. އެތުލެޓިކޯ ކުޅެފައިވަނީ ރެއާލްއަށްވުރެ ދެމެޗު މަދުންނެވެ.\nރެއާލްއިން ފުރަތަމަ މިނެޓުން ފެށިގެންވެސް ޑޮމިނޭޓްކޮށް ކުޅެމުން ގޮސް، 12 ވަނަ މިނެޓުގައި ވަނީ ލީޑު ނަގައިފައެވެ. ބެންޒެމާ ސީޒަނުގައި ޖެހި 17 ވަނަ ގޯލާއެކު އެޓީމުން ލީގު ނަގާފައިވާ އިރު، ހާފު ނިމުމުގެ ކުރިން ކްރޫސް ވަނީ ރެއާލަށް ލީޑު ފުޅާކޮށްދީފައެވެ.\nވެލެންސިއާ ދަށްކޮށް ފެނިގެން ދިޔަ މެޗުގައި އެޓީމުގެ ފުރަތަމަ ހަމަލާ ފެނުނީވެސް ދެވަނަ ހާފުގައެވެ. މެކްސީ ރޮޑްރިގޭޒް ދުރުން ފޮނުވާލި ހަމަލާ ރެއާލް ގޯލްކީޕަރު ތިބޯ ކޯޝުއާ ދިފާއުކޮށްފައިވާ އިރު، އެޓީމުގެ ފަރާތުން އިތުރު ނުރައްކާތެރި ހަމަލާތަކެއް ފެނިފައެއް ނުވެއެވެ.\nމި ސީޒަނުގައި ރެއާލަށް އަނިޔާގެ މައްސަލަތަކާއެކު އުނދަގޫ މެޗުތަކަކާ ވަނީ ކުރިމަތިވެފައެވެ. ތިންވަނަ ޑިވިޝަންގެ ކްލަބެއް އަތުން ކޮޕާ ޑެލްރޭއިން ކަޓައި، ޗެމްޕިއަންސް ލީގުގައިވެސް އެންމެ އެދެވޭ ނަތީޖާތަކެއް ނުނެރެވުމުގެ ސަބަބުން ކޯޗު ޒައިނުއްދީން ޒިދާނަށް ޕްރެޝަރާ ކުރިމަތިވެފައިވާ އިރު، އޭނާ ބޭރުކޮށްލަން ރެއާލުގެ މެނޭޖުމަންޓުން ވިސްނާފައިވާކަމަށް ސްޕެއިންގެ މީޑިއާތަކުން ވަނީ ބުނެފައެވެ.\nބާސާއިން ފެރަން ޓޮރެސް އިއުލާން ކޮށްފި، ރިލީސް ފީއަކަށް ބިލިއަން ޔޫރޯ


ވަޒީފާގެ ފުރުޞަތު (ސެން ޓީޗރ)\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 09 ޖެނުއަރީ 2020 ވާ ބުރާސްފަތި ދުވަހުގެ 14:00 ގެ ކުރިން، އަނގޮޅިތީމު ސްކޫލް އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 12 ޖެނުއަރީ 2020 އާއި 16 ޖެނިއަރީ 2020 އާ ދެމެދު، އަނގޮޅީތީމު ސްކޫލް ގައެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6580357 އަށެވެ.އީ-މެއިލް [email protected] ކުރާނީ އަށެވެ.\n04 ޖުމާދުލްއޫލާ 1441


"Aharemen gina adhadhakah Rohingya muslimun merin"\n"އަހަރެމެން ގިނަ އަދަދަކަށް ރޮހިންޔާ މުސްލިމުން މެރިން"\nމިއަންމާގެ ސިފައިންގެ ތެރެއިން ފިލައިގެން ދިޔަ ސިފައިންގެ އެކަކު އިންޓަވިއު ދެނީ\nމިއަންމާ ސިފައިން، ރޮހިންޔާ މުސްލިމުންގެ އެތައް ބަޔަކު ރޭޕްކޮށް މަރާފައިވާ ކަމަށް މިއަންމާގެ ސިފައިންގެ ތެރެއިން ފިލައިގެން ގޮސްފައިވާ ދެ މީހަކު އެއްބަސް ވެއްޖެ ކަމަށް އިންސާނީ ހައްގުތަކަށް މަސައްކަތްކުރާ "ފޯޓިފައި ރައިޓްސް" އިން ބުނެފި އެވެ.\nއެ ޖަމާއަތަށް ލިބިފައިވާ ވީޑިއޯއެއްގައި ސިފައިންގެ އެ ދެ މީހުން ބުނާ ގޮތުގައި އެ މީހުންގެ ގްރޫޕުން އެ ނުބައި ޖަރީމާ ހިންގީ ސިފައިންގެ އިސް ފަރާތްތަކުގެ އަމުރަށެވެ. މި ވީޑިއޯ ނަގާފައި ވަނީ އަރަކާން އާމީންނެވެ. މި ޖަމާއަތަކީ މިއަންމާގެ ސަރުކާރުގެ ސިފައިންނާއި ދެކޮޅަށް ހަނގުރާމަ ކުރަމުންދާ ގްރޫޕެކެވެ\nމިއަންމާގެ ސިފައިންގެ ބަޔަކު ރާކީން ސްޓޭޓްގައި ދިރިއުޅޭ ބައިމަދު ރޮހިންޔާ މުސްލިމުންނާއި މެދު މިފަދަ ލާއިންސާނީ އަމަލުތަކެއް ހިންގިކަމަށް އެއްބަސްވި މިއީ ފުރަތަމަ ފަހަރެވެ. އދ. އާއި އިންސާނީ ހައްގުތަކަށް މަސައްކަތްކުރާ ޖަމާއަތްތަކުން މީގެ ކުރިން ބުނެފައި ވަނީ ރޮހިންޔާގެ މުސްލިމުންނާއި ދެކޮޅަށް ހިންގާފައި ވަނީ ގަތުލު އާންމެއް އެކަނި ކަމަށެވެ.\nކުރީގެ ސިފައިންގެ އެ ދެ މީހުން ބުނާ ގޮތުގައި އެމީހުންގެ ފައުޖުން ވަނީ ޓާއުންގް ބާޒާރު ކައިރީގައިވާ މުސްލިމު އެތައް ވިލެޖެއް ސުންނާފަތި ކޮށްފަ އެވެ. އެކަން އެގޮތަށް ކުރަން އެމީހުންނަށް އަމުރު އައީ ރޭގަނޑެއްގެ ދަންވަރު އެވެ. އެ އަމުރުގައި ވަނީ ރޮހިންޔާ މުސްލިމުންގެ ތެރެއިން ފެންނަ ކޮންމެ މީހެއްގެ ގަޔަށް ބަޑިޖެހުމަށެވެ. އަދި އަނިޔާވެރި ސިފައިން ވަނީ މަރުވެފައިވާ 30 މީހުން އެއް ވަޅުގަނޑެއްގައި ވަޅުލައިވެސް ހުންނާނެ އެވެ.\nސީއެންއެން އިން ބުނީ މި ވީޑިއޯއަކީ ކިހާ ސައްހަ ވީޑިއޯއެއްކަން މުޅީން ޔަގީން ނުވާ ކަމަށެވެ. އަދި އެ ވީޑިއޯއަކީ ސިފައިންގެ އެ ދެ މީހުންނަށް މަޖުބޫރު ކޮށްގެން ނަގާފައިވާ ވީޑިއޯއެއް ނޫންކަން ވެސް ނޭނގޭ ކަމަށެވެ. ސީއެމްއެން އިން ބުނެފަަަަަައިވާ ގޮތުގައި ވީޑީއޯއަކީ އެއްޗެއްތޯ ބަލަން މިއަންމާ ސަރުކާރާއި އަދި އަރަކާން އާމިއާ ގުޅި އެވެ. އަދި އަރަކާން އާމީން އެ ވީޑިއޯއަކީ ސައްހަ އެއްޗެއްކަން އެމީހުން ތަހުގީގުތަކުތަކުން އެނގޭކަމަށް ބުނެ އެވެ.\n"ފޯޓިފައި ރައިޓްސް" ގްރޫޕުގެ ޗީފް އެގްޒެކެޓީވް އޮފިސާ މެތޫ ސްމިތު ވިދާޅުވި ގޮތުގައި އެ ވީޑީއޯގެ ސަބަބުން ރޮހިންޔާ މުސްލިމުންނާއި އަދި އެނޫންވެސް މިއަންމާގެ ރައްޔިތުންނަށް އިންސާފު ހޯދަން މަސައްކަތް ކުރުމަށް ރަނގަޅު ފުރުސަތެއް ލިބިފައިވާ ކަމަށެވެ.\nދެހާސް ސޯޅަ ވަނަ އަހަރު މިއަންމާ ސިފައިން ހުޅަނގު ރާކީން ސްޓޭޓްގައި ދިރިއުޅޭ ރޮހިންޔާ މުސްލިމުންނާއި ދެކޮޅަށް ބޮޑެތި އަދި އަނިޔާވެރި ޖަރީމާތައް ހިންގާފައި ވެއެވެ. އެ ޖަރީމާތަކުގެ ތެރޭގައި މީހުން މެރުމާއި ރޭޕް ކުރުމާއި އަދި މުދަލަށް ގެއްލުން ދިނުން ވެސް ހިމެނެ އެވެ. މި އަނިޔާވެރި އަމަލުތަކުން ސަލާމަތް ވާން 7،400،00 އަށް ވުރެ ގިނަ މުސްލިމުން ބަނގްލާދޭޝްގެ ބޯޑާ ހުރަސްކޮށް އެ ގައުމަށް ވަދެފައި ވެއެވެ.\nމިއަންމާ އާއި އެ ގައުމުގެ ސިފައިންގެ މައްޗަށް ކުރާ ތުހުމަތުތައް ސަރުކާރުގެ އެންމެ އިސްފަރާތް އަދި އެ ގައުމުގެ ޑިމޮކްރަސީ ލީޑަރު އަންގްސަން ސޫޗީ ވަނީ ދޮގު ކުރައްވާފަ އެވެ. ސޫޗީއަކީ ސުލްހައިގެ ނޯބަލް ޕްރައިޒް ވެސް ހާސިލް ކުރައްވާފައިވާ ބޭކަނބަލެކެވެ.\nޖާނު ގޮއްވާލައިގެން ހަމަލާދީ އަށް މީހަކު މަރާލައިފި


މުމްބާއީ ބޮމުގެ ހަމަލާގެ ފަހަތުގައިވާ މީހާ ދޫކޮށްލައިފި\nއިސްލާމްއާބާދު (ނޮވެމްބަރު 23) - އިންޑިއާގެ މުމްބާއީ އަށް 2008 ވަނަ އަހަރު ދިން ޓެރަރިސްޓް ހަމަލާގެ ފަހަތުގައި ހުރި ކަމަށް ބެލެވޭ ހާފިޒް ސައީދު ޕާކިސްތާނުގެ ކޯޓަކުން ދޫކޮށްލައިފި އެވެ.\nމުމްބާއީގެ ރޭލް ސްޓޭޝަނެއްގައި ފިތިގެން 22 މަރު\nމުމްބާއީ (ސެޕްޓެމްބަރު 29) - އިންޑިއާގެ މުމްބާއީގެ ރޭލް ސްޓޭޝަނެއްގައި ބޯ ވާރޭ އިން ނިވާވާން ގިނަ ބަޔަކު އެއް ފަހަރާ އުޅުމުގެ ތެރޭގައި ފިތިގެން 22 މީހުން މިއަދު މަރުވެއްޖެ އެވެ.\nމުމްބާއީގައި ހަ ބުރި އިމާރާތެއް ވެއްޓި 21 މީހުން މަރު\nމުމްބާއީ (ސެޕްޓެމްބަރު 1) - އިންޑިއާގެ މާލީ ވެރިރަށުގެ ގޮތުގައި ބަލާ މުމްބައީގައި ހަ ބުރި އިމާރާތެއް ވެއްޓި 21 މީހުން މަރުވެއްޖެ އެވެ.\nބޯ ވިއްސާރައިގައި ފެންބޮޑުވެ މުމްބާއީ ހުއްޓުމަކަށް\nމުމްބާއީ (އޮގަސްޓް 30) - އިންޑިއާގެ ވިޔަފާރީގެ މައި މަރުކަޒު ކަމަށްވާ މުމްބާއީ އަށް މިހާރު ކުރަމުންދާ ބޯ ވިއްސާރައިގައި އެ ސިޓީގައި ފެންބޮޑުވެ ދަތުރުފަތުރު ގާތްގަނޑަކަށް ހުއްޓުމަކަށް އަތުވެއްޖެ އެވެ.\nއީޝާ ގުޕްތާ މުމްބާއީގައި ރެސްޓޯރަންޓެއް ހުޅުވަނީ\n"ޖަންނަތު 2" އާއި "ރާޒް 3" ފަދަ ފިލްމްތައް ކުޅެފައިވާ ބޮލީވުޑްގެ ބަތަލާ އީޝާ ގުޕްތާ މުމްބާއީގައި ރެސްޓޯރަންޓެއް ހުޅުވަން ތައްޔާރުވެއްޖެ އެވެ.\nއެޑް ޝީރަން ކޮންސަޓަކަށް އިންޑިއާ އަށް\nއިނގިރޭސިވިލާގެ ޒުވާން ލަވަ ކިޔުންތެރިޔާ އެޑް ޝީރަން ކޮންސަޓަކަށް އަންނަ ނޮވެމްބަރު އިންޑިއާ އަށް ދާ ގޮތަށް ހަމަޖެހިއްޖެ އެވެ.\nއެންމެ ބަރު މީހާގެ އާއިލާ އިން ބުނަނީ ނުހިކޭ ކަމަށް\nމުމްބާއީ (އެޕްރީލް 25) - ދުނިޔޭގެ އެންމެ ބަރު މީހާ މިސްރުގެ އީމާން އަހުމަދުގެ ބަރުދަން ލުއި ކުރުމަށް އިންޑިއާގައި ދޭ ފަރުވާ ކާމިޔާބުވެ އޭނާގެ ބަރުދަނުގައި ހުރި 500 ކިލޯގެ ތެރޭން ދެބައިކުޅަ އެއްބައި ލުއިވެފައިވާ ކަމަށް ޑޮކްޓަރުން ބުނި ނަމަވެސް އާއިލާ އިން ބުނަނީ އެއީ ދޮގެއް ކަމަށެވެ.\nއެންމެ ބަރު މީހާގެ ބަރުދަނުން 242 ކިލޯ ލުއިވެއްޖެ\nމުމްބާއީ (އެޕްރީލް 12) - ދުނިޔޭގެ އެންމެ ބަރު މީހާގެ ބަރުދަން ލުއި ކުރުމަށް އިންޑިއާ އަށް ގެންގޮސް ފެށި ފަރުވާ ކާމިޔާބުވަމުން އަންނަ ކަމަށާއި އޭނާގެ ބަރުދަނުން މިހާރު 242 ކިލޯ ލުއިވެއްޖެ ކަމަށް ފަރުވާ ދޭ ޑޮކްޓަރު ބުނެފި އެވެ.\nއީޖާޒް ޚާނަށް މުމްބާއީގައި އުޅެން ފަސޭހައެއް ނޫން\nއެކި ދީންތަކާއި ނަސްލުތަކުގެ އެތައް މިލިޔަން ބަޔަކު ދިރިއުޅޭ އިންޑިއާގެ މުމްބާއީ އަކީ މުނިފޫހިފިލުވުމުގެ ވިޔަފާރީގެ މައި ސިޓީއަށް ވާތީ ގައުމުގެ އެކި ކަންކޮޅުތަކުގެ މީހުން އެތަނުގައި އުޅެ އެވެ.\nބީބާގެ އިންޑިއާ ޓުއާގައި ޒޭން މާލިކް!\n"ޕާޕަސް" ޓުއާގައި އަންނަ މަހު ޖަސްޓިބް ބީބާ އިންޑިއާގައި ބާއްވާ ޝޯގައި އިނގިރޭސިވިލާތުގެ މަޝްހޫރު ބޭންޑް "ވަން ޑިރެކްޝަން" ގެ ކުރީގެ ލަވަ ކިޔުންތެރިޔާ ޒޭން މާލިކް ވެސް ބައިވެރިވާނެ ކަމަށް މީޑިއާ ރިޕޯޓްތައް ބުނެފި އެވެ.\nޓުއާއެއްގައި ޖަސްޓިން ބީބާ އިންޑިއާއަށް\nބީބާގެ ޓުއާގެ ތެރެއިން މުމްބާއީގައި ބާއްވާ ކޮންސަޓްގެ ޓިކެޓް މި މަހުގެ 22 އިން ފެށިގެން ވިއްކަން ފަށާނެ.\n500 ކިލޯގެ އަންހެނާގެ އޮޕަރޭޝަން އިންޑިއާގައި ކުރަނީ\nމުމްބާއީ (ޑިސެމްބަރު 8) - ދުނިޔޭގެ އެންމެ ފަލަ އަންހެން މީހާގެ ގޮތުގައި ބެލެވޭ މިސްރުގެ އީމާން އަހުމަދު އަބްދުލް އާތީގެ ބަރުދަން ލުއި ކުރުމުގެ އޮޕަރޭޝަން އިންޑިއާގައި ކުރާ ގޮތަށް ހަމަޖެހިއްޖެ އެވެ.\nDecember 07, 2016 20\n10 މަހުގެ ކުއްޖާ ބަލަން ހަވާލުވި މީހާ ކުރީ އަނިޔާ!\nއިންޑިއާގެ މުމްބައިގައި ހުރި ޑޭ ކެއާ ސެންޓަރެއްގެ އަންހެން މުވައްޒަފަކު 10 މަހުގެ ތުއްތު ކުއްޖަކަށް ވަރަށް ބޮޑަށް އަނިޔާކުރާ ވީޑިއޯއެއް އާންމުވެ، ސޯޝަލް މީޑިއާގައި ރުޅިވެރިކަން ފެތުރިއްޖެ އެވެ. ވީޑިއޯ އިން ފެންނަނީ އެ ކުއްޖާގެ ގައިގައި އެއްވެސް ރަހުމެއް ނެތި ތަޅާތަނެވެ.\nމޫނަށް އެސިޑް ޖެހި މީހަކަށް މަރުގެ ހުކުމް\nމުމްބާއީ (ސެޕްޓެމްބަރު 10) - އިންޑިއާގެ މުމްބާއީގެ ރޭލް ސްޓޭޝަނެއްގައި އަންހެނެއްގެ މޫނަށް އެސިޑް ޖެހި މީހަކު މަރަން ހުކުމްކޮށްފި އެވެ.


އެމްޑީއެންއަށް ސަރުކާރުން އެޅި ފިޔަވަޅު: " އަދަބު ދީ، ނޫނީ ފަހުން އެމީހުން އެއްލާ ރާޅު މާ ބޮޑުވާނެ" | | Sangu News\nއެމްޑީއެންއަށް ސަރުކާރުން އެޅި ފިޔަވަޅު: " އަދަބު ދީ، ނޫނީ ފަހުން އެމީހުން އެއްލާ ރާޅު މާ ބޮޑުވާނެ"\n11 އޮކްޓޯބަރ 2019 - 20:06\nއެމްޑީއެން މައްސަލައިގައި ރައީސް ޔާމީންގެ ފާޑުކިޔުން ސަރުކާރަށް : ފޮޓޯ- ފައިލް\nދީނަށް ފުރައްސާރަކޮށް ރިޕޯޓު ނެރުނު މޯލްޑިވިއަން ޑިމޮކްރަސީ ނެޓްވޯކް، (އެމްޑީއެން) ގެ ރިޕޯޓުގައި ތަޙުޤީޤު ކުރަންޖެހޭ އެއްޗެއް ނެތް ކަމަށާއި، އެ ރިޕޯޓު ތައްޔާރު ކުރި ފަރާތްތަކާއި މެދު ދިޔަވަޅު އަޅާނެ ހިތްވަރު މި ސަރުކާރުގެ ނުހުންނާނެ ކަމަށް ކުރީގެ ރައީސް އަބްދުﷲ ޔާމީން އަބްދުލް ގައްޔޫމް ވިދާޅުވެއްޖެއެވެ.\nއެމްޑީއެންގެ ރިޕޯޓާއި ގުޅިގެން، އެ ޖަމިއްޔާގެ ފައުންޑާ ޝަހިންދާ އިސްމާއީލްއަށް ރައްދު ދެއްވަމުން ރައީސް ޔާމީން ވިދާޅުވީ، ރާއްޖޭގައި އިސްލާމްދީން ފިޔަވައި އެހެންދީނެއް އޮންނާނެ ދުވަހެއް ދުވަހަކުވެސް ނާންނާނެ ކަމަށެވެ. އަދި ބަޔަކު ބޭނުންވާހާ ގޮތަކަށް މި ގައުމުގައި ރިޕޯޓެއް ނެރުނުމުގެ ޖާގައެއްވެސް ނުދެއްވާނެ ކަމަށެވެ.\n"އަންނަނީ، އަންނަނީ" ގެ ނަމުގައި ޕީޕީއެމް، ޕީއެންސީއިން ކާނިވާ ސަރަހައްދުގައި ބޭއްވި ޖަލްސާގައި ވާހަކަ ދައްކަވަމުން ރައީސް ޔާމީން ވިދާޅުވީ ދިވެހި ގައުމުގެ ކަންކަން ނިންމާނީ ރައްޔިތުން ކަމަށެވެ. މިއީ ސައްތައިން ސައްތަ އިސްލާމީ ގައުމަކަށް ވީ ހިނދު އެކަން ބަދަލު ކުރުމުގެ މަސައްކަތް އެއްވެސް ބަޔަކަށް ނުކުރެވޭނެ ކަމަށެވެ. ގައުމުގައި ދީން ހިމާޔަތް ކުރައްވާނެ ކަމަށް ވިދާޅުވީ ބޭފުޅުން މިއަދު ގެއްލިއްޖެ ކަމަށާއި އެ މީހުން ހަނު ތިބެނީ ސަރުކާރު ދެކެ ބިރުން "ފިތިފައި" ތިބޭތީ ތޯވެސް ރައީސް ޔާމީން ވަނީ ސުވާލު އުފައްދަވާފައެވެ.\nސަރުކާރުން އެމްޑީއެންއާއި މެދު އެޅި ފިޔަވަޅެއް ފެންނާން ނެތް ކަމަށާއި ޖަމިއްޔާ ސަސްޕެންޑު ކުރިއިރުވެސް އެ މައްސަލައާއި މެދު އަމަލުކޮށްފައިވަނީ އެހާ "ވަޅޯ" ކޮށް ކަމަށް ރައީސް ޔާމީން ވިދާޅިވިއެވެ. އަދި އެއީ ހައިރާންވާ ކަމެއް ނޫން ކަން ފާހަގަކުރައްވާ ރައީސް ޔާމީން ވަނީ ރިޕޯޓުގައި ފާޅުގައި އިސްލާމް ދީނާއި، މާތް ރަސޫލާއަށް ފާޅުގައި ފުރައްސާރަކޮށްފައިވާއިރު އޭގައި އިތުރަށް ބަލަން އޮތީ ކޮން ކަމެއްތޯ ވެސް ސުވާލު ކުރައްވާފައެވެ. ރިޕޯޓުގެ މައްސަލަ ބަލާ އަވަސް ފިޔަވަޅެއް އަޅާނެކަމުގެ ވިދާޅުވަނީ ރިޕޯޓުގައި ލިޔެފައިވާ އެއްޗެއް ނުވިސްނިގެން، ނުވަތަ ނޭނގިގެންތޯ ވެސް އެމަނިކުފާނު ވިދާޅުވިއެވެ.\n"އޭގައި ކޯނޗެއްތޯ ބަލަން އޮތީ، އެ ރިޕޯޓްގައި ލިޔެފައިވާ ވާހަކަތައް ނުފެންނަނީތޯ؟ ކޯނޗެއްތޯ ތަހުގީގު ކުރަން އޮތީ؟ އެއަށް ރައީސުލްޖުމްހޫރިއްޔާ ވިސްނަވަން ދެ ހަފުތާ ނަގައިގެން ނުވާނެ. ކަންކަމުގެ ހޫނު ކެނޑުމުން އެއަށް އަމަލު ކުރަން ރައީސުލްޖުމްހޫރިއްޔާއަށް ފުުރުސަތު ދީގެން ނުވާނެ. އެންމެ ފުރަތަމަ ހައްގު ބަސް ބުނަންޖެހޭ މީހަކީ ރައީސުލްޖުމްހޫރިއްޔާ. އެކަން ތަންފީޒު ކުރަންޖެހޭނެ" ރައީސް ޔާމީން ވިދާޅުވިއެވެ.\nއެމްޑީޕީއަށް ވެސް ފާޑުކިޔުން އަމާޒުކޮށް ރައީސް ޔާމީން ވިދާޅުވީ މި ގައުމުގެ އެއްވެސް ރައްޔިތަކަށް އެމްޑީޕީގެ އަސްލު ނޯޅޭނެ ކަމަށެވެ. ދީނަށް ފުރައްސާރަ ކުރުމާއި، ދީނުގައި އަންގަވާފައިވާ ކަންކަމަށް ގޮންޖަހާ ސުވާލު އުފެއްދުމަކީ އެމްޑީޕީގެ މެމްބަރުންގެ ފަރާތުން އާއްމުކޮށް ފެންނަ ކަމެއް ކަމަށެވެ. ރައީސް ޔާމީން ސިފަ ކުރެއްވި ގޮތުން، މި ރިޕޯޓު މެދުވެރިކޮށް އެމްޑީއެން ބަލަން ބޭނުންވީ ރައްޔިތުން މިކަމަށް "ރިއެކްޓު" ކުރާ ގޮތް ބެލުމެވެ. އެއަށްފަހު ސަރުކާރުން އެ މީހުންނަށް އެއްވެސް ފިޔަވަޅެއް އަޅާފާނެތޯ ވެސް ބެލުން ކަމަށެވެ. ނަމަވެސް، އެމްޑީއެންއަށް މި ސަރުކާރުން ފިޔަވަޅެއް ނާޅާނެކަމުގެ ޔަގީންކަން އެ މީހުންނަށް މިހާރު ލިބިފައިވާކަމަށް ރައީސް ޔާމީން ވިދާޅުވިއެވެ. އަދި އެ ގާބިލުކަން މި ސަރުކާރުގެ ނެތުމުގެ ސަބަބުން އެމްޑީއެން ދޫކޮށްލާނެ ރާޅު މާ ބޮޑުވާނެ ކަން ވެސް ރައީސް ޔާމީން ވަނީ ފާހަގަކުރައްވާފައެވެ.\nރައީސް ޔާމީން ވިދާޅުވީ ރާއްޖެއަށް އެހެން ދީންތައް ތައާރަފް ކުރުމަށް މަސައްކަތް ކުރަމުން އަންނަތާ ޒަމާންތަކެއް ވެއްޖެކަމަށެވެ. އެގޮތުން، ކުރީގެ ރައީސް މައުމޫން އަބްދުލް ގައްޔޫމްގެ ވެރިކަމުގައި "ފީބާ ރޭޑިއޯ" ގެ ނަމުގައި އެހެން ގައުމެއްގައި ތިބެގެން ދިވެހި ބަހުން އެހެން ދީންތަކުގެ މައުލޫމާތު ފެތުރުމަށް ކުރި މަސައްކަތަކީ އޭގެ ފެށުން ކަމަށެވެ. އެއާއި ވިދިގެން ރައީސް ޔާމީން ވަނީ އެއީ ކޮން ބައެއް ހިންގި، ކޮންބައެއްގެ ތަނެއްތޯ ވެސް ސުވާލު ކުރައްވާފައެެވެ.\n"މީގަ ތަހުގީގު ކުރާ ވާހަކަ އެ ދައްކަނީ އެކަން ކުރެވެން ނެތީމަ ނޫންތޯ. އެކަން ކުރުމުގެ ގާބިލް ކަމެއް ނެތް މި ސަރުކާރުގައެއް ނެތް. ފިޔަވަޅު އަޅާކަށް ނުކެރޭނެ. ނުވެސް އަޅާނެ. ދެން މި ވިދާޅުވަނީ ސަސްޕެންޑް އެ ތަން ސަސްޕެންޑުކޮށްފީމެއް ނޫން ހޭ. ސަސްޕެންޑް ކުރީމަ ކިހިނެއް ތޯ ވަނީ. ސަސްޕެންޑް ކުރީމަ މިވާ ގޮތަކީ ހާރިޖީ ވަޒީރު ނުކުންނަވާ އަދި ތަރުޖަމާއެއް އެބަ ދެއްވާ. ނޫނެކޭ ނޫނެކޭ ބުނެ. މި ސަސްޕެންޑް ކުރުމަކީ ވަގުތީ ގޮތުން ދުވަސް ކަނޑައަޅާފައި ކަމެއް ބަލާލުމަށް އޮތް ކަމެކޭ، މިއީ އަދި ސަސްޕެންޑް ކުރީއެއްވެސް ނޫނޭ" ރައީސް ޔާމީން ވިދާޅުވިއެވެ.\nބަޔަކު ކިތަންމެ ބޭނުންވެގެން، މޭ ކަރައިގެން އުޅުނަސް ދީން ފޮހެލުމުގެ އެއްވެސް ޖާގައެއް މި ގައުމުގެ ހަގީގީ ދަރިއަކު ނުދޭނެކަން ރައީސް ޔާމީން ވަނީ ތަކުރާރު ކުރައްވާފައެވެ. ހަގީގީ، ދިވެއްސެއް ނަމަ ދީނަށް ކުރާ ފުރައްސާރައަށް ލޭ ކެކޭނެ ކަމަށާއި ޖާހިލު ކަމާއި ޖައްބާރު ކަމަށް އެއްވެސް ފުރުސަތެއް ނުދޭނެ ކަަމަށް ރައީސް ޔާމީން ވިދާޅުވިއެވެ.\nޓެރަރިޒަމްގެ ބިލު ތަސްދީގު ކުރެއްވުމާއި ގުޅޭގޮތުން ފާޑުވިދާޅުވެ ރައީސް ޔާމިން ވަނީ ގާނޫނަށް އިސްލާހު ގެނައުމުގެ ބޭނުމަކީ ކޮބައިތޯ ސުވާލު ކުރައްވާފަ އެވެ. އަދި ޓެރަރިޒަމްގެ ގާނޫނަށް ގެނެވުނު އިސްލާހުގެ ބޭނުމަކީ މި ރިޕޯޓާ ދެކޮޅަށް ވާހަކަ ދައްކާ މީހުން ހައްޔަރު ކުރުންތޯ ކަމާއި މެދު ވެސް ޝަކުވާން ފަށާފައިވާ ކަމަށެވެ.\nއެމްޑީޕީން ކެމްޕެއިނަށް ބޭނުންކުރި، އެޖެންޑާ 19 އަށް ފާޑުކިޔުން އަމާުޒުކޮށް ރައީސް ޔާމީން ވިދާޅުވީ އޭގައި ވަނީ ހުރިހާ ކަމެއް އޮޅުވާލުން ކަމަށެވެ. އެއީ އަބަދުވެސް އެޕާޓީގެ އުސޫލު ކަމަށާއި އިންތިހާބުތަކާއި ދިމާކޮށް ލާމަރުކަޒީ ކުރުވާ ވާހަކަ ދެއްކުމަކީ ވެސް އާދައެއް ކަަމަށެވެ.


Dhifaaee Hekkakah Dhoovehigeyge Registry Yameen Hushahalhuvvaifi - Vaguthu\nދިފާއީ ހެއްކަކަށް ދޫވެހިގޭގެ ރަޖިސްޓްރީ ޔާމީން ހުށަހަޅުއްވައިފި\nއިދިކޮޅު ކޯލިޝަންގެ ލީޑަރު އަދި ކުރީގެ ރައީސް އަބްދުﷲ ޔާމީން މިހާރު ދިރިއުޅުއްވަމުން ގެންދަވާ ހ. ދޫވެހިގެ އަކީ އެމަނިކުފާނު ސައްޚަ މުއާމަލާތްތަކުގެ ތެރެއިން ހޯއްދެވި ގެކޮޅެއްކަން ސާބިތުކޮށްދޭނެ ލިޔެކިއުންތައް ކްރިމިނަލް ކޯޓަށް ހުށަހަޅުއްވަން ނިންމައިފިއެވެ.\nމިއީ ޔާމީންގެ މައްޗަށް ދައުލަތުން އުފުލާފައިވާ ރިޝްވަތު ހިފުމުގެ ކުށުގެ ދައުވާއާއި މަނީ ލޯންޑަރިންގެ ކުށުގެ ދައުވާގެ ޝަރީއަތުގައި މިއަދު ބޭއްވި އަޑުއެހުމުގައި ޔާމީންގެ ފަރާތްޕުޅުން ދިފާއީ ހެކީގެ ގޮތުގައި ހުށަހެޅުއްވި ލިޔެކިއުންތަކެކެވެ.\nމި މައްސަލައާ ގުޅިގެން، ދައުލަތުގެ ފަރާތުން ވަނީ ޔާމީންގެ 1،118،000 ޑޮލަރާއި އެމަނިކުފާނުގެ އާމްދަނީއާ ނުބައްދަލު ފައިސާ މުދާ ދައުލަތަށް ނެގުމުގެ އަމުރެއް ނެރެދިނުމަށް ޝަރީއަތުގައި އެދިވަޑައިގެންފައެވެ. އެކަމަކު އެމަނިކުފާނުގެ މުދަލުގެ ތެރެއިން ހ. ދޫވެހި ނަގަން ދައުލަތުން ސީދާ އެދިފައެއް ނެތެވެ.\nމިއަދު ކުރިއަށް ދިޔަ އަޑުއެހުމުގައި ޔާމީންގެ ފަރާތުން ދިފާއީ ހެކިންގެ ގޮތުގައި 30 ހެއްކެއް ހުށަހެޅުއްވިއެވެ. އެއީ ޝަފައީ ފަސް ހެއްކަކާއި ކިތާބީ 25 ހެއްކެކެވެ. ކިތާބީ ހެކިތަކުގެ ތެރޭގައި ހ. ދޫވެހީގެ ރަޖިސްޓްރީއާއި އެ ގެކޮޅު ހޯއްދެވި މުއާމަލާތްތަކުގެ ލިޔެކިއުންތައް ހިމެނެއެވެ.\nޔާމީން ވެރިކަމުގައި ހުންނެވިއިރު ވެސް ދިރިއުޅުއްވީ ގ. ދޫވެހީގައެވެ. އެމަނިކުފާނުގެ ވެރިކަމުގެ ތެރޭގައި ހ. ނޫފަރު ހުންނަ އިމާރާތް ސިވިލް ކޯޓު މެދުވެރިކޮށް ހޯދައި ދޫވެހީގެ ނަމުގައި 17 ބުރީގެ އިމާރާތެއް އަޅަން ފެށްޓެވިއެވެ.\nފަސް އަހަރުގެ ޖަލު ހުކުމެއް މިހާރު ވެސް ތަންފީޒު ކުރައްވަމުން ގެންދަވާ ޔާމީން މިހާރު ގޭބަންދުގައި ހުންނެވިއިރު އާއިލާއާއެކު އުޅުއްވަމުން ގެންދަވަނީ އެ ގެކޮޅުގައެވެ. ވެރިކަން ބަދަލު ވުމާއެކު ވެސް ޔާމީން އާ ގެކޮޅަށް ބަދަލުވިއެވެ.\n17 ބުރީގެ އެ އިމާރާތުގައި އަދި ނިމިފައި ވަނީ ދެ ފަންގިފިލާއެވެ. ދެން ހުރި ފަންގިފިލާތައް ނިމުމުގެ މަސައްކަތް މިހާރު ވެސް ކުރިއަށްދެއެވެ. އެކަމަކު އެ މަސައްކަތް މިހާރު ދަނީ ވަރަށް މަޑުމަޑުންނެވެ.\nމިއީ ޔާމީނަށް އިދިކޮޅު ފަރާތްތަކާއި އާންމުންގެ ފާޑުކިއުން އަމާޒުވި އެއް ކަމެކެވެ.\nޔާމީންގެ މައްޗަށް މި ދެ ދައުވާ އުފުލާފައިވާއިރު، ފަސް އަހަރުގެ ޖަލު ހުކުމެއް އިއްވާފައި ވަނީ ގއ. ވޮޑަމުލާ ކުއްޔަށް ދޫކޮށްގެން ލިބުނު އެއް މިލިއަން ޑޮލަރު އެމަނިކުފާނުގެ އެކައުންޓަށް ޖަމާ ކުރި ކަމަށް ތުހުމަތު ކުރާ މައްސަލައިގައެވެ.\nދަށު ކޯޓުން އިއްވި އެ ހުކުމަށް ހައި ކޯޓުން ވެސް ތާއީދުކޮށްފައިވާއިރު، ޔާމީންގެ ފަރާތުން އެ މައްސަލަ މިހާރު ވަނީ ސުޕްރީމް ކޯޓުގައި އިސްތިއުނާފް ކޮށްފައެވެ. ޔާމީންގެ ސަޕޯޓަރުން ގަބޫލު ކުރަނީ މިއީ އެމަނިކުފާނަށް "ނުހައްގުން" އުފުލަމުންދާ ދައުވާތަކެވެ.\nފަސް އަހަރުގެ ޖަލު ހުކުމުގެ މައްސަލަ އެންމެ މަތީ ކޯޓުގައި އޮތްއިރު އަދި ކްރިމިނަލް ކޯޓުގައި ދެ ދައުވާއެއް ހިނގަމުންދާއިރު އިތުރު މައްސަލައެއްގައި ވެސް ޔާމީނަށް ދައުވާ ކުރަން ފުލުހުން މިހާރު ވަނީ ޕްރޮސެކިއުޓާ ޖެނެރަލްގެ އޮފީހަށް ފޮނުވައިފައެވެ. އެއީ ވ. އާރަށް ބޭރު ބަޔަކަށް ވިއްކައިގެން ދައުލަތަށް ލިބެން ޖެހޭ އެއް މިލިއަން ޑޮލަރު ވެސް ޔާމީންގެ ބޭންކް އެކައުންޓަކަށް ޖަމާ ކުރި ކަމަށް ބުނާ މައްސަލައެކެވެ.\nޒާތީ ގޮތުން ޖައްސާލުން!!\nއޮގަސްޓް 1, 2021 15:31\nމިސަރުކާރާ ކޮންބެހޭ ކަމެއް! ޒާތީ ގޮތުން ޖައްސާލާފައި. ވެރިކަމުގައި ތިބީ ތަސައްރަފު ނުފުދޭ ބައެއް\nއޮގަސްޓް 1, 2021 15:38\nދުނިޔޭގަ މީހުންގެ ސަހުސު ކަތިލަން އެންމެ އާންމުކޮށް ބޭނުން ކުރަނީ ހިޔާނާތުގެ ތުހުމަތު/ދައުވާ ދެން ޖިންސީ ފުރައްސާރަކުރުން. މި ދެބާވަތުގެ ތުހުމަތަކީ ވަރަށް ފަސޭހައިން އުފައްދާލެވޭ އަދި ހެކިވެސް އުފަން ކުރުވާގެން ޝާރީއަތަށް ދެއްކޭ ދެބާވަތެއް. އަބަދުވެސް ކުއްވެރީން މަސައްކަތް ކުރާނެ އެކި ބަހަނާ ދައްކައިގެން ފިލޭތޯ. މިސާލަކަށް ކުރީގަ ނަޝީދު ބޭސްފަރުގެ ނަމުގަ. ތަފާތަކީ ޔާމީން ނޫޅޭ ފިލާކަށް، ސަބަބު ވަރަށް ސާފު ކުއްނުކުރާމީހާހެ ހިތުގަ އޮންނާނެ އޭނާ ކުށެއް ނުކުރާކަމަށް ޔަގީންކަން އަދި ކިތޭވަރަށް ހެކިދެއްކިޔަސް ގަބޫލު ކުރޭނެ މައްސަލައިގެ ކޮންމެސް ހިސާބަކުން ކުށެއްނެތްކަން ހާމަވާނެކަން. ޔާމީން އެސާބިތުކޮށް ދެއްވަމުން އެދަނީ ކުށެއް ނުކުރާކަން.\nއޮގަސްޓް 1, 2021 17:14\nމިނޫނީ ދިވެހިރާއްޖޭގެ ވެރިކަމެއް މީހަކުނުކުރޭދޯ ވައްކައް ވައްކަން ފިއްކަޑައިންދާވަރުގެ\nއޮގަސްޓް 2, 2021 08:53\nމީނަ މިއުޅެނީ ރާއްޖެޔަކު ނޫން ތޯއްޗެއް. ރަނގަޅަށް ވިއްޔާ ހިނދުކޮޅު އައިސްގެން އުޅޭނީ\nއޮގަސްޓް 1, 2021 19:14\nކޮންމެ އެއ އްޗެ އް ހުށަ އެޅު އްވިޔަސް ރަ އީސްޔާމީން ނުކުރަ އްވާ ކަމެ އްގެ ޝަރިޔަތް މިސަރުކާރުން ބޭނުގޮތަކަށް ކުރިޔަށް ގެންދާނެ އެ އްގޮތަކުން ނުވި އއްޔާ އަނެ އްގޮތަކުންވެސް ރަ އީސްޔާމީން ކު އްވެރިކުރަން އުޅުނަސް ރަ އީސްޔާމީން ނުކުރާކަމެ އް ކުރިކަމަކަ އްނުވާނެ ހުދު އެކަންކުރިރީނދޫވަގުން ނަށް އެނގޭނެ ރަ އީސްޔާމީން ނޫން ކަން އެކަންކުރީ ރަ އީސްޔާމީން ނުކުރާކަމެ އްކަން އެނގިތިބެ ރަ އީސް ޔާމީން އާއ އި ދެކޮޅަށް ރަ އީސްޔާމީން ގެދުޝްމަނުން ކުރާޝަރިޔަތް ބަލަ އި ގަންނަރަ އްޔިތަކު މިހާރު މިދިވެހިރާ އްޖެ އަކުނެތް މިހާރު ހުރިހާމީހުނަށްވެސް އެނގޭ އަދި ގަބޫލުވެސްކުރޭ އމ އމޕރސ ގެ ވަ އްކަމަކާ ރަ އީސްޔާމީނަކާ އެ އްވެސް ގުޅުމެ އްނެތްކަން އެމްޑީޕީ ފިޔަވަ އި މުޅިދިވެހި ރާ އްޖޭގެ ރަ އްޔިތުން ރަ އީސްޔާމީން އާ އި އެ އްކޮޅަށް ހެކިބަސްދިނަސް އެމްޑީޕީ ވަގުން ރަ އީސްޔާމީނާ އި ދެކޮޅަށް އެކުރާ ބާތިލް އުފެދުމުގަ އިވެސް ބަތިލް ހަރާން ސަރިޔަތެ އްކަން އެނގިތިބެ އެޖާހިލުން އެޝަރިޔަތް ކުރިޔަށްގެން ދާނެ ރީނދޫ ޖަ އްބާރުން މަ އިތިރިކުރަން ޖެހޭނީ ގޮށްމުށުގެބާރުން އެހެންނޫނީ އެލާދީނީބަ އިގަނޑު މުޅިރާ އްޖޭގެދުވަސްދު އްވާލާނެ އެބަ އިގަނޑާ އި ފިސާރިރަނގަޅަށް ކުރިމަތިލާ އިގެންނޫނީ ދެންމިދިވެހިރާ އްޖެ ސަލާމަތެ އްނުކުރެވޭނެ މިޤަ އުމުސަލާމަތްކުރަން ޤަ އުމުދެކެލޯބިވާ ކޮންމެމީހަކުވެސް މިޤަ އުމުސަލާމަތް ކުރަންތެދުވުން މި އަދުމަޖުބޫރު!\nއޮގަސްޓް 1, 2021 19:23\nމިއީ ޔާމިނުގެ ބޭބެ، މައުމޫނު އަޑީގައި ހުރެގެން މައުމޫނުގެ ދަރި އަށް މިނިސްޓަރު ކަން ދިން މީހާ ކުރުވާ ކަންތައް.\nއޮގަސްޓް 1, 2021 22:40\nތީހަމަ ވަރައްބޮޑު ތެދެއް\nއޮގަސްޓް 2, 2021 12:52\nމިއީ އެމްޑީޕީ ގެ އެކްޓިވިސްޓުން ހިތްރުއްސަން ކުރާކަމެއް. މިދައުރު ނިމެންދެން ކޮންމެވެސް އެއްޗެކޭ ކިޔާފަ އެމަނިކްފާނު ސަލާމަތްނުވާނެ ހުރިހާ ކަމެއް މިސަރުކާރު ކުރާނެ. މި ނާޤާބިލް ސަރުކާރުގެ .ބޭނުމަކީ މިސަރުކާރުދެމިއޮތުން.


India ge furathama anhen Detective varah kulhadhaana!\nއިންޑިއާގެ ފުރަތަމަ އަންހެން ޑިޓެކްޓިވް ރާޖަނީ ޕަންޑިތު\nރާޖަނީ ޕަންޑިތު އާއެކު މަސައްކަތްކުރާ މީހުން އޭނާ ސިފަ ކުރަނީ "އިންޑިއާގެ ޝާލޮކްހޯމް" ގެ ގޮތުގަ އެވެ. އިންޑިޔާގެ ފުރަތަމަ ޕްރައިވެޓް ޑިޓެކްޓިވްގެ ގޮތުގައި އޭނާ ކުރަމުންދާ މަސައްކަތުގެ ކާމިޔާބު ކަމުންނެވެ. ރާޖަނީ މި މަސައްކަތުގައި ހޭދަކުރި 22 އަހަރު ތެރޭގައި ވަރަށް ގިނަ ތަޖުރިބާތައް ކޮށްފައި ވެއެވެ. އަދި 80،000 ކޭސް ހައްލު ކޮށްފައި ވެއެވެ.\nއިންޑިޔާ ކަހަލަ ބޮޑު، އަދި ކުށްތައް ގިނަ ގައުމެއްގައި މިފަދަ ނުރައްކާތެރި މަސައްކަތެއްގައި އުޅެން ފިރިހެނުން ވެސް ބިރުގަނެ އެވެ. ނަމަވެސް ރާޖަނީ އަކީ ފިރިހެނަކަށް ނުދޫކުރާ އަންހެނެކެވެ. ބިރުކުޑަ ޖެހިލުންކުޑަ ވިސްނުން ތޫނު ޑިޓެކްޓިވް އެކެވެ.\nފޭސްބުކްގައި ރާޖަނީ ޝެއާކުރި ޕޯސްޓެއްގައި އޭނާގެ ތަޖުރިބާތައް ހިއްސާ ކޮށްފައި ވެއެވެ. އޭގެ ތެރޭގައި އެންމެ ޒުވާންއިރު އޮފީހެއްގެ ކާތިބެއްގެ ގޮތުގައި މަސައްކަތްކުރި އިރުގެ ތަޖުރިބާ އާއި ޑިޓެކްޓިވް އެއްގެ ގޮތުގައި މައްސަލަތައް ހައްލުކުރަން ފެށުނު ގޮތް ވެސް ކިޔައިދިނެވެ.\nއޭނާ ބުނި ގޮތުގައި ކޮލެޖުގައި ކިޔެވި ދުވަސްވަރު އޭނާ ޕާޓްޓައިމްކޮށް އޮފީހެއްގެ ކާތިބަކަށް މަސައްކަތް ކުރި އެވެ. އޭނާއާއެކު އެ އޮފީހުގައި މަސައްކަތްކުރި އަންހެނެއްގެ ގެއިން މާގިނައިން ވައްކަންކުރާތީ އެމީހާ އެ ޝަކުވާ ކުރަމުންދިޔަ ކަމަށާއި އެމީހާ ޝައްކު ކުރަނީ އޭނާގެ ގެއިން ވައްކަން ކުރަނީ އޭނާގެ ފިރިހެން ދަރިއަކާ ކައިވެނި ކޮށްގެން އައި ޅީދަރިއަކަށް ކަމަށް ރާޖަނީ ކިޔައިދީފައި ވެއެވެ.\n"އެކަން ކުރަނީ ޅީދަރިފުޅު ކަމަށް ޝައްކު ކުރެވުނަސް އެމީހާ އަތަކު އޭގެ އެއްވެސް ހެއްކެއް ނެތް. އެހެންވެ އަހަރެން އެ މައްސަލަ އިންވެސްޓިގޭޓް ކޮށްދޭން ހުށަހެޅީ،" ޑިޓެކްޓިވް މަސައްކަތް ފެށުނުގޮތް ކިޔައިދެމުން ރާޖަނީ ބުނެފައި ވެއެވެ.\nރާޖަނީ ބުނި ގޮތުގައި އެ މައްސަލަ އިންވެސްޓިގޭޓްކުރި އިރު އަސްލު ވައްކަން ކުރަނީ އެ އަންހެންމީހާގެ ދަރިކަން ހާމަވި އެވެ. އެ މައްސަލަ އޭނާ ހައްލު ކޮށްލިލެއް އަވަސް ކަމާއި މޮޅުކަމުން މިއީ އޭނާއަށް ކުރެވިދާނެ ކަމެއް ކަމުގެ އިތުބާރު ލިބުނު ކަމަށް ރާޖަނީ ބުންޏެވެ.\nކާތިބެއްގެ ގޮތުގައި އޭނާ މަސައްކަތްކުރި އޮފީހުގައި އޭނާގެ މައްޗަށް ހުރި މީހާގެ ގެއިން މާ ގިނައިން ވައްކަން ކުރާތީ އޭނާ ކަންބޮޑުވެގެން އުޅެނިކޮށް އެ މައްސަލަ ހައްލުކޮށް ދޭން ރާޖަނީ އިސްނެގި ކަމަށް ބުނެފައި ވެއެވެ. މިއީ އޭނާގެ ކެރިއަރުގެ ފެށުމެވެ.\nރާޖަނީގެ ބައްޕައަކީ ވެސް ސީއައިޑީގައި މަސައްކަތް ކުރާ މީހެކެވެ. ބައްޕަގެ މަސައްކަތުން އޭނާއަށް ޑިޓެކްޓިވްއަކަށް ވުމުގެ ހިތްވަރު ލިބުނު ކަމަށް ރާޖަނީ ފާހަގަ ކުރި އެވެ.\nވައްކަންކުރުމުގެ އެކި މައްސަލަތައް ތަހުގީގުކޮށް އެ މައްސަލަތައް ހައްލުކޮށްދޭން ރާޖަނީ ފެށުމާއެކު އޭނާގެ ކުޅަދާނަކަން ގިނަ ބަޔަކަށް ފާހަގަ ކުރެވެން ފެށި އެވެ.\nއޭނާއަށް ހައްލުކުރަން އެންމެ އުނދަގޫވި އެންމެ ކޭސްގެ ވާހަކަ ވެސް ރާޖަނީގެ ޕޯސްޓްގައި ޝެއާ ކޮށްފައި ވެއެވެ.\n"އެ ކޭސްގައި އަންހެނެއްގެ ފިރިމީހާ އާއި ދަރިފުޅު މަރާލާފައި އޮއްވާ ފެނުނީ. އެކަން ކުރީ ކާކު ކަމުގެ ކުޑަ ނަމަވެސް ހެއްކެއް ނެތް. އަހަރެން އެ މައްސަލަ އިންވެސްޓިގޭޓް ކުރަން ހަވާލުވެ އެ އަންހެންމީހާގެ ގެއަށް މެއިޑަކަށް ހެދިގެން މަސައްކަތް ކުރަން ދިޔައިން. ސަބަބަކީ އަސްލު ކުށްވެރިޔަކީ އެ އަންހެން މީހާ ކަމާއި ދަރިފުޅާއި ފިރިމީހާ މަރާލީ އެ އަންހެންމީހާ ކަމަށް އަހަންނަށް ޝައްކުވާތީ. އެ ގޭގައި މެއިޑެއްގެ ގޮތުގައި މަސައްކަތް ކުރަމުން އަންހެންމީހާއާ ރަނގަޅު ގުޅުމެއް އުފައްދަން ކުރި މަސައްކަތުގައި އެއް ފަހަރު އަހަރެން ގެންގުޅުނު ޓޭޕްރިކޯޑެއް އަންހެންމީހާއަށް ފެނިގެން އަހަރެން ބޭޒާރު ނުވީ ވެސް ކިރިޔާ. އެ ހާދިސާއަށް ފަހު އަންހެންމީހާ އަހަރެން ގެއިން ބޭރަށް ނުކުތުން މަނާކުރި. އެހެން އެގޭގައި އުޅެނިކޮށް އެއް ދުވަހަކު އެގެއަށް ފިރިހެނަކު އައި. އެއީ އަންހެންމީހާ ފައިސާ ދީގެން އޭނާގެ ދަރިފުޅާއި ފިރިމީހާ ގަޔަށް ބަޑިޖަހާ މަރާލި މީހާ. އެހިސާބުން އަހަންނަށް ކަން ވެގެން އުޅޭގޮތް މުޅިން އެނގި މައްސަލަ ހައްލު ކުރެވުނު. ނަމަވެސް ގެއިން ނުކުންނާނެ ގޮތެއް ނޭނގިގެން އަހަރެން ކުރި ކަމަކީ ވަޅިން ފައިގައި ވަޅިއަޅައި ކަނޑާލީ. އެތަން ބެންޑޭޖް ކުރަން ހޮސްޕިޓަލަށް ދަނިއްޔޭ ކިޔާފައި އެގެއިން ނުކުމެގެން ގޮސް ފޯނު ބޫތަކަށް ވަދެ ފުލުހުން ގޮވައިގެން އެ ގެއަށް އަންނަން އަހަންނާ އެ ކޭސް ހަވާލުކުރި މީހާއަށް ގުޅާފަ ބުނީ. ފުލުހުން އައިސް ހަމަ އެ ދުވަހު އެ ވަގުތު އަންހެންމީހާ އާއި އޭނާ ބުނެގެން ދެ މީހުން މަރާލިމީހާ ހައްޔަރުކުރީ،" ރާޖަނީގެ ފޭސްބުކް ޕޭޖްގައި ލިޔެފައި ވެއެވެ.


Ishthihaarakaa gulhigen Samsung inn maafah edhijje | Mihaaru\nލައިފްސްޓައިލް / އިޝްތިހާރުކުރުން\nދަންވަރު އަންހެނަކު ދުވާ މަންޒަރު ދައްކާ އިޝްތިހާރަކާ ގުޅިގެން ސެމްސަންގުން މާފަށް އެދިއްޖެ\nދަންވަރު އަންހެނަކު ދުވާ މަންޒަރު ދައްކާ ސެމްސަންގެ އިޝްތިހާރުގެ ސްކްރީންޝޮޓެއް.\n01 މެއި 2022 - 09:21\nދަންވަރު ދޭއް ޖަހާއިރު އަންހެނަކު އެކަނިމާ އެކަނި ސިޓީއެއްގެ މަގުތައް މަތީގައި ދުވަން ގޮސް އުޅޭ މަންޒަރު ދައްކާ އިޝްތިހާރަކާ ގުޅިގެން ގިނަ ބަޔަކު ސެމްސަންގަށް ފާޑުކިޔަމުން ދަނިކޮށް އެ ކުންފުނިން މާފަށް އެދިއްޖެ އެވެ.\nއާންމުންގެ އިތުރުން، އަންހެނުންގެ "ރަނިން ގްރޫޕްސް"ތަކާއި އަދި ރައްކާތެރިކަމުގެ ކެމްޕެއިންތައް ކުރިއަށް ގެންދާ ގިނަ ބަޔަކު ވަނީ އެ އިޝްތިހާރުގައި އަސްލެއް ނެތް ކަންތައްތަކެއް ފެންނަ ކަމަށް ބުނެ ފާޑުކިޔައިފަ އެވެ.\nގިނަ ބަޔަކު ހިތްހަމަނުޖެހުން ފާޅުކުރީ ދަންވަރު އަންހެނަކު އެކަނި މަގުމަތީ ދުވުމަކީ ރައްކާތެރިކަމެއްގެ ގޮތުގައި ދައްކަން ސެމްސަންގް އިން މަސައްކަތްކޮށްފައިވާ ކަމަށް ބުނެ އެވެ. އެއީ މިދިޔަ ޖެނުއަރީ މަހުގައި އިނގިރޭސިވިލާތުގެ އައިލެންޑްގައި ދަންވަރު އެކަނި ދުވަން ނިކުމެ އުޅެނިކޮށް 23 އަހަރު އަންހެނަކު މަރާލާފައި ވާތީ އެވެ.\nއެ އިޝްތިހާރުގައި އެ އަންހެން މީހާ ދުވާއިރު ހުންނަނީ ހެޑްފޯން އަޅައިގެން، މިއުޒިކް ވެސް ޖަހައިގެންނެވެ.\nއެ ފާޑުކިޔުންތަކާ ގުޅިގެން ސެމްސަންގް އިން ބުނީ އެ ކުންފުނިން އިޝްތިހާރުކުރަން ބޭނުންވީ އެ މީހުންގެ އުފައްދާ ގެެލެކްސީގެ އުފެއްދުންތައް ބޭނުންކުރާ މީހުންނަށް އެމީހުންގެ "ފިޓްނެސް ގޯލްސްތައް" ހާސިލުކުރުމަށް އެ އެއްޗެހިން ލިބޭނެ ފައިދާ ކަމަށެވެ.\nސެމްސަންގް އިން މިހާރު ވަނީ އެ އިޝްތިހާރު ޑިލިޓްކޮށްލައިފަ އެވެ.\nސެމްސަންގް އިޝްތިހާރުކުރުން ސިއްހަތާއި ރައްކާތެރިކަން\nProgramme Support Analyst


Saudi valee ahudhaai dhekolhah Jamal Khashoggi ge loabiveriya dhauvaa kurany | Jazeera\tސައުދީގެ ވަލީއަހުދާއި ދެކޮޅަށް ޖަމާލް ޚަޝޯގީގެ ލޯބިވެރިޔާ ދައުވާކުރަނީ - Jazeera\nސައުދީގެ ވަލީއަހުދާއި ދެކޮޅަށް ޖަމާލް ޚަޝޯގީގެ ލޯބިވެރިޔާ ދައުވާކުރަނީ\nމުޙައްމަދު އަފްޒަލް October 21, 2020 92 views0\nވޮޝިންޓަން ޕޯސްޓްގެ ނޫސްވެރިޔާ ޖަމާލް ޚަޝޯގީ މަރާލުމުގެ އަމުރެއް ނެރުނު ކަމަށް ބުނެ ސައުދީ އަރަބިއާގެ ވަލީއަހުދު މުހައްމަދު ބިން ސަލްމާން އާ ދެކޮޅަށް އެމެރިކާގައި ދައުވާ ކުރުމަށް ޖަމާލް ޚަޝޯގީގެ ލޯބިވެރިޔާ އަދި އޭނާ އުފައްދާފައިވާ އިންސާނީ ހައްގައް މަސައްކަތް ކުރާ ގްރޫޕުން ނިންމައިފިއެވެ.\nކުރިންވެސް ޖަމާލް ޚަޝޯގީ މަރާލުމުގައި ބައިވެރިވި ކަމުގެ ތުހުމަތު މުހައްމަދު ބިން ސަލްމާންއަށް ކުރެވުނެވެ. އެހެންނަމަވެސް ސައުދީ އަރަބިއާގެ ކޯޓަކުން ނިންމާފައިވަނީ ޚާޝޯގީ މަރާލެވުނީ އެތަނުގައި ހުރި ސައުދީ އަރަބިއާގެ "ނެގޯޝިއޭޝަންސް ޓީމް"އަށް އޮޅިގެން ކަމަށާއި އެއީ އެއްވެސް މީހެއްގެ އަމުރަކަށް ކޮށްފައިވާ ކަމެއް ނޫންކަމަށެވެ.\nޚަޝޯގީގެ ލޯބިވެރިޔާއާއި، "ޑިމޮކްރަސީ ފޮރ ދަ އަރަބް ވޯލްޑް" (ޑޯން) އިން ހުށަހަޅާފައިވަނީ ޚަޝޯގީގެ މަރުގެ ސަބަބުން ލިބުނު ގެއްލުމުގެ ބަދަލު ހޯދުމަށެވެ. އެގޮތުން، ލޯބިވެރިޔާއަށް ނަފްސާނީ ގޮތުންނާއި މާލީ ގޮތުންވެސް ގެއްލުންވިކަމަށް ދައުވާގައި ބުނެފައިވާކަމަށް އަލްޖަޒީރާއިން ވަނީ ރިޕޯޓްކޮށްފައެވެ.\nމީގެއިތުރުންވެސް، ކޯޓަށް ހުށަހެޅި މައްސަލައިގައި ބުނެފައިވާ ގޮތުން، ޚަޝޯގީ މަރާލެވުނީ އަރަބި ގައުމްތަކަށް ޑިމޮކްރަސީ ގެނައުމަށް އޭނާ ކުރަމުންއަންނަ މަސައްކަތްތައް ހުއްޓުވުމުގެ ގޮތުންނެވެ. މައްސަލަ ހުށަހެޅުމަށްފަހު މީޑިއާތަކަށް މައުލޫމާތު ދެމުން އޭނާގެ ލޯބިވެރިޔާ ބުނީ، އެމެރިކާގެ ކޯޓުތަކުން އިންސާފު ގާއިމްކޮށްދެއްވާނެކަމަށް އުންމީދު ކުރައްވާ ކަމަށެވެ.\nސައުދީ އަރަބިއާއަށް ނިސްބަތްވާ ޖަމާލް ޚަޝޯގީ 2017 އިން ފެށިގެން ދިރިއުޅެމުން ދިޔައީ އެމެރިކާގައެވެ. އޭނާ މަރާލިކަމުގެ ތުހުމަތު އެންމެ ފުރަތަމަ ފެންމަތިވީ2އޮކްޓޯބަރ 2018 ގައެވެ. ތުރުކީގެ އިސްތަންބޫލްގައި ހުންނަ ސައުދީ އަރަބިއާގެ ކޮންސިއުލޭޓް އަށް އެންމެ ފަހުން ވަން ޚަޝޯގީ އޭގެފަހުން ފެނިފައި ނުވެއެވެ.\nތުރުކީގެ ތަހުގީގީ އިދާރާތަކުން ހޯދި ހޯދުންތަކުން އެނގޭ ގޮތުގައި ޚަޝޯގީ މަރާލުމަށް ފަހު ހަށިގަނޑުގެ ގުނަވަންތައް ބުރިކޮށް ކޮންސިއުލޭޓް އިން ވަނީ ބޭރުކޮށްފައެވެ. މިކަމާ ގުޅިގެން ސައުދީ އަރަބިއާގެ ކްރައުން ޕްރިންސް މުހައްމަދު ބިން ސަލްމާނަށްވެސް ވަނީ ބޮޑެތި ތުހުމަތުތަކެއް ކުރެވިފައެވެ.\nކްރައުން ޕްރިންސް މުހައްމަދު ބިން ސަލްމާން\n2019 ވަނަ އަހަރު ނޫމަރާ ފަރަށް އެރި ބާޖެއް 61 މިލިއަނުން ޖޫރިމަނާކޮށްފި


REPORT: Kulhudhuffushi Airport ah ahareh, hidhumaiy thah adhives sumehga!\nކުޅުދުއްފުށި އެއާޕޯޓަށް އަހަރެއް، ހިދުމަތްތައް އަދިވެސް ސުމެއްގައި!\nކުޅުދުއްފުށީ އެއާޕޯޓަށް ފްލައިޓެއް ޖައްސާ މަންޒަރު ބަލަން ބަޔަކު މަޑުކޮށްލައިގެން-- ފޮޓޯ: ކުޅުދުއްފުށީ އެއާޕޯޓް/ ފޭސްބުކް\nމިދިޔަ އޮގަސްޓު މަހުގެ ކުރިއެވެ. އެއީ ދޫނިތަކުގެ ހާއްޔެކެވެ. އާމްދަނީ ހޯދުމަށް އަންހެންވެރިން ބޮނބިތަޅައި ރޯނުގެ ވިޔަފާރި ވެސް ކުރަމުން އައި ތަނެކެވެ. ރަށްރަށުން ހދ. ކުޅުދުފުއްޓަށް ޒިޔާރަތް ކުރާ މީހުން އެތަނެއް ބަލާލުމަށް ވެސް ގޮސް ހެދި ތަނެކެވެ. މިއަދު އެ މަންޒަރު ބަދަލުވެއްޖެ އެވެ. އުތުރުގެ ބޮޑު ރަމްޒެއްގެ ގޮތުގައި އޮތް މަށި ކުޅީގެ ހަ ހެކްޓަރަށް ވެލި އަޅާ އެ ގުދުރަތީ ރީތި މަންޒަރު ގެއްލުވާލީ އެވެ.\nތިމާވެށީގެ ގޮތުން މުހިއްމު ކުޅިއެކެވެ. އެތަން ހިއްކުމަށް ތިމާވެއްޓަށް ލޯބި ކުރާ އެތައް ބަޔަކު ދެކޮޅު ހަދައި އަޑު އުފުލަމުން ދިޔަ ނަމަވެސް "ތަރައްގީ" އަށް ފެން ބޮވައި ގަނެފައި ތިބި މީހުން ގޮތެއް ދުލެއް ނުކުރި އެވެ. ކޮންމެ ގޮތަކަށް ވިޔަސް ބޭނުންވީ އެއާޕޯޓެކެވެ. އެހެންކަމުން، އެއާޕޯޓު އެޅޭނީ ކުޅި ހިއްކައިގެން ކަމަށް ބުނުމުން ވެސް އެކަމަށް އާބަސް ބުނީ އެވެ.\nއެއާޕޯޓާއެކު ފަހި ފުރުސަތުތަކެއް!\nކަމެއް ހާސިލުވާނީ ގުރުބާނީތަކެއް ވެސް ވެގެންނޭ ބުނާތީ އަހަމެވެ. ކުޅުދުއްފުށީ ރައްޔިތުން ވެސް ގަބޫލުކުރި އެއް ކަމަކީ އެއީއެވެ. ކުޅި ހިއްކައިގެން ނަމަވެސް އެއާޕޯޓު އެޅުމުން ރަށުގެ ތަރައްގީ އާއި ވަޒީފާގެ ފަހި ފުރުސަތުތަކެއް ލިބިގެންދާނެ ކަމުގެ އުއްމީދުގައެވެ. ލޯންޗެއްގައި 50 ހަކަށް މިނެޓުގެ ދަތުރެއްކޮށް ބޮޑު އަގުގައި އެއަތޮޅު ހަނިމާދޫގައި އޮތް އެއާޕޯޓަށް ދާން ނުޖެހޭނެ ކަމުގެ އުއްމީދާ ވެސް އެކުއެވެ.\nކުޅުދުއްފުއްޓަކީ 10،100 އެއްހާ މީހުންގެ އާބާދީއެއް އޮންނަ ރަށެކެވެ. އެކަމަކު އެ ރަށަކީ އަތޮޅުގެ ވެރިކަން ކުރާ ރަށް ކަމުން އެރަށުން ލިބޭ ހިދުމަތްތައް ހޯދުމަށް އިތުރު 2000 އެއްހާ މީހުން ވެސް އެރަށުގައި އަންނަނީ ދިރިއުޅެމުންނެވެ.\nއެރަށާއި އެންމެ ކައިރީގައި އޮންނަ ނޮޅިވަރަމާއި އަދިވެސް އެ އަތޮޅުގެ ރަށްތަކުން ދުވާލެއްގެ މައްޗަށް 500 އާއި 1000 އާ ދެމެދުގެ އަދަދަކަށް މީހުން ކުޅުދުފުއްޓަށް އަރައެވެ. އެއީ ސިއްހީ ހިދުމަތާއި ވިޔަފާރިއާ އަދި ވެސް އެކި ބޭނުންތަކަށް ރަށަށް އަރާ މީހުންނެވެ. އަދި އެއާޕޯޓާއެކު އެރަށަށް ހިދުމަތް ހޯދުމަށްދާ މީހުންގެ އަދަދު ވެސް އިތުރުވެއްޖެ އެވެ.\nހިދުމަތްތަކާ މެދު ރައްޔިތުން މާޔޫސްވެފައި!\nކުރީގެ ރައީސް އަބްދުﷲ ޔާމީނުގެ ވެރިކަމުގައި އެރަށުގައި ތަރައްގީ ކުރި އެއާޕޯޓު ރަސްމީކޮށް އެމަނިކުފާނު ހުޅުއްވައިދެއްވީ ރަންވޭގެ މަސައްކަތް އެކަނި ނިންމުމަށް ފަހެވެ. އަވަސް އަރުވާލައިގެން އެތަން ހުޅުވީ ޓާމިނަލާއި އަދި ވެސް އިތުރު މަސައްކަތްތަކެއް ނުނިމެނީހެވެ.\n- އެއާޕޯޓު ހުޅުއްވައިދެއްވާ ރައީސް ޔާމީނު، އެރަށުގެ ރައްޔިތުންނާ މުހާތަބު ކުރައްވާ ވާހަކަ ދައްކަވަނީ -- ފޮޓޯ: އަވަސް\n- އެއާޕޯޓުން ދަތުރުތައް ފަށައިގެންއިރު މީހުންގެ އަތްދަބަސް ޗެކު ކުރަމުން އައި ގޮތް، އޭރު ނިމުފައި އޮތީ ރަންވޭ މަސައްކަތް އެކަނި\nރިޔާސީ އިންތިހާބުގެ އެއް ދުވަސް ކުރިން މަތިންދާބޯޓުގައި ރައީސް ޔާމީން އެ ރަށަށް ވަޑައިގެން އެތަން ހުޅުއްވައިދެއްވިއިރު މިދިޔަ އޭޕްރީލް މަހުގެ ނިޔަލަށް އެތަނުގައި ޖެއްސީ އެންމެ ބޯޓެކެވެ. އޭގެ ފަހުން ގިނަ ދުވަސްތަކެއް ވަންދެން އެތަނުގައި މަސައްކަތެއް ކުރިއަށް ނުގޮސް އޮތުމުން މީހުން ވަނީ ރަންވޭ ކަސްރަތު ކުރާ ޓްރެކެއްގެ ގޮތުގައި ވެސް ބޭނުންކޮށްފައެވެ.\nރައީސް ޔާމީނުގެ ވެރިކަން ނިމި އާ ސަރުކަރަށް ނުވަ މަސް ފާއިތުވެފައި ވާއިރު އެތަނުގެ ތަރައްގީގެ ސްޕީޑާ ގުޅިގެން ރައްޔިތުން ތިބީ މާޔޫސް ކަމެއްގައެވެ. އެއާޕޯޓުގައި ޓާމިނަލެއް އަޅައި މިދިޔަ އޮގަސްޓު މަހުގެ ނުވަވަނަ ދުވަހު ޝެޑިއުލް ދަތުރުތައް ފެށި ނަމަވެސް ހިދުމަތުގެ ފެންވަރާ މެދު ވެސް ރައްޔިތުން އެހާ ހިތްހަމައެއް ނުޖެހެ އެވެ.\n- ހިދުމަތް ދޭން ފެށިއިރު އެއާޕޯޓުގެ ބޯޑިން ޕާސް ގަލަމުން ލިޔެފައިވާތީ ވެސް ހިދުމަތް ހޯދި ފަރާތްތަކުން ކަންބޮޑުވުން ފާޅުކުރި-- ފޮޓޯ: ހަމީ ހަމިއްޓެ/ ފޭސްބުކް\nއެކަމާ ގުޅޭ ގޮތުން އެރަށު ކައުންސިލުގެ ރައީސް އަބްދުއްލަތީފް ހަސަން ވިދާޅުވީ ސަރުކާރު ބަދަލުވި ފަހުން ވެސް އެކަށީގެންވާ ގޮތެއްގައި އެތަން ތަރައްގީ ކުރެވުމުގެ މަސައްކަތް ނުދާ ކަމަށެވެ.\n"ރަށުގެ އިގްތިސޯދަށާއި ރަށުގަ ދިރިއުޅޭ ރައްޔިތުންނަށް ހދ. އަތޮޅުގެ އެންމެނަށް ފައިދާކުރާނެ ޕްރޮޖެކްޓެއް މިއީ. ރައީސް ޔާމީނުގެ ވެރިކަމުގެ ފަހު ދުވަސްކޮޅު ހުޅުވިފަ، ދެން މި ސަރުކާރަށް ވީ ފަހުން ވެސް މިވީ ދުވަސްތަކުގަ އެންމެ އެކަށީގެންވާ ސްޕީޑެއްގަ އެއާޕޯޓު ތަރައްގީ ކުރުމުގެ އެންމެހާ މަސައްކަތް ކުރެވެމުން ނުދޭ. ދެން އެހެންވީމަ އަޅުގަނޑުމެން އަބަދުވެސް މިދަނީ ސަރުކާރުތަކުގައި އެދެމުން އެ ޕްރޮޖެކްޓު ފުރިހަމަ ކޮށްދޭން،" ލަތީފް ވިދާޅުވި އެވެ.\nއެއާޕޯޓާ ގުޅިގެން ހުރި ކަންބޮޑުވުންތައް ހިއްސާ ކުރައްވަމުން ލަތީފް ވިދާޅުވީ، އެއާޕޯޓު ޑިޒައިނިންގައި ވެސް ކަންބޮޑުވާ ކަންތައްތަކެއް އެބަހުރި ކަމަށާއި އަދި ޓާމިނަލެއް ތަރައްގީ ކުރެވުނު ނަމަވެސް އެއާޕޯޓަށް މީހުން ބަލާދާ މީހުންނަށް ވެސް ހިޔާވެވޭނެ ގޮތަށް ތަނެއް ހެދިފައި ނުވާ ކަމަށެވެ. ހަމައެއާއެކު، ފަސެންޖަރުންނަށް ހާއްސަކޮށް ފާހާނާ ހުރި ނަމަވެސް އެތަނަށް މީހުން ފުރުވުމަށާއި އަދި ބޭލުމަށްދާ މީހުންނަށް ބޭނުން ކުރެވޭ ގޮތަށް ފާހާނާއެއް ވެސް ނެތުމަކީ ކަންބޮޑުވުމެއް ކަމަށް އޭނާ ފާހަގަކުރެއްވި އެވެ.\nޖުމްލަ 1،200 މީޓަރު ދިގު 30 މީޓަރު ފުޅާ ރަންވޭއެއް އެރަށުގައި ތަރައްގީ ކުރެވިފައިވާއިރު އެ ތަނުގައި ތަރައްގީކޮށްފައިވާ ޓާމިނަލް ވެސް އެހާ ގިނަ ބަޔަކު ބޭނުންކުރާ އެއާޕޯޓަކާ އަޅާ ބަލާ ކުޑަ ކަމަށް ލަތީފް ވިދާޅުވި އެވެ.\n"އެއާޕޯޓަށް ގާތް ކުރާ ފަރާތްތަކަށް ޕަބްލިކް ފާހާނާއެއް ނެތް. މިކަހަލަ ކަންތައްތަކެއް އެބަހުރި. ދެން އަނެއްކާ އޭވިއޭޝަން ޓަވަރު ވެސް ހެދިފައެއް ނެތް. މިކަހަލަ އެތައް ކަމެއް އެބަހުރި ފުރިހަމަ ކުރަން ޖެހޭ. ފެންސު ޖެހުމަށްޓަކައި ކުރަން ޖެހޭ ކަންތައް ވެސް އަދި ނިމިފައެއް ނުވޭ. އަޅުގަނޑުމެން ކައުންސިލުން އެދެނީ ވީހާ ވެސް އަވަހަކަށް މިކަންކަން ނިމުމަށް،" އޭނާ ފާހަގަކުރެއްވި އެވެ.\n- ކުޅުދުއްފުށީ އެއާޕޯޓް-- ފޮޓޯ: އެމްބީއެސް\nއެއާޕޯޓުގައި އެއާ ޓްރެފިކް ކޮންޓްރޯލް ޓަވަރެއް ވެސް މިހާތަނަށް ގާއިމުކުރެވިފައި ނުވާތީ އެކަމާ ވެސް ކަންބޮޑުވުން ފާޅުކުރިއެވެ. ޓަވަރެއް އަދި އެރަށުގައި ނެތުމުން އެ ހިދުމަތް ދެނީ ކައިރީގައި އޮންނަ ހދ. ހަނިމާދޫ އިންޓަނޭޝަނަލް އެއާޕޯޓުންނެވެ. ރޭގަނޑުގެ ފަލައިޓުތައް ވެސް އެއާޕޯޓަށް ނުޖެއްސޭ ސަބަބަކީ އެއީއެވެ.\nރީޖަނަލް އެއާޕޯޓުން ހިންގަމުން އަންނަ އެ އެއާޕޯޓަށް އަދި ދަތުރުތައް ކުރަނީ މޯލްޑިވިއަނުން އެކަންޏެވެ.\nމޯލްޑިވިއަން އިން ކުޅުދުއްފުއްޓަށް ކުރާ ދަތުރުތަކުގެ ޓިކެޓު ވިއްކަމުން އައީ ގޮތާ މެދު ވެސް ކުރިން ހިތްހަމަ ނުޖެހުންތަކެއް ހުއްޓެވެ. އެކަމަކު މިހާރު ރަށުގައި ޓިކެޓު އޮފީހެއް ވެސް ގާއިމުކޮށް، އޮންލައިންކޮށް ވެސް އަންނަނީ ޓިކެޓު ވިއްކަމުންނެވެ.\n"އެންމެ ޑިމާންޑު ބޮޑު އެއް ސަރަހައްދު މިއީ. މާލެއަށް ފެރީ ދަތުރުތައް، ހަފުތާއަކު ހަތަރު ދަތުރު އެބަކުރޭ. އެކަމަކު ހަފުތާއަކު ތިން ފްލައިޓު ވީމަ ގަބޫލެއް ނުކުރެވޭ. މިއީ މިސަރަހައްދުގަ ލިންކުވެ އޮންނަ ރަށް. އެތައް ބަޔަކު ކަނޑު ދަތުރުކޮށްފަ އާދޭ، އެކަމަކު އެކަށީގެންވާ ހިދުމަތެއް އަދި އެކަށީގެންވާ ހިދުމަތް ދެވޭ ގޮތަކަށް އެއާޕޯޓު ތައްޔާރެއް ވެސް ނުކުރެވޭ،" އެތަނުގެ ހިދުމަތާ ގުޅިގެން ކަންބޮޑުވުން ފާޅުކުރައްވަމުން ލަތީފް ވިދާޅުވިއެވެ.\n"މި ސަރަހައްދުގެ ހުރިހާ އެންމެންގެ ވެސް އުއްމީދެއް އެއީ ފެސޭހަކަމާއެކު ދަތުރު ކުރެވޭނެ ގޮތެއް ފަހިވެގެން ދިއުން. އެހެންވީ އެއާޕޯޓުގެ ދަތުރުތަކާއެކު މީހުންނަށް ވަރަށް ބޮޑު ފަސޭހައަކަށް ވާނެ. އެއީ ކުޅުދުއްފުށީ މި ސަރަހައްދުގެ މީހުން މި ބޭނުން ކުރަނީ މާލެއަށް ޓްރާންސްފާ ވުމަށްޓަކައި މަންޒިލެއްގެ ގޮތުގައި. އެހެންވީމަ ކުޅުދުފުއްޓަށް އައިސްފަ ކުޅުދުއްފުށީގެ ފެރީތައް މެދުވެރިކޮށް މި މާލެއަށް ދަނީ،" ލަތީފް ވިދާޅުވި އެވެ.\n- ކުޅުދުއްފުށީ އެއާޕޯޓުގެ ޓާމިނަލް-- ފޮޓޯ: ކުޅުދުއްފުށި އޮންލައިން\nހަނިމާދޫގައި އެއާޕޯޓެއް އޮންނަތާ 29 އަހަރު ފާއިތުވެފައި ވާއިރު އެތަނަށް މާ ބޮޑު ތަރައްގީއެއް ނާންނަކަން ފާހަގަކުރައްވާ ލަތީފް ވަނީ އެގޮތަށް ދިމާވަނީ ހަނިމާދޫއަށް ދަތުރުކުރުމަށް ސީދާ ދަތުރުތައް ނޯންނާތީ ކަމަށް ވިދާޅުވެފައެވެ. އެގޮތުން އެ އެއާޕޯޓަށް ލޯންޗެއްގައި ދިއުމަށް 1000-2000 ރުފިޔާ ހަރަދުކުރަން ޖެހޭ ކަމަށާއި ބައެއް ރަށްރަށުން 3000 ރުފިޔާ ހަަރަދުކޮށްގެން ވެސް އެ އެއާޕޯޓަށް ދާ ކަމަށް ވިދާޅުވި އެވެ.\nއެކަން އެގޮތަށް އޮތަސް، ކުޅުދުއްފުއްޓަށް ފެރީ ނިޒާމު ހުރިހާ ރަށަކުން ލިންކު ކޮށްފައި އޮންނާތީ އެއާޕޯޓާއެކު ރަށަށް ތަރައްގީ ލިބޭނެ ކަމަށް ރަށުގެ ރައްޔިތުން ވެސް އުއްމީދު ކުރެއެވެ. ހަފުތާއަކު ތިން ފްލައިޓު ކުޅުދުއްފުށީ އެއާޕޯޓަށް ޖައްސާއިރު އެ ފެރީ އޮންނަނީ ސީދާ ފްލައިޓު އޮންނަ ގަޑިއަށް ނޫންކަމުން އެކަމުގައި ދަތިތަކެއް އެބަ ހުއްޓެވެ.\nއެއާޕޯޓުގެ ވަޒީފާތަކަށް 400 ފޯމު!\nއެއާޕޯޓާއެކު ވަޒީފާގެ ފުރުސަތުތައް ވެސް އުފެދިގެންދާނެ އެވެ. އެކަމަކު އެ ޑޮމެސްޓިކް އެއާޕޯޓުގައި މަސައްކަތް ކުރުމަށް 400 އެއްހާ މީހުން ފޯމު ހުށަހެޅުމުން އެނގިގެން ދަނީ ތިލަދުންމަތީގައި، ވަކިން ހާއްސަކޮށް ކުޅުދުއްފުށީގައި، ވަޒީފާގެ ހާލަތު އޮތް ގޮތެވެ.\nކުޅުދުއްފުށީ އެއާޕޯޓުގެ 13 ވަޒީފާއަކަށް 25 މީހުން ހޯދުމަށް ޖުލައި މަހުގެ ތެރޭގައި ރީޖަނަލް އެއާޕޯޓުން އިއުލާނުކުރިއިރު އޭގެ ތެރޭގައި ޑިރެކްޓަރުންނާއި އޮޕަރޭޝަން އޮފިސަރުންނާއި ގާޑުން އަދި ފަޔާ ފައިޓަރުންގެ އިތުރުން މަސައްކަތު މީހުން ވެސް ހިމެނެއެވެ.\nހދ. އަތޮޅަކީ ރާއްޖޭގައި އެންމެ ރިސޯޓެއް ހިންގަމުން އަންނަ ހަމައެކަނި އަތޮޅެވެ. ރިސޯޓުތަކުގައި މަސައްކަތް ކުރަން ބޭނުންވެފައިވާ ޒުވާނުން ތިބި ނަމަވެސް އަތޮޅުގައި އެންމެ ރިސޯޓެއް އޮތުމަކީ އެހެން އަތޮޅުތަކުގައި މަސައްކަތް ކުރަން އެ އަތޮޅުގެ ޒުވާނުންނަށް މަޖުބޫރުވުމެވެ. އެ އަތޮޅުގެ ރައްޔިތުން ދެކޭ ގޮތުގައި ފަތުރުވެރިކަމުގައި އެއަތޮޅު އޮތީ "އެކަހެރި" ކޮށްލާފައެވެ.\nލަތީފް ވިދާޅުވި ގޮތުގައި ގިނަ ބަޔަކު އެއާޕޯޓުގެ ވަޒީފާތަކަށް ކުރިމަތިލި ސަބަބީ އެރަށަކީ ބޮޑު އާބާދީއެއް އޮންނަ ރަށަކަށް ވެފައި ރަށުގައި ތިބެ މަސައްކަތް ކުރަން އެރަށުގެ ރައްޔިތުން ބޭނުންވުމެވެ.\n"ވަޒީފާ އެންމެނަށް ނުލިބުނަސް އިގްތިސާދީ ގޮތުން ނުސީދާ ފައިދާތައް އެންމެނަށް ވެސް ކުރާނެ،" އޭނާ ވިދާޅުވި އެވެ.\nހަނިމާދޫ އެއާޕޯޓުގެ މުވައްޒަފުން ބޭނުންކޮށްގެން މިހާރު އެއާޕޯޓު ހިންގަމުން އަންނައިރު މިމަހުގެ ތެރޭގައި އެތަނަށް މުވައްޒަފުން ނެގުމުގެ މަސައްކަތް ފަށާނެ ކަމަށް މައުލޫމާތު ލިބޭ ކަމަށް ވެސް ލަތީފް ވިދާޅުވި އެވެ.\nލަތީފް ވިދާޅުވި ގޮތުގައި މިހާރު އެއާޕޯޓުގައި މަސައްކަތް ކުރަަމުން އަންނަނީ 26 އަކަށް މީހުންނެވެ.\nހިދުމަތް ރަނގަޅަށް ނުލިބުނަސް ރައްޔިތުން ތިބީ އުފަލުން!\nކުޅުދުއްފުށީ އެއާޕޯޓުގެ ދަތުރުތައް ފެށި ފަހުން ހަފުތާގެ ތެރޭގައި ކުރާ ތިން ދަތުރުގެ ވެސް އޮންނަނީ ފުލްކޮށެވެ. ފަތުރުވެރިންނާ ނުލައި އެހާ ބޮޑު ޑިމާންޑެއް އެ ސަރަހައްދުން ދަތުރުތަކަށް ލިބޭއިރު ކުޅުދުއްފުށީ އެއާޕޯޓުން މާލެއަށް ކުރާ ދަތުރެއްގެ އަގަކީ 1123 ރުފިޔާއެވެ.\nއެންމެ ފުރިހަމަ ގޮތުގައި އެއާޕޯޓުން ހިދުމަތް ނުލިބުނަސް އެތަނުން ހިދުމަތް ހޯދާ ފަރާތްތަކުން ބުނީ، އެއާޕޯޓާއެކު ދަތުރުފަތުރު ކުރުމަށް ލުއި ގޮތްތަކެއް ފަހިވެއްޖެ ކަމަށެވެ. އެކަމަކު ހަފުތާގެ ތެރޭގައި ތިން ދަތުރު ކުރާތީ ދަތިތައް ކުރިމަތިވާ ކަމަށް އެތަނުން ހިދުމަތް ހޯދާ ބައެއް ފަރާތްތަކުން ބުންޏެވެ.\n"އަޅުގަނޑުމެން ވެސް ރިކުއެސްޓް ކުރަމުން މިދަނީ ފްލައިޓުތައް އިތުރުކޮށްދޭން. ހަފުތާއަކު ތިން ފްލައިޓް މިއޮންނަނީ. ވެއިޓިން ލިސްޓުގަ އެބަތިބޭ ފަންސާހުން ސަތޭކައިން މީހުން. ޗާންސަކަށް އެދި އަޅުގަނޑުވެސް ދަން ބައިގަޑިއިރު ކުރިން، އެއް ވަނަ ލިސްޓުން ލިބުނީމަ ވެސް ފުރުސަތެއް ނުލިބުން، ފުލްކޮށް ފްލައިޓު އެ ދަތުރުކުރަނީ،" ކުޅުދުއްފުށީގެ ވިޔަފާރިވެރިއަކު ބުންޏެވެ.\nއިތުރު މީހަކު ބުނީ، ކުޅުދުއްފުށީ އެއާޕޯޓުން ފުރިހަމަކޮށް އަދި ވެސް ހިދުމަތް ލިބޭ ކަމަށް ގަބޫލު ނުކުރާ ކަމަށެވެ. ސަބަބަކީ އާންމުކޮށް އެއާޕޯޓުތަކުގައި ޓާމިނަލުން ފްލައިޓަށް ލަގެޖު ގެންދިއުމަށް ހުންނަ އުޅަނދު އެތަނުގައި ނުހުންނަ ކަމަށާއި އެގޮތުން މިހާރު އެކަން ކުރަނީ ކުޑަ ޕިކަޕަށް ލަގެޖުތައް އަރުވައިގެން ކަމަށެވެ.\n"އެހެންވިޔަސް އަސްލު ވަަރަށް ފަސޭހަ މިހާރު. ހަމަ ސީދާ ރަށަށް މިދެވެނީ ކުޑަ ވަގުތުކޮޅަކުން. އެއާޕޯޓުން ފުރިހަމައަށް އަދިވެސް ހިދުމަތްތައް ނުލިބުނަސް ކުރިން ރަށަށް ދާން ޖެހޭ ގޮތާއި މިހާރު ރަށަށް ދެވޭ ގޮތް ތަފާތު، ވަރަށް ބޮޑަށް ފަސޭހެވެގެން ހިނގައްޖެ،" ކުޅުދުފުއްޓަށް އުފަން މީހަކު ސީއެންއެމްއަށް ބުންޏެވެ.\nއެއާޕޯޓާއެކު ކުޅުދުއްފުށީ ބޯޓުތަކަށް ގެއްލުމެއް\nޒަމާނަށް އަންނަ ތަރައްގީއާއެކު ކޮންމެ މީހަކު ވެސް ހޯދާނީ ފަސޭހަ ގޮތެވެ. އަވަހަށް ކަންކަން ކުރެވެން އޮންނަ ގޮތެވެ. ކުޅުދުއްފުށީގައި އެއާޕޯޓު ތަރައްގީ ކުރެވުމާއެކު އެރަށުގެ ކަނޑު ބޯޓުތަކަށް އޮތް ޑިމާންޑް ދަށް ވެއްޖެއެވެ.\nމާލެއާ ކުޅުދުފުއްޓާ ދެމެދު ދަތުރުކުރާ މަޝްހޫރު ބަހާދަރު ދޯނީގެ މީހަކު ސީއެންއެމްއަށް ބުނި ގޮތުގައި އެއާޕޯޓާއެކު ބޯޓުތަކަށް ގެއްލުންވާނެކަން އެނގޭތީ އެކަމަށް ތިބީ ތައްޔާރުވެގެންނެވެ.\nއެއީ ތަރައްގީވެގެން އަންނައިރު ކޮންމެ މީހަކު ވެސް ލުއި ގޮތް ހޯދާނެކަން އެނގޭ ކަމަށާއި އެކަމަކު ފްލައިޓުތައް މިހާރު އޮންނަ ގޮތުން މާބޮޑު ގެއްލުމެއް އަދިވެސް ނުވާ ކަމަށް އޭނާ ފާހަގަކުރެއެވެ.\nމާލެއާ ކުޅުދުފުއްޓާ ދެމެދު ދަތުރުކުރާ ބޯޓުތަކަކީ ފެންވަރު ރަނގަޅު ބޯޓުތަކެކެވެ. އެގޮތުން އޭސީކޮށް ކޮޓަރިތައް ވެސް ބޯޓުތަކުގައި ހުންނައިރު މާލެ އާއި ކުޅުދުފުއްޓަށް ކުރާ ދަތުރަކަށް އާންމުކޮށް ހޭދަވަނީ 12 ގަޑިއިރެވެ. އެކަމަކު ބައެއް ބޯޓުތަކުގައި އަށް ގަޑިއިރުން ވެސް އެހިސާބަށް ދެވެއެވެ.\nކޮންމެއަކަސް ފުރިހަމަ ހިދުމަތްތައް އަދިވެސް އެތަނުން ނުލިބޭތީ ބައެއް މީހުން ދެކޭ ގޮތުގައި އެއާޕޯޓެއް އެޅުނީ ނަމެއްގައެވެ. އެއާޕޯޓު އެއާޕޯޓަކަށް ވީކަމަށް ގަބޫލުކުރަން ދައްޗެވެ. ކޮންމެ ދުވަހަކު، ދެ ދަތުރުކޮށް އެއާޕޯޓަށް ރޭގަނޑު ފްލައިޓުތައް ޖެއްސުމަކީ ވެސް އެރަށުގެ ރައްޔިތުންގެ ހުވަފެނެކެވެ. އެކަމަކު އެކަން ވާން އޮތީ އެތަނުގައި އެއާ ޓްރެފިކް ކޮންޓްރޯލް ޓަވަރެއް ގާއިމުކުރެވިގެންނެވެ.\n"އޭޓީސީ ޓަވަރެއް މިވަގުތު ނެތަސް، އޭޓީސީ ޓަވަރެއް އަޅުގަނޑުމެން އަޅާނަން. ރަންވޭ ލައިޓިންގްސް ގާއިމުކުރަން އޮތީ ޕްލޭން ކުރެވިފައި. އަދި ގްރައުންޑް ހެންޑްލިން އިކުއިޕްމަންޓާއި ސެކިއުރިޓީ އިތުރަށް ރަނގަޅު ކޮށް، ޓާމިނަލް ފެސިލިޓީސްވެސް އިތުރަށް ރަނގަޅުކުރުމަށް ނިންމާފައި އޮތީ. މިކަންކަން މިއަންނަ އަހަރަށް ބަޖެޓު ކޮށްފައި ހުއްޓަސް ބައެއް ކަންކަން މިއަހަރު ކުރެވޭނަމަ ކުރިއަށް ގެންދަން ނިންމާފައި ވަނީ،" ޓްރާންސްޕޯޓު އެންޑް ސިވިލް އޭވިއޭޝަން މިނިސްޓްރީގެ ސްޓޭޓް މިނިސްޓަރު އަހްމަދު ޒުހައިރު، އެއާޕޯޓު ހުޅުވި ދުވަހު ވިދާޅުވިއެވެ.\nއާބާދީގައި 26758 މީހުން އުޅެމުން އަންނަ ހދ. އަތޮޅުގެ ތަރައްގީ އާއި އުއްމީދުތަކާ ވަރަށް ބޮޑަށް ކުޅުދުއްފުށީ އެއާޕޯޓު ގުޅިފައިވާއިރު އެތަނުން ދެމުންދާ ހިދުމަތްތައް ފުރިހަމަވުމަކީ ރައްޔިތުން ކުރަމުން އަންނަ ފޮނި އުއްމީދެކެވެ. އެއާޕޯޓު ހުޅިވިތާ ސެޕްޓެމްބަރު 22 އަށް އަހަރެއް ވާއިރު، ހަގީގީ އެއާޕޯޓެއް ލިބުނު ކަމަކަށް ކުޅުދުއްފުށި ރައްޔިތުން އަދިއެއް ގަބޫލެއް ނުކުރެ އެވެ.\nއެއާޕޯޓް ހދ. ކުޅުދުއްފުށި\nކުޅުދުއްފުށީ ގިނަ މީހުން ވޯޓު ދީގެން ގެނައި ސަރުކާރާއި ރީނދޫ ޕާޓީގެ ކައުންސިލުން 10 މަސްދުވަހުގެ ތެރޭގައި ކުރީ ކޮން ކަމެއް؟\nއެއަރޕޯޓް ބޭނުން ނޫންކަަމަށް މީގެ އަހަރެއްހާ ދުވަސް ކުރިން ކުޅުދުއްފުށީ މީހުން އަޑަށް ބާރުލާފަ ވަނީ ބުނެފަ.\nމިއީ ވެސް ވަރަށް ބޮޑު ކަމެއް، ނަމަކަން ކަމެއް ކުރީމަ ވާނީ މިހެން


ގާނޫނީ ވަކީލު ކަމުގެ ހުއްދަ 84 ފަރާތަކަށް ދީފި | Jazeera\tގާނޫނީ ވަކީލު ކަމުގެ ހުއްދަ 84 ފަރާތަކަށް ދީފި - Jazeera\nއީމާ މުހައްމަދު ވަހީދު April 12, 2019 61 views0\nރާއްޖޭގެ ކޯޓްތަކުގައި ގާނޫނީ ވަކީލު ކަން ކުރުމުގެ ހުއްދަ 84 ފަރާތަކަށް ދީފިއެވެ.\nސުޕްރީމް ކޯޓްގައި ރޭ ބޭއްވި ޚާއްސަ ރަސްމިއްޔާތެއްގައި 84 ފަރާތަކުން ވަނީ ގާނޫނީ ވަކީލެއް ކަމުގެ ހުވާ ކޮށްފައެވެ. މިއަހަރުގެ ކުރީކޮޅުގައިވެސް ވަނީ ގަނޫނީ ވަކީލުކަން ކިޔަވައި ނިންމެވި ދަރިވަރުންތަކެއް ވަކީލު ކަމުގެ ހުވާ ކޮށްފައެވެ. ރޭ ސުޕްރީމު ކޯޓްގައި ބޭއްވި ހާއްސަ ރަސްމިއްޔާތު ޝަރަފުވެރި ކޮށްދެއްވާފައިވަނީ، ޕޮރެސެކިއުޓާ ޖެނެރަލް އަދި ކުރީގެ ފަޑިޔާރެއް ކަމަށްވާ އަހްމަދް މުއިއްޒު އެވެ.\nސުޕްރީމް ކޯޓުގައި ރޭ ހުވައި ލައިދިނުމަށް ބޭއްވި ހާއްސަ ރަސްމިއްޔާތުގައި، ދަރިވަރުންނަށް ގާނޫނީ ވާކިލު ކަމުގެ ހުވައި ލާދިނީ ސުޕްރީމް ކޯޓުގެ ފަޑިޔާރު އަލްއުޒްތާޒް އަބްދުﷲ އަރީފް އެވެ. އަދި ރާއްޖޭގެ ކޯޓްތަކުގައި ގާނޫނީ ވަކީލުކަން ކުރުމުގެ ހުއްދަ ދިން ކަމުގެ ލިޔުން ހަވާލުކޮށްދެއްވީ، ކުރީގެ ޕޮރެސެކިއުޓާ ޖެނެރަލް އަހްމަދް މުއިއްޒުގެ އިތުރުން ސުޕްރީމް ކޯޓުގެ ފަޑިޔާރުންނެވެ.\nއެ ރަސްމިއްޔާތުގައި ވާހަކަފުޅު ދައްކަވަމުން ޝަރަފުވެރި މެހެމާން އަހުމަދު މުއިއްޒު ވިދާޅުވީ، ގައުމުގައި ހިނގާ ބޮޑެތި ގާނޫނީ ގޯސްތަކާ ދެކޮޅަށް ވަކީލުން ތެދުވާން ޖެހޭނެ ކަމަށެވެ. އަދި ވަކީލުކަމުގެ ހުއްދަ ލިބުނަސް ގާނޫނީ ހުރިހާ ދާއިރާއަކަށް އެހާ ފަރިތަ ނުވެ ހިނގައިދާނެ ކަމަށެވެ. އެހެންކަމުން ކަންކަމުގައި ގާނޫނީ ލަފާ ދެއްވާއިރު އެންމެ ބޮޑަށް އެނގިލައްވާ ދާއިރާއަކުން ގާނޫނީ ލަފާ ދެއްވުމަށް މުއިއްޒު ވަނީ ވަކީލުންނަށް އިލްތިމާސްކޮށްފަ އެވެ.\nވަކީލު ކަމުގެ ހުވާ ލައިދިނުމުގެ ގޮތުން ރޭ ބޭއްވި ހާއްސަ ރަސްމިއްޔާތުގައި ވަނީ، ޖުޑީޝަލް އެޑްމިނިސްޓްރޭޓާ ޑރ. އަބްދުﷲ ނަޒީރުގެ އިތުރުން ޖުޑީޝަލް އެކަޑަމީގެ ޗާންސެލާ އަލްއުޒްތާޒް އަހްމަދް މާޖިދް ވެސް ބައިވެރިވެވަޑައިގެންފަ އެވެ.


EURO 2020: Italy - Austria | PREVIEW - Vaguthu\nޔޫރޯ 2020: އިޓަލީ - އޮސްޓްރިއާ | ޕްރިވިއު\nޔޫރޯ 2020 ފުޓްބޯޅަ މުބާރާތުގެ ދެވަނަބުރުގެ ދެވަަނަ މެޗުގައި މިރޭ 00:00 ގައި ބައްދަލުކުރާނީ އިޓަލީ އާއި އޮސްޓްރިއާއެވެ. އެންމެފަހުން އިޓަލީ ކުޅުނު 30 މެޗުން ބަލިވެފައި ނެތުމަކީ މި މެޗާއި ކުރިމަތިލާއިރު އެ ޓީމަށް ކުރިމަތިވާ އެންމެ ބޮޑު އެއް ހިތްހަމަޖެހުމެވެ. ގްރޫޕް ސްޓޭޖުގެ ތިން މެޗުންވެސް އެ ޓީމު މޮޅެއް ހޯދާފައިވެއެވެ.\nގްރޫޕް އޭގެ އެއްވަނަ ހޯދިއިރު ވޭލްސް އާއި ތުރުކީ އަދި ސްވިޒަލޭންޑުވެސް ވަނީ ބަލިކޮށްފައެވެ. އެ ޓީމަށް ބައިކޮޅަށް އެއްވެސް ލަނޑެއް މި މުބާރާތުގައި މިހާތަނަށް ވަދެފައެއް ނުވެއެވެ. ގްރޫޕް އޭގެ އެއްވަނައާއެކު ދެވަނަބުރުގައި އެ ޓީމު ބައްދަލުކުރަނީ ގްރޫޕް ސީގެ ދެވަނަ މަޤާމު ހޯދާފައިވާ އޮސްޓްރިއާ އެވެ. ގްރޫޕުގައި އޮސްޓްރިއާ ކުޅުނު ތިން މެޗުގެ ތެރެއިން ދެ މެޗުން މޮޅުވެފައިވާއިރު އެއް މެޗުން ވަނީ ބަލިވެފައެވެ.\nއިޓަލީ އަދި އޮސްޓްރިއާ ވަނީ 35 ފަހަރެއްގެ މަތިން ބައްދަލުކޮށްފައެވެ. މީގެތެރެއިން އިޓަލީ މޮޅުވެފައިވަނީ 15 ފަހަރެވެ. އަދި އޮސްޓްރިއާ މޮޅުވެފައިވަނީ 12 ފަހަރެވެ. އެއްވަރުވެފައިވަނީ 8 މެޗުންނެވެ. އެންމެފަހުން މި ދެ ޓީމު ބައްދަލުކޮށްފައިވަނީ 2008 ވަނަ އަހަރު ކުޅުނު އެކުވެރިކަމުގެ މެޗެއްގައެވެ. އެ މެޗު ނިމުނީ އެއްވަރުވެގެންނެވެ.\nރޮބާާޓޯ މަންޗިނީ (އިޓަލީ)\nމި މެޗާއި ކުރިމަތިލާއިރު އިޓަލީ ގައުމީ ޓީމުގެ ކޯޗު ރޮބާޓޯ މަންޗިނީއަށް ލިބޭނެ އެންމެ ބޮޑު ހިތްހަމަޖެހުމަކީ އަނިޔާއިން ރަނގަޅުވެ ކިއެލީނީ ސްކޮޑުގައި ހިމެނުމުންނެވެ. މިއީ މުހިއްމު މެޗެއްކަން ފާހަގަކޮށް އެ ޓީމުގެ ކޯޗު ވަނީ އޮސްޓްރިއާ ގެ ފިޒިކަލް ކުޅުމަށް ހޭނެންޖެހޭ ކަމަށާއި އެއީ ދިމާވާނެ ޗެލެންޖެއް ކަމަށެވެ.\nއިޓަލީން މަސައްކަތްކުރާނީ އިޓަލީގެ ކުޅުން ދެއްކޭތޯ ކަމަށާއި އޮސްޓްރިއާގެ ވަރުގަދަ ފިޒިކަލް ކުޅުން ހުއްޓުވާލަން މަސައްކަތްކުރާނެ ކަމަށެވެ. އަދި ހުއްޓުވިއްޖެ ނަމަ މި މެޗުގައި ލަނޑު ޖެހުމުގެ ފުރުސަތު އެބައޮތް ކަމަށްވެސް ކޯޗު ބުންޏެވެ. މި މެޗާއިވެސް ކުރިމަތިލާނީ އެޓޭކިން ފުޓުބޯޅައެއް ކުޅުމަށް ކަމަށްވެސް ކޯޗު ބުންޏެވެ.\nފްރެންކޯ ފޯޑާ (އޮސްޓްރިއާ)\nމުބާރާތުގެ ދެވަނަބުރަށް ދަތުރުކުރުމަކީ ވެސް އެ ޓީމަށް ރެކޯޑެވެ. އެއާއެކު އެ ޓީމުގެ ދެން އޮތް އަމާޒަކީ ދެވަނަބުރު ފަހަނައަޅާ ދިއުމެވެ.. އެހެންކަމުން އިޓަލީ ބަލިކުރުމަކީ އުނދަގޫވާނެ ކަމެއްގެ ގޮތުގައި ކޯޗު ފާހަގަކުރި އެވެ.


Vatrance gai Valencia vareh netheetha?\nވެޓަރަންސްގައި ވެލެންސިއާ ވަރެއް ނެތީތަ؟\nމައިލޯ ވެޓަރަންސް ކަޕް ފުޓްބޯޅަ މުބާރާތުގެ ފައިނަލުގައި އިއްޔެ މާލޭވެޓަރަންސް 3-1އިން ބަލިކޮށް ހަތަރު ވަނަ ފަހަރަށް ވެލެންސިއާ އިއްޔެ ތަށި ހޯދުމުން އުފެދުނީ މި ސުވާލެވެ. ވެޓަރަންސްގައި ވެލެންސިއާ ވަރެއް ހަމަ ނެތީހެއްޔެވެ؟\nއިއްޔެގެ ފައިނަލް މެޗުގެ ފުރަތަމަ ތިން ލަނޑު ވެސް ޖެހީ ވެލެންސިއާއިންނެވެ. ފުރަތަމަ ލަނޑު އަހުމަދު ނަސީމް (އައްމަޑޭ) ޖެހިއިރު، ދެ ވަނަ ލަނޑު އަޝްރަފް ލުތުފީ (ސަމްޕަތު) އަދި ފަހު ލަނޑު ޖެހީ މުހުތާރު ނަސީރު (ޓޫކިލޯ) އެވެ. ސޮކާ ވެޓަރަންސްގެ ހަމައެކަނި ލަނޑު ޖެހީ ވެލެންސިއާގެ ކުރީގެ ކެޕްޓަން ތޮއްޑޫ މުހައްމަދު ނިޒާމެވެ.\nމި މުބާރާތުގެ އެންމެ މޮޅު ކުޅުންތެރިއަކީ ޓޫކިލޯ އެވެ. އެންމެ މޮޅު ކީޕަރަކީ ވެލެންސިއާގެ އަސްލަމް އަބުދުއްރަހީމެވެ. އެންމެ މޮޅު ޑިފެންޑަރަކީ ވެލެންސިއާގެ ކުރީގެ ކެޕްޓަން މުހައްމަދު ޖަމީލެވެ. އެންމެ މޮޅު މިޑްފީލްޑަރަކީ ވެލެންސިއާގެ ކުރީގެ ކެޕްޓަން އަދި އިއްޔެ ފައިނަލް މެޗުގައި ވެސް ކެޕްޓަންކުރި އައްސަދު އަބުދުލްގަނީ އެވެ. އެންމެ މޮޅު ފޯވަޑަކީ ސޮކާވެޓަރަންސްގެ އަލީ ޝަމީމް (ކޮޔަރު އައްޔަ) އެވެ. އޭނާ އަކީ މުބާރާތުގެ އެންމެ ގިނަ ލަނޑު ޖެހި ކުޅުންތެރިޔާ އެވެ. 35 އަހަރުން މަތީގެ ކުރީގެ ކުޅުންތެރިން ކުޅޭ މި މުބާރާތުގެ 50 އަހަރުން މަތީގެ އެންމެ މޮޅު ކުޅުންތެރިއަކީ ވެލެންސިއާގެ ކުރީގެ ކެޕްޓަން މޫސާ މަނިކު (ކުޑަމޫސަ) އެވެ. ފެއާ ޕްލޭ ޓީމަކީ ވެސް ވެލެންސިއާ އެވެ.\nމި މަގާމުތައް ލިބުނު ކުޅުންތެރިންނަށް ބަލާލި ނަމަވެސް އެންމެ މަގާމެއް ފިޔަވައި ދެން ތިބި ހުރިހާ މަގާމެއް މި ހޯދީ ވެލެންސިއާގެ ކުޅުންތެރިންނެވެ.\n"އަސްލު މީގަވާގޮތަކީ ވެލެންސިއާގެ ތައްޔާރުވުންތައް އެހެން ޓީމުތަކަށްވުރެ ރަނގަޅީ. ޓީމަށް ކުޅުންތެރިން ހޯދަން އެމީހުން ވަރަށް ކުރިން އުޅޭ. ދެން ވެލެންސިއާ އަށް ކުޅެކުޅެ ލޯބިޖެހިފައި ތިބި ގިނަ ކުޅުންތެރިން އެކުޅެނީ ވެސް. އެހެންވީމަ އެމީހުންގެ ޓީމުވަންތަކަން ވެސް ވަރަށް ބޮޑު. އަހަރުމެންނަށް މިވާގޮތަކީ އެރޫހެއްނޯވޭ. އައިސް ކުޅެލަނީ،" ކުރިން ގައުމީ ޓީމާއި ނިއު ރޭޑިއަންޓަށް ކުޅުނު ޑިފެންޑަރަކު ނަންނުޖެހުމަށް އެދެމުން ބުންޏެވެ.\nވެޓަރަންސް ކަޕް ކުލަބުތަކަށް ހުޅުވާލައިގެން ބާއްވަން ފެށި ފަހުން ވެލެންސިއާ އަތުން ތަށި ގެއްލުނީ މިދިޔަ އަހަރު އެކަންޏެވެ. ފުރަތަމަ ތިން އަހަރު ތަށި ހޯދައި މިލްކުކުރުމަށް ފަހު ޖެހިގެން އައި އަހަރު އެމީހުން މުބާރާތުގައި ބައިވެރިނުވެ އެވެ. ނަމަވެސް ވެލެންސިއާ އަށް ކުޅުނު ގިނަ ކުޅުންތެރިން އެ އަހަރު އޭވައިއެލްގެ ޓީމުގައ ތިއްބެވެ. އަނެއް ބަޔަކު ތިބީ ނިއުރޭޑިއަންޓާއި ސޮކާވެޓަރަންސްގަ އެވެ. ނަމަވެސް ކުރީ އަހަރުތަކެކޭ ވެސް އެއްގޮތަކަށް މި ފަހަރު އަނެއްކާވެސް ވެލެންސިއާ ނުކުތީ ވަރުގަދަ ޓީމަކާއެކުގަ އެވެ.\n"އަހަރުމެން ކުރީ ފަހަރު ބައިވެރިނުވީ އެހެން ޓީމުތައް ހަދާގޮތެއް ބަލަން. އަސްލު ފުރަތަމަ ތިބީ އެހެން ޓީމަކުން ތަށި މިލްކުކުރީމަ ދެން ނުކުންނަން. އެކަމަކު ވެލެންސިއާ އޮވެގެން މި މުބާރާތް މިހާރު ފޯރިގަދަވަނީ ވެސް. ވެލެންސިއާ އަށް ކުޅުނު ގިނަ ކުޅުންތެރިން ބޭނުމެއްވެސްނުވޭ އެހެން ޓީމެއްގެ ނަމުގައި ކުޅެން. މިސާލަކަށް ބިންމާ، ސިލާޗީ، ދޮންބެމެން. އެހެންވީމަ ވެސް ޖެހޭ ބައިވެރިވާން،" ޓީމު ހިންގުމުގައި އެންމެ އިސްކޮށް އުޅޭ ވެލެންސިއާގެ ކުރީގެ ކުޅުންތެރިޔާ އަހުމަދު ޝަރީފް (މާޑޭ) ބުންޏެވެ.\nއޭނާ އަދި ބުނީ އަންނަ އަހަރު ވެސް މި އަހަރުގެ ޓީމު ބާއްވަން މަސައްކަތް ކުރާނެ ކަމަށެވެ.